ޤުރްއާނުގައި ވާރިދުވެގެންވާ ނަބީބޭކަލުންގެ ދުޢާތަކުގެ ތެރެއިން ޔޫސުފް ޢަލައިހިއްސަލާމްގެ ދުޢާ\nرَبِّ قَدْ آتَيْتَنِي مِنَ الْمُلْكِ وَعَلَّمْتَنِي مِنْ تَأْوِيلِ الأحَادِيثِ فَاطِرَ السَّمَاوَاتِ وَالأرْضِ أَنْتَ وَلِيِّي فِي الدُّنْيَا وَالآخِرَةِ تَوَفَّنِي مُسْلِمًا وَأَلْحِقْنِي بِالصَّالِحِينَ (يوسف: ١٠١)<?xml:namespace prefix = "o" ns = "urn:schemas-microsoft-com:office:office" />\nއަޅު ހައްދަވައި ގެންގުޅުއްވާ އިލާހް! ހަމަކަށަވަރުން، އިބައިލާހު ތިމަންއަޅާއަށް ވެރިކަން ދެއްވީމުއެވެ. އަދި ހުވަފެންތައް މާނަކުރަން ދަސްކޮށްދެއްވީމުއެވެ. (އޭ) އިސްވެދިޔަ مثال އަކާނުލައި، އުޑުތަކާއި، ބިން ހެއްދެވި އިލާހު! ދުނިޔެއާއި، آخرة ގައި މިއަޅާގެ އެހީތެރިއަކީ، އިބައިބައިލާހެވެ. مسلم އެއްގެ ގޮތުގައި މިއަޅާ މަރުގަންނަވާނދޭވެ! އަދި صالح ންގެ ތެރެއިން މިއަޅާ ލައްވާނދޭވެ!\nއަލްޙާފިޡް އިބްނު ކަޠީރު ރަޙިމަހުﷲ ވިދާޅުވިއެވެ. "މި ދުޢާއަކީ، ތެދުވެރި ޔޫސުފް (ޢަލައިހިއްސަލާމް) އެކަލޭގެފާނުގެ މަންމާފުޅާއި ބައްޕާފުޅާއި އެކަލޭގެފާނުގެ ބޭބެއިންނާއި ޖަމަޢަ ކޮށްދެއްވައި، އެކަލޭގެފާނަށް ނަބީކަމާއި ރަސްކަން ދެއްވައި މާތްކުރައްވައި، އެކަލޭގެފާނަށް ﷲ ދެއްވި ނިޢުމަތްތައް ފުރިހަމަ ވުމުން ކުރެއްވި ދުޢާއެކެވެ. އެކަލޭގެފާނު ހައްދަވައިގެންގުޅުއްވާ އިލާހުގެ ޙަޟްރަތުން އެކަލޭގެފާނު އެދިވަޑައިގެންދެންނެވީ ދުނިޔޭގައި މި ނިޢުމަތްތައް ފުރިހަމަކޮށްދެއްވި ފަދައިން އާޚިރަތުގައިވެސް ﷲގެ ނިޢުމަތްތައް ލިބުން މަތީ ދެމިހުންނެވުމަށެވެ. އަދި އެކަލޭގެފާނު މަރުގަންނަވާހިނދު މުސްލިމެއްގެ ގޮތުގައި މަރުގެންނެވުމަށެވެ. - އައްޟައްޙާކު ވިދާޅުވިއެވެ. - އަދި އެކަލޭގެފާނު ޞާލިޙު އަޅުންނާއި (މަރުވުމަށްފަހު) ބައްދަލުކޮށްދެއްވުމަށެވެ. އެއީ ނަބިއްޔުންނާއި ރަސޫލުންގެ ތެރެއިންވާ އެކަލޭގެފާނުގެ އަޚުންނެވެ. އެހުރިހާ ބޭކަލުންނަށް ﷲގެ ޞަލަވާތާއި ސަލާމް ހުއްޓެވެ." (ތަފްސީރު އިބްނުކަޘީރު 4/337)\nމިއީ ވަރަށް މަތިވެރި ދުޢާއެކެވެ. މިދުޢާއާމެދު ޢައްލާމާ އިބްނުލްޤައްޔިމް ރަޙިމަހުﷲ ވިދާޅުވިއެވެ. "މިދުޢާގައި ﷲގެ އެއްކައުވަންތަކަމަށް އިޤްރާރުވުމާއި ﷲގެ އަމުރުތަކަށް ބޯލެނބުމާއި، އަޅާ އެއިލާހުގެ އެހީތެރިކަމަށް ބޭނުންޖެހިފައިވާ މިންވަރު ފާޅުވެގެންވުމާއި، ﷲގެ ފިޔަވައި އެހެން އައުލިޔާއިންގެ ކިބައިން ބަރީއަވުމާއި، އަދި އަޅާގެ އެންމެ މުހިއްމު ކަންދޭ ކަމަކީ މުސްލިމެއްގެ ގޮތުގައި މަރުވެދިޔުން ކަމާއި، އަދި އެކަމަކީ (އެބަހީ؛ މުސްލިމެއްގެ ގޮތުގައި މަރުވެދިޔުމަކީ) ﷲ ގެ އަތްޕުޅުގައިވާ ކަމެއް ކަމަށާއި، އަދި އެއިލާހުގެ ޙަޟްރަތަށް ދާންޖެހޭ ކަމަށް އިޢުތިރާފު ވުމާއި، އާޚިރުގައި ބާއްޖަވެރިންނާއި އެކު ލެއްވުން އެދުން، (މިހުރިހާކަމެއް) ޖަމާވެފައިވެއެވެ." (އަލްފަވާއިދު: 349)\nމިދުޢާއިން ލިބޭ ބައެއް ފާއިދާތައް:\n* އަޅާ އަބަދުވެސް ހުންނަންޖެހޭނީ ތިމާ އިސްލާމްދީނުގެ މަތީގައި ޘާބިތުކޮށްދެއްވުން އެދި ﷲ ގެ ޙަޟްރަތުގައި އާދޭސްކޮށް ދުޢާ ދެންނެވުން މަތީގައި ކަން.\n* އަދި އިސްލާމްކަން މަތީގައި ސާބިތުވެ ހުރެވޭ ފަދަ ހުރިހާ ސަބަބެއް އިޚްތިޔާރު ކުރަން ޖެހޭކަން\n* އަދި ﷲ ދެއްވާ ނިޢުމަތްތައް ފުރިހަމަ ކޮށްދެއްވުމަށް ދެންނެވުމާއި، ރަނގަޅު ގޮތުގައި މި ޙަޔާތް ނިމިގެން ދިޔުމަށް އެދި ދެންނެވުން.\n* އަދި އޭނާގެ އެންމެ ހެޔޮ ދުވަސްތަކަކީ ޙަޔާތުގެ އެންމެ ފަހު ދުވަސްތައްކަމަށާއި، އޭނާގެ އެންމެ ހެޔޮ ޢަމަލުތަކަކީ ޢުމުރުގެ އެންމެ ފަހުން އަދާކުރެވޭ ޢަމަލުތައްކަމުގައި ލެއްވުން އެދި ދެންނެވުން.\nމިތަނުގައި ޔޫސުފް ޢަލައިހިއްސަލާމްގެ ދުޢާގެ މުރާދަކީ އެއްވެސް ޙާލެއްގައި މަރު އަވަސްކޮށްދެއްވުމަށް އެދިވަޑައިގެންނެވުމެއް ނޫނެވެ. އެހެން ނަމަވެސް އެކަލޭގެފާނުގެ ދުޢާގެ ބޭރުފުށުގެ މާނައަށް ބަލާލައިފިނަމަ، އެނގިގެންދާނެ ގޮތުގައި، އެކަލޭގެފާނު ދުޢާކުރެއްވީ މަރުދުވަހާ ހަމައަށް އިސްލާމްދީނުގައި ސާބިތުކުރެއްވުން އެދިވަޑައިގެންނެވެ. އަދި މަރުވުމަށްފަހު ޞާލިޙުންނާއި ބައްދަލުވުމަށެވެ.\nމިތަނުގައި ހަނދާންކުރަން ޖެހޭ މުހިއްމު ނުކުތާއަކީ، ތިމާގެ މަރު އަވަސްވުމަށް އެދުމަކީ ނަހީކުރައްވާފައިވާ ކަމެއްކަމެވެ.\nއަނަސް ރަޟިޔަﷲ ޢަންހުގެ އަރިހުން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހިވަސައްލަމް ޙަދީޘްކުރެއްވިއެވެ. لَا يَتَمَنَّيَنَّ أَحَدٌ مِنْكُمُ الْمَوْتَ لِضُرٍّ نَزَلَ بِهِ ، فَإِنْ كَانَ لَا بُدَّ مُتَمَنِّيًا لِلْمَوْتِ ، فَلْيَقُلْ : اللَّهُمَّ أَحْيِنِي مَا كَانَتِ الْحَيَاةُ خَيْرًا لِي ، وَتَوَفَّنِي إِذَا كَانَتِ الْوَفَاةُ خَيْرًا لِيْ (متفق عليه)\nމާނައީ؛ ތިޔަބައިމީހުންގެ ތެރެއިން އެއްވެސް މީހަކު އޭނާއަށް ދިމާވާ ގެއްލުމަކާހެދި މަރަށް ނޭދޭހުށިކަމެވެ. ފަހެ މަރަށް އެދުން ނޫން ގޮތެއް ނެތިއްޖެނަމަ މިފަދައިން ބުނާށެވެ. އޭ ﷲ އެވެ! މިއަޅާއަށްޓަކައި ދިރިހުރުން ހެޔޮވެގެންވާނަމަ މިއަޅާ ދިރިލަހައްޓަވާނދޭވެ! އަދި މިއަޅާއަށްޓަކައި މަރުވުން އެއީ އެންމެ ހެޔޮގޮތްކަމުގައިވާނަމަ، މިއަޅާ މަރުގަންނަވާނދޭވެ.\nނޯޓް: މިއީ ފަޟީލަތުއްޝައިޚް ޢަބްދުއްރައްޒާޤް ބުނު ޢަބްދުލްމުޙްސިން އަލްޢައްބާދު އަލްބަދްރު ލިޔުއްވި فِقْهُ الأَدْعِيَةِ وَالأَذْكَارِ މިފޮތުގެ ހަތަރުވަނަބައިން ނަގާފައިވާ ލިޔުންކޮޅެއްގެ ތަރުޖަމާއެވެ.


SunOnline: Jalugai meehaku maruvumun aaila aai HRCM ah angan jehey gothah hadhaifi\nޖަލުގައި މީހަކު މަރުވުމުން އާއިލާއަށާއި އެޗްއާރުސީއެމަށް އަންގަން ޖެހޭ ގޮތަށް ހަދައިފި\nމުހައްމަދު މުޒައްޔިން ނާޒިމް 29 Nov 2019, 20:00\nމައުރަޒުގައި ދެ ގައިދީއަކު ކުރަހަނީ -- ސަން ފޮޓޯ/ މުހައްމަދު މުޒައްޔިން ނާޒިމް\nޖަލުގައި ހުރި ގައިދީއަކަށް ނުވަތަ ބަންދުގެ މުއްދަތު ޖަހާފައި ހުރި މީހަކަށް ބޮޑު އަނިޔާއެއް ލިބިއްޖެނަމަ ނުވަތަ މަރުވެއްޖެނަމަ އޭނާގެ އާއިލާއަށާއި ހިއުމަން ރައިޓްސް ކޮމިޝަން (އެޗްއާރުސީއެމް)އަށް އަންގަންޖެހޭ ގޮތަށް ހަދައިފިއެވެ.\nމިގޮތަށް ހަމަޖެއްސީ، ހުކުމް ތަންފީޒުކުރާ މީހުންނާމެދު އަމަލުކުރަންޖެހޭ މެޑިކަލް ގަވައިދަށް އިއްޔެ ގެނައި އިސްލާހުތަކަކާއެކުއެވެ.\nއެ ގަވައިދުގައި މީގެ ކުރިން ބުނެފައިވަނީ ހުކުމެއް ތަންފީޒުކުރާ ނުވަތަ ބަންދު މުއްދަތު ޖަހާފައިވާ މީހަކަށް ބޮޑު އަނިޔާއެއް ވެއްޖެނަމަ ނުވަތަ މަރުވެއްޖެނަމަ ކޮމިޝަނަރ އޮފް ޕްރިޒަންސްއާއި އިންސްޕެކްޓާ އޮފް ޕްރިޒަންސްގެ އިތުރުން ހޯމް މިނިސްޓަރަށް ޑިރެކްޓަރ އޮފް ޕްރިޒަން ވަގުތުން އަންގަންޖެހޭ ކަމަށެވެ.\nނަމަވެސް އިއްޔެ ގެނައި އިސްލާހާއެކު، އެ ތިން ފަރާތުގެ އިތުރުން އެ މީހެއްގެ އާއިލާއަށާއި ހިއުމަން ރައިޓްސް ކޮމިޝަނަށްވެސް އެކަން ވަގުތުން އަންގަން ޖެހޭނެއެވެ.\nގަވައިދަށް ގެނައި އިތުރު އިސްލާހުތަކުގެ ތެރޭގައި، ގަވައިދުގެ ނަމަށްވެސް ބަދަލު ގެނެސްފައިވެއެވެ. އެގޮތުން "ހުކުމް ތަންފީޒުކުރާ މީހުންނާމެދު އަމަލުކުރަންޖެހޭ މެޑިކަލް ގަވައިދު"ގެ ނަން ވަނީ "ގައިދީންނާއި ބަންދުމީހުންނަށް ސިއްހީ ފަރުވާ ދިނުމުގައި އަމަލުކުރަންޖެހޭ ގޮތުގެ ގަވައިދު"އަށް ބަދަލުކޮށްފައެވެ.\nއިތުރަށް ދެން ގެނެސްފައިވާ އިސްލާހަކީ ގައިދީ ނުވަތަ ބަންދު މީހުންގެ މެޑިކަލް ލިޔެކިޔުންތަކުގެ ކޮޕީ، އޭނާގެ އާއިލާގެ އިތުރުން ގާނޫނީ ވަކީލުންނަށްވެސް ހިއްސާކުރެވޭ ގޮތަށް ގެނެސްފައިވާ އިސްލާހެވެ. މީގެ ކުރިން އެ ގަވައިދުގެ އެ މާއްދާގައި އޮންނަނީ މެޑިކަލް ލިޔުންތަކުގެ ކޮޕީ، ގައިދީގެ އާއިލާއަށް ދެވޭނެ ކަމަށެވެ.\nޖަލުތަކާ ޕެރޯލްގެ ގާނޫނުގެ ދަށުން ހަދާފައިވާ މި ގަވައިދު އެކުލަވާލައި އަމަލުކުރަން ފެށީ 1 ޑިސެމްބަރު 2015 ގައެވެ.


ދިވެހިރާއްޖޭގެ ޤައުމީ ޔުނިވަރސިޓީގެ ލައިބްރަރީ އަށް ފޮތް ގަތުން\nދިވެހިރާއްޖޭގެ ޤައުމީ ޔުނިވަރސިޓީއަށް އެޓޭޗްކޮށްފައިވާ ލިސްޓްގައިވާ ފޮތްތައް ގަންނަން ބޭނުންވެއެވެ. ވީމާ، މިމަސައްކަތް ކޮށްދިނުމަށް ޝައުޤުވެރިވާ ހުރިހާ ފަރާތްތަކަށް ފުރުޞަތު ހުޅުވާލަމެވެ.\nޕްރޮޕޯސަލް ހުށަހަޅުއްވާއިރު މި އިއުލާނާ އެޓޭޗް ކުރެވިފައިވާ ފޮތްތަކުގެ ސްޕެސިފިކޭޝަނުގައިވާ މިނިމަމް ރިކްއަރމަންޓާއި ދިމާވާންވާނެއެވެ.\nމި ބީލަމަށް ޕޮއިންޓް ދިނުމަށް ހަމަޖެހިފައިވާގޮތް ތިރީގައި އެވަނީއެވެ.\nހުށަހަޅާ އަގު: 90%\nބީލަން ހުށަހެޅުން އޮންނާނީ 19 ސެޕްޓެމްބަރ 2019 ވާ ބުރާސްފަތި ދުވަހުގެ 10:00 ގައި ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒުގައެވެ. ބީލަންތައް ހުންނަންވާނީ ސިޓީއުރައެއްގާ ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، އިއުލާނު ނަންބަރު އަދި ބީލަން ހުށަހަޅާ ފަރާތުގެ ނަން ލިޔެފައި އޮންނަންވާނެއެވެ.\nފޯން: 3345165، 3345164\nފޯން: 3345109، 3345111\n- Booklist sheet 1 of 2\n- Booklist sheet2of 2


Addu Hospital Ga Karunmathy Balithakuge Operation Thah Fashaifi - Vaguthu\nއައްޑޫ ހޮސްޕިޓަލުގައި ކަރުންމަތީ ބަލިތަކުގެ އޮޕަރޭޝަންތައް ފަށައިފި\n3 މަސް ކުރިން ( އޮކްޓޯބަރ 24, 2021 )\nއުކިއުޓޯރިއަލް ހޮސްޕިޓަލް؛- ވަގުތު އިމޭޖަސް- އިބްރާހިމް ޝާބިލްަ\nއައްޑޫ އިކުއަޓޯރިއަލް ހޮސްޕިޓަލް (އޭއީއެޗް)ގައި ކަރުންމަތީގެ ބަލިތަކުގެ އޮޕަރޭޝަންތައް ފަށައިފިއެވެ.\nއެ ހޮސްޕިޓަލްގެ އީއެންޓީ ޑިޕާޓްމަންޓްގައި މި ވަގުތު މަސައްކަތްކުރައްވަމުން ގެންދަވާ ޑރ. އައިޝަތު އަލީ ވިދާޅުވީ ކަރުންމަތީގެ ބަލިތަކުގެ އޮޕަރޭޝަންތައް އެ ހޮސްޕިޓަލްގައި ފެށުމަކީ ލިބުނު ވަރަށް ބޮޑު ކުރިއެރުމެއް ކަމަށެވެ.\n"އީއޭއެޗްއިން ކަރުންމަތީގެ އޮޕަރޭޝަންތައް ކުރެވުމުގެ އިންތިޒާމް ހަމަޖެހުމަކީ ލިބުނު ވަރަށް ބޮޑު ކުރިއެރުމެއް. އުންމީދަކީ، މުސްތަގްބަލުގައި ވެސް މި ހޮސްޕިޓަލުން މި ހިދުމަތްތައް ލިބިގެންދިއުމާއެކު، ހިދުމަތްތައް އިތުރަށް ފުޅާވެގެން ދިއުން" ސިއްހީ ދާއިރާގައި މަސައްކަތްކުރައްވާތާ 21 އަހަރުވީ ޑރ. އައިޝަތު ވިދާޅުވިއެވެ.\nމި ވަގުތު އޭއީއެޗްގައި ކުރާ އީއެންޓީ އޮޕަރޭޝަންތަކުގެ ތެރޭގައި ކަރުންމަތީގެ އާންމު ހުރިހާ އޮޕަރޭޝަންތައް ހިމެނެއެވެ. އޭގެ ތެރޭގައި ޓޮންސިލް، އެޑްނޮއިޑް އޮޕަރޭޝަން، ސެޕްޓޯރިނޯޕްލާސްޓީ (ނޭފަތުގެ ކަށިގަނޑު ސީދާކުރުން)، ތައިރޮއިޑް ސާޖަރީ، ޕެރޮޓިޑް ސާޖަރީ، ދުލުގެ ނާރު ބުރިކުރުމުގެ ސާޖަރީތައް ފަދަ އާންމުކޮށް ކުރާ އޮޕަރޭޝަންތައް ހިމެނެއެވެ.\nއޭއީއެޗްގައި އީއެންޓީ އޮޕަރޭޝަންތައް ފެށި އިރު އެ ޑިޕާޓްމަންޓްގައި މަސައްކަތްކުރައްވާ ޑޮކްޓަރުންގެ ތެރޭގައި އެ ދާއިރާގެ 12 އަހަރު ތަޖުރިބާ ލިބިފައިވާ ޑރ. ދިޕެންދުރަ ގޯތަމް ހިމެނެ އެވެ. އޭނާ އަކީ ކުރިން ނޭޕާލްގައި މަސައްކަތްކުރެއްވި ޑޮކްޓަރެކެވެ.\nޑރ. ދިފެންދުރަ ގޯތަމް ވިދާޅުވީ އޭއީއެޗްއިން ލިބޭ ހިދުމަތްތައް އިތުރުކުރަން ބޭނުންވާ ކަމަށެވެ. އެގޮތުން، ކުރިޔަށް އޮތްތަނުގައި މިހާރަށްވުރެ ކަރުންމަތީގެ ބަލިތައް ދެނެގަނެވޭނެ ގޮތްތަކާއި، ކަރުންމަތީގެ ކެންސަރަށް ސްކްރީން ކުރުމާއި، ކެންސަރަށް ފަރުވާ ކުރުމުގައި ހިދުމަތުގެ ފެންވަރު ރަނގަޅުވާނެ ކަމަށް އުންމީދުކުރާކަން ގޯތަމް ފާހަގަ ކުރެއްވިއެވެ.\nމާލެ ސަރަހައްދު ފިޔަވައި ރާއްޖޭގެ އަތޮޅެއްގައި ގާއިމުކުރި ފުރަތަމަ ޓާޝަރީ ހޮސްޕިޓަލްގެ ގޮތުގައި އޭއީއެޗް ހުޅުވައި، ހިދުމަތް ދޭން ފެށީ މިދިޔަ އަހަރުގެ ޖެނުއަރީ މަހުގެ 15ވަނަ ދުވަހުއެވެ.\nކޮވިޑްގައި ނިޔާވި މީހެއްގެ ގައިގައި އަނިޔާތަކެއް ހުރި މައްސަލަ ޕޮލިހަށް!\nއެއްލައްކައިގެ މުސާރައެއް ލިބޭ ސީއީއޯ މަސައްކަތް ނުކުރާ ކަމުގެ ތުހުމަތު\nދަރުމަވެރިން ނިކަމެތިކޮށްލިކަން ދޮގުކުރުމުން އައްޑޫ ހޮސްޕިޓަލަށް ފާޑުކިޔުން!\nއޮކްޓޯބަރ 24, 2021 19:04\nޝުކުރިއްޔާ ޔާމީން.މަނިކުފާނުގެ ޚިދުމަތް ދިވެހި ފަސްގަނޑުން ފިލާނުދޭ.\nއޮކްޓޯބަރ 24, 2021 19:23\nއެމަޖެންސީގަ ގެންދާ ޕޭޝަންޓަށް ފަރުވާނުދެވިގެން އުޅޭ ބަޔަކަށް ކޮން އޮޕަރޭޝަނެއް ކުރެވޭނީ.


Vakeelun dharaja kurumuge gavaaidhah amalu kuran fashaifi | Mihaaru\nބާ ކައުންސިލްގެ އެގްޒެކެޓިވް ކޮމިޓީގެ ބައެއް މެމްބަރުން: ވަކީލުން ދަރަޖަ ކުރުމުގެ ގަވާއިދު އެކުލަވާލައި، ވަނީ އަމަލު ކުރަން ފަށާފައި -- މިހާރު ފޮޓޯ/ހުސެއިން ވަހީދު\nވަކީލުން ދަރަޖަ ކުރުމުގެ ގަވާއިދަށް އަމަލު ކުރަން ފަށައިފި\n31 ޑިސެމްބަރ 2019 - 13:363comments\nއެކި މަރުހަލާގެ ކޯޓުތަކުގައި ވަކާލާތު ކުރާ ވަކީލުން ދަރަޖަ ކުރުމުގެ ގަވާއިދު އެކުލަވާލައި، މިއަދުން ފެށިގެން އެ އަށް އަމަލުކުރަން ފަށައިފި އެވެ.\nބާ ކައުންސިލުން އެކުލަވައިލި އެ ގަވާއިދު ބުނާގޮތުން ކުރިން ވެސް އޮންނަ ގޮތަށް ކޯޓުތަކުގައި ވަކާލާތު ކުރެވޭ ވަކީލުން ތިން ދަރަޖަ އަަކަށް ބެހިގެންދާނެ އެވެ. އެކަމަކު، މަތީ ކޯޓުތަކުގައި ވަކާލާތު ކުރުމުގެ ހުއްދަ ދިނުމުގެ ޝަރުތުތަކަށް މާ ބޮޑު ބަދަލުތަކެއް ގެނެސްފައެއް ނުވެ އެވެ.\nއެގޮތުން، ކުރިން ވެސް އޮންނަ ގޮތަށް، ހައި ކޯޓުގައި ވަކާލާތު ކުރުމުގެ ހުއްދަ ދިނުމުގައި ވަކީލު ކަމުގައި މަދުވެގެން ތިން އަހަރުގެ ތަޖުރިބާ ހުރުން ލާޒިމް ވުމާއި ސުޕްރީމް ކޯޓުގައި ނަމަ މަދުވެގެން ފަސް އަހަރުގެ ތަޖްރިބާ ހުރުން ޝަރުތެއްގެ ގޮތުގައި އާ ގަވާއިދުގައި ހިމަނާފައިވެ އެވެ. ދަށު ކޯޓުތަކުގައި ވަކާލާތު ކުރުމަށް ތަޖުރިބާގެ ޝަރުތެއް ހިމަނާފައެއް ނުވެ އެވެ.\nއެކަމަކު ތިން އަހަރުގެ ތަޖުރިބާ ނެތަސް، ދަށު ކޯޓުގައި މަދުވެގެން 50 މައްސަލައެއްގައި ވަކާލާތު ކޮށްފައިވާ ނަމަ ހައި ކޯޓުގައި ވަކާލާތު ކުރުމުގެ ހުއްދަ ލިބޭ ގޮތަށް އޮތްގޮތުން އާ ގަވާއިދުން ވަނީ އުވާލައިފަ އެވެ. އަދި ފަސް އަހަރުގެ ތަޖުރިބާ ހުއްޓަސް، ސުޕްރީމް ކޯޓުގައި ވަކާލާތު ކުރުމުގެ ހުއްދަ ދެވޭނީ ހައި ކޯޓުގައި ވަކާލާތު ކޮށްފައިވާ މީހުންނަށް ކަމަށް ވެސް ގަވާއިދުގައިވެ އެވެ.\nއެކަމަކު، ދައުލަތް ތަމްސީލު ކުރުމަށްޓަކައި އެޓާނީ ޖެނެރަލްގެ ފަރާތުން ނުވަތަ ޕްރޮސެކިއުޓާ ޖެނެރަލްގެ އޮފީހުގެ ފަރާތުން ހާޒިރުވާ ވަކީލުންގެ މައްޗަށް އެ އުސޫލުތަކެއް ނުހިނގާނެ އެވެ. އަދި މާލީ ތަނަވަސްކަން ނެތިގެން ދައުލަތުގެ ޚަރަދުގައި ވަކީލުން ހަމަޖައްސައިދޭ މައްސަލަތަކުގައި އެ ޝަރުތުތައް ހަމަ ނުވިޔަސް، މަތީ ކޯޓުތަކުގައި އެ މައްސަލައެއްގައި ވަކާލާތު ކުރުމުގެ ވަގުތީ ހުއްދައެއް އެފަދަ ވަކީލުންނަށް ދެވިދާނެ ކަމަށް ގަވާއިދުގައިވެ އެވެ.\nއާ ގަވާއިދު ބުނާގޮތުން، މަތީ ކޯޓުތަކުގައި ވަކާލާތު ކުރުމުގެ ހުއްދަ ވަކީލުންނަށް ދޫކުރެވޭނީ އެކަމަށް އެދި ހުށަހެޅުމުންނެވެ. އެކަމަކު، ސުޕްރީމް ކޯޓުގައި ވަކާލާތު ކުރުމުގެ ހުއްދަ އޮންނަ ވަކީލުން އިތުރު ހުއްދައެއް ނަގާކަށް ނުޖެހެ އެވެ.\nމީގެ އިތުރުން، ވަކީލުން ދަރަޖަ ކުރުމުގެ ކަންކަން ކުރުމަށް ބާ ކައުންސިލްގެ މެމްބަރުންގެ ތެރެއިން ޚާއްސަ ކޮމިޓީއެއް އޮންނަން އެ ގަވާއިދުގައި ވެ އެވެ. އަދި މަތީ ކޯޓުތަކުގައި ވަކާލާތު ކުރުމުގެ ހުއްދަ ދޭ ވަކީލުންގެ ދަފްތަރެއް ވަކިވަކިން ބާ ކައުންސިލުން ބަލަހައްޓަން އެ ގަވާއިދު ލާޒިމް ކުރެ އެވެ.\nއިތުރު ލިޔުންތައް ސުޕްރީމް ކޯޓް ހައި ކޯޓް ވަކީލުން ބާ ކައުންސިލް


ރަތްމަންދޫ އަކީ ރާއްޖޭގެ އިރުމަތީ ބިތުގައި މާލެއާއި ގާތްގަނޑަކަށް 75 މޭލު ދުރުގައި އޮންނަ ރަށެކެވެ. ރަތްމަންދޫ އަކީ އާބާދީ މަދު އާބާދީއާއި އެކަށޭނަ ބިމެއް އެކުލެވޭ ރަށެކެވެ. އާބާދީ އަކީ 219 އެވެ. އެއީ، 109 އަންހެނުންނާއި 110 ފިރިހެނުންނެވެ. މިރަށަކީ ރުއްގަލުގެ ބޭސްވެރިކަމަށް މުޅި ރާއްޖެއަށް މަސްހޫރު ރަށެކެވެ. 1968 ވަނައަހަރުގެ ތެރޭގައި ސުމުއްވުލް އަމީރު އިބްރާހިމް ނާސިރު ރަންނަބަނޑޭރި ކިލެގެފާނުގެ ވެރިކަމުގައި މިރަށުގެ މީހުންވަނީ މިއަތޮޅު މުއްޔަށް ބަދަލުކުރައްވާފައެވެ. މިގޮތުން7އަހަރުދުވަހުގެ މުއްދަތެއްގައި މިރަށުގެ ރައްޔިތުން މިއަތޮޅު މުލީގައި ދިރިއުޅުމަށްފަހު އެނބުރި މިރަށަށް ހިޖްރަކޮށްފައިވަނީ 1975 ވަނައަހަރުގައެވެ.\nމިރަށުގެ ބޮޑުމިނުގައި 26.26 ހެކްޓަރ ހުރެއެވެ. މީހުން ދިރިއުޅުމަށް ބޭނުންކުރާ ބިމުގެ ބޮޑުމިނުގައި 2.6 ހެކްޓަރ ހުރެއެވެ.\nމިރަށުގެ ރައްޔިތުންނަކީ ދަރިންނަށް ތަޢުލީމް ދިނުމަށް ބުރަ މަސައްކަތްތަކެއް ކުރަމުންދާ ބައެކެވެ. މިގޮތުން މިރަށުގެ ރ.ކ ކޮމިޓީއާއި ރަށުގެ ރައްޔިތުން ގުޅިގެން 2000 ވަނަ އަހަރުން 2007 ވަނައަހަރުގެ ނިޔަލަށް ފައިސާ ޙަރަދުކޮށްގެން ބިދޭސީ ޓީޗަރެއް ރަށުގެ ސްކޫލަށް ހޯދާފައިވެއެވެ. މިރަށު ސްކޫލްގައި ގްރޭޑް7އާއި ހަމައަށް ކިޔަވައި ދެއެވެ. އަދި ތުއްތު ކުދިންނަށް ކިޔަވައި ދިނުމަށްޓަކައި ރަށުގައި 1 ޕްރީސްކޫލް ހިނގަމުންދެއެވެ.\nޞިއްޙީ ޚިދުމަތް ދިނުމަށް ރަށުގައި ހުންނަނީ އެންމެތަނެކެވެ. އެއީ ރަތްމަންދޫ ހެލްތްޕޯސްޓެވެ. މިރަށު ހެލްތްޕޯސްޓްގައި ޑޮކްޓަރެއްގެ ޚިދުމަތް މިހާރު ލިބެމުންދެއެވެ. އެހެންނަމަވެސް ރަށުގައި ބޭސްފިހާރައެއް ޤާއިމްވެފައި ނެތުމުގެ ސަބަބުން ޑޮކްޓަރަށް ދައްކާ ފަރާތްތަކަށް ބޭސްލިބުމުގައި ދަތިތަކެއް ހުންނަކަން ފާހަގަކުރެވެއެވެ.\nއެންމެ ފުރަތަމަ ރަށުގެ ރައްޔިތުންނަށް ކަރަންޓް ދިނުމަށްޓަކައި3ކިލޯގެ ޖަނަރޭޓަރެއް ބޭނުން ކުރަމުން އައިނަމަވެސް 2002 ވަނައަހަރުން ފެށިގެން މިޚިދުމަތް 24 ގަޑިއިރަށް ވަނީ ބަދަލުވެފައެވެ. މީގެ އިތުރުން ދިވެހި ސަރުކާރުގެ އެހީގައި ވައިން ހަކަތަ އުފެއްދުމުގެ ނިޒާމެއް މިރަށުގައި ޤާއިމް ކުރެވި 2007 ވަނައަހަރު ރަށުގައި ކަރަންޓްގެ %95 ހިއްޞާ އިޔާދަކުރަނިވި ހަކަތައަށް ބަރޯސާވެފައިވެއެވެ. އަދި ހަމަ މިއާއެކު 2013 ވަނައަހަރުން ފެށިގެން މިރަށުގެ ކަރަންޓްގެ ޚިދުމަތް ދެމުން ގެންދަނީ ފެނަކަ ކޯޕަރޭޝަނުންނެވެ. ރަށުގެ މީހުން ދިރިއުޅޭ ހުރިހާ ގެއަކަށް ކަރަންޓްގެ ޚިދުމަތް އަންނަނީ ލިބެމުންނެވެ.


މަސް ކިރުން ލިމިޓުކުރުމުން ބައެއް ދޯނިތަކުން ނަގިލިލައިފި\nމިފްކޯއިން މަސް ކިރުން ލިމިޓު ކުރުމުން ބައެއް ދޯނިތަކުން ނަގިލިލައިފި\n26 އޭޕްރީލް 2021 - 16:26 0\nމަސް ދޯނިތަކެއް ކައިރީގައި މަސްވެރިންތަކެއް: މިފްކޯއިން މަސް ކިރުން ލިމިޓު ކުރީ މަސްވެރިކަން ރަނގަޅުވެ ގިނަ އަދަދަކަށް މަސް ކިރަމުން\nމިފްކޯއިން މަސް ކިރުން ލިމިޓު ކުރަން ނިންމުމާ ގުޅިގެން ދެކުނުގެ ބޮޑެތި ބައެއް ދޯނިފަހަރުން މަހަށް ދިޔުން މެދުކަނޑާލައިފި އެވެ.\nމިފްކޯއަށް ކޮންމެ ދޯންޏަކުން އެއް ފަހަރާ ހަތަރު ޓަނު ކިރޭ ގޮތަށް ހަމަޖެއްސީ ދެކުނުގެ މަސްވެރިކަން ރަނގަޅުވެ، އެ ކުންފުނީގެ ފްރީޒިން ކެޕޭސިޓީ އާއި ސްޓޯރޭޖް ކެޕޭސިޓީ ފުރޭތީ އެވެ.\nނަމަވެސް، މަސްވެރިކަން ރަނގަޅު ދުވަސްވަރެއްގައި މިފްކޯއިން މިފަދަ ނިންމުމެއް ނިންމުމުން ގިނަ މަސްވެރިންތަކެއް އަންނަނީ ކަންބޮޑުވުން ފާޅުކުރަމުންނެވެ.\nމިފްކޯއިން މަސް ކިރުން ލިމިޓު ކުރީ އިއްޔެ އިން ފެށިގެން ތިން ދުވަހުގެ މުއްދަތަށެވެ.\n"ހަތަރު ޓަނު ކިރައިގެން ކިރިޔާ ހަރަދުތައް ހަމަޖެހެނީ، އެހެންވެ ނުދަން"\n"އަދަދު" އަށް މައުލޫމާތު ދިން އޮޑިވެރިއަކު ބުނީ ބޮޑު ދޯންޏަކުން މާ ކަނޑަށް ނިކުމެ އެންމެ ހަތަރު ޓަނު ކިރާލައިގެން "ވާނެ ކަމެއް ނޯންނާނެ" ކަމަށެވެ. ޕެޓްރޯލް ހަރަދާއި ދޯނި ހިންގުމުގެ ހަރަދުތަކަށް ބަލާ ނަމަ، ކިރިޔާ ދެކޮޅު ޖެއްސޭނީ ކަމަށް އޭނާ ބުންޏެވެ.\nއޭނާ ބުނީ ދަތުރެއްގައި އެވަރެޖުކޮށް 1،600 ލީޓަރު ނުވަތަ އަށް ފީފާ ތެޔޮ އަންދާ ކަމަށެވެ. އަދި ފަޅުވެރިންގެ ކޮށްތަށް 2،500ރ. ހޭދަވެ އެވެ. ޑީސަލް ލީޓަރެއް އަށް ރުފިޔާގެ މަގުން ބަލާނަމަ ތެލަށް 12،800ރ. އަދި ޖުމްލަ ހިންގުމުގެ ހަރަދަށް 15،300ރ. ހަރަދުވެ އެވެ.\nއާންމުކޮށް އެ ސައިޒުގެ ދޯންޏެއްގައި މަދުވެގެން 20 ފަޅުވެރިން އުޅޭ އިރު ހަތަރު ޓަނު މަސް ކިރައިގެން ލިބޭ އާމްދަނީ ބޮލަކަށް ބަހާލުމުން ޖެހެނީ 2،500 އެއްހާ ރުފިޔާ އެވެ. އޮޑިވެރިޔާއަށް ބައި އެޅުމުން މި އަދަދު އިތުރަށް ދަށްވެ އެވެ.\nމިފްކޯއިން މަސް ކިރާ އަގުތަކަށް ބަލާ އިރު ހަތަރު ޓަނު މަސް ކިރައިގެން ދޯންޏަކަށް ލިބޭނެ އެންމެ ބޮޑު އާމްދަނީއަކީ 64،000ރ. އެވެ. އެއީ ބާނާ ހުރިހާ މަހެއް 1.5 ކިލޯއިން ބަރު ވެފައި އަދި އައިސް އަޅާފައި ހުރި ނަމަ އެވެ.\nމަސް ބާނަނީ: ދޭތެރެ ދޭތެރެއިން މަސް ނުކިރުވޭ މައްސަލަ މަސްވެރިންނަށް ދިމާވޭ -- ފޮޓޯ: މިފްކޯ\nއޮޑިވެރިޔާ ފާހަގަކުރި އަނެއް ކަމަކީ މިއީ ރޯދަ މަހެއްގައި ކުރާ މަސައްކަތާ ބައްދަލު އުޖޫރައެއް ދެވޭނެ ވަރުގެ އާމްދަނީއެއް ނޫން ކަމެވެ. އަދި ބުނީ އެއް ދުވަހު މަހަށް ގޮސްގެން މަސް ބާނައިގެން އައިސް، އަނެއް ދުވަސް ވަންދެން ކިޔުގައި ޖެހިގެން ދެ ދުވަހަށް ލިބޭ އާމްދަނީ ރަނގަޅު ނޫން ކަމަށެވެ.\nމިކަމުގައި ދެ ދުވަސް ހޭދަ ކުރުމުން ހުކުރު ދުވަސް ނަގާފައި ހަފުތާއަކު މަހަށް ނިކުމެވެނީ އެންމެ ތިން ދުވަހު އެވެ. ކިޔު ދިގު ވެގެން އިތުރު ދުވަހެއް ހޭދަކުރަން ޖެހިއްޖެ ނަމަ، އާމްދަނީ އިތުރަށް ދަށްވެ އެވެ.\nއެ ދޯނިން މަހަށް ނުދިޔަ ނަމަވެސް، "އަދަދު" އަށް މައުލޫމާތު ދިން އައްޑޫ ސިޓީ ފޭދޫ ދޯންޏެއްގައި މަސައްކަތް ކުރާ މަސްވެރިއަކު ބުނީ، އާމްދަނީ ކުޑަ ވިޔަސް އެއްކޮށް ހުއްޓާލެވެން ނެތް ކަމަށެވެ.\n"ކޮންމެ އެއްޗެއް ލިބުނަސް އެވެސް ހިފައިގެން މިއުޅެން ޖެހެނީ" އޭނާ ބުންޏެވެ.\nމިފްކޯއިން އަންނަނީ އަވަދިނެތި މަސް ބޭރުކުރުމުގެ މަސައްކަތް ކުރަމުން\nމަސްވެރިންގެ ކަންބޮޑުވުންތަކާ ގުޅިގެން "އަދަދު" އަށް މައުލޫމާތު ދެމުން މިފްކޯގެ މެނޭޖިން ޑިރެކްޓަރު އިސްމާއިލް ފައުޒީ ވިދާޅުވީ މަސްވެރިން ގެންނަ ހުރިހާ މަހެއް ކިރުވަން ބޭނުންވާ ކަމަށެވެ.\nއަދި މިފްކޯގެ ފެސިލިޓީތަކުގެ އިތުރުން މަސް ކިރުވާ ބޯޓުތަކާއި ކެރިއަރު ބޯޓުތައް ބޭނުން ކޮށްގެން މެދުކެނޑުމެއް ނެތި އެ މަސައްކަތް ކުރަމުން އަންނަ ކަމަށް ވިދާޅުވި އެވެ.\nމިފްކޯގެ މެނޭޖިން ޑިރެކްޓަރު އިސްމާއިލް ފައުޒީ -- ފޮޓޯ: ގަލްފް ނިއުސް\nފައުޒީ އިތުރަށް ވިދާޅުވީ މިހާރު ދެކުނުގެ މަސްވެރިކަން ރަނގަޅު ވުމާ ގުޅިގެން ގިނަ ދޯނި ފަހަރުތަކުން 25-35 ޓަނާ ދޭތެރޭގެ އަދަދަކަށް މަސް ބާނައިގެން ހަފުތާ ބަންދާ ދިމާކޮށް އައި ކަމަށެވެ. އަދި ކިޔުގައި ހުރި ދޯނި ފަހަރު ގިނަ ކަމުން ހުކުރު ދުވަހު ވެސް މިފްކޯއަށް މަސް ކިރުވަމުން ދިޔަ ކަމަށް ވިދާޅުވި އެވެ.\nހުކުރު ދުވަހަކީ އާންމުކޮށް މިފްކޯއިން މަސް ނުކިރާ ދުވަހެކެވެ.\nމިފްކޯއިން ހިއްސާ ކޮށްފައިވާ މައުލޫމާތަށް ބަލާ އިރު، ބުރާސްފަތި ދުވަހު 92 ދޯނިން 582 މެޓްރިކް ޓަނުގެ މަސް ކިރުވި އެވެ. އަދި ޖެހިގެން އައި ހުކުރު ދުވަހާއި ހޮނިހިރު ދުވަހު 103 ދޯނިން 711.5 މެޓްރިކް ޓަނުގެ މަސް ކިރުވި އެވެ.\nފައުޒީ ވިދާޅުވި ގޮތުގައި ކޮލިޓީ އެޝުއަރަންސް މިންގަނޑުތަކަށް ފައްތަން މިފްކޯއަށް ކިރާ މަސް ކޯލްޑް ސްޓޯރޭޖަށް ލަން ޖެހެނީ ރަނގަޅަށް ފްރީޒް ކޮށްފަ އެވެ.\nމިހެން ކަމުން ބައެއް ފަހަރު ސްޓޯރޭޖް ކެޕޭސިޓީގައި ޖާގަ ހުރި ނަމަވެސް މަހުގެ ކޮލިޓީ ހިފެހެއްޓުމުގެ ގޮތުން ބްރައިންގައި ފްރީޒް ކުރަން ޖެހޭތީ ފްރީޒިން ކެޕޭސިޓީތައް އޯވަލޯޑް ވަނީ ކަމަށް ވިދާޅުވި އެވެ.\nއަދި، ބައެއް ދޯނި ފަހަރުން އައިސް ކެޕޭސިޓީއަށް ވުރެ އިތުރަށް މަސް ބާނައިގެން އައުމުގެ ސަބަބުން މި މައްސަލަ އިތުރަށް ދިމާވާ ކަމަށް ވިދާޅުވި އެވެ.\nރާއްޖޭގެ މަސްވެރިކަމުގެ ސިނާއަތަށް ދިމާވެފައިވާ މައްސަލަތައް ހައްލު ނުވެގެން މަސްވެރިން އުޅޭތާ އަހަރުތަކެއް ވެއްޖެ އެވެ. ހާއްސަކޮށް ބާނާ މަހަށް ހަމަ އަގު ނުލިބޭ މައްސަލައަކީ މަސްވެރިންގެ ޒަމާންވީ ކަންބޮޑުވުމެކެވެ. އަދި މިހާރު ވެސް އައިސް ލިބުމުގައި ހުންނަ ދަތިތަކާއި ބޮޑު އަގުގައި ޑީސަލް ގަންނަން ޖެހޭ މައްސަލައިގައި މަސްވެރިން އަންނަނީ ކަންބޮޑުވުން ފާޅު ކުރަމުންނެވެ.


Kairi .... Namaves dhurugaivaa Maliku - One Online\nކައިރި ... ނަމަވެސް ދުރުގައިވާ މަލިކު 4\nއަބްދުﷲ ފާރޫޤް ހަސަން އާއި އަބްދުﷲ ސޯދިގު ގެ މަލިކު ދަތުރުފުޅުގައި މަލިކު އަތޮޅު ވިލިނގިގި (ވިރިނގިލި) ދިރާސާކުރައްވައިފައި އެނބުރި މަލިކަށް ވަޑައިގަންނަވަނީ ---\n( 14 މެއިގެ އަދާ ގުޅޭ)\nތަޙުލީލީގޮތެއްގައި ބަލައިގެން މެނުވީ ހާދިސާގެ ތެދުކަން ކަނޑައެޅުމާއި، ހިޖުރަކުރުން ފެށިގެން އައިސްފައިވާ ގޮތް ހޯދުމަކީ ވަރަށް ދަތިކަމެކެވެ.\n"ބޮޑުތަކުރުފާނު" ގެ "ފުރަތަމަ ޒިޔާރަތްކުރެއްވުމާ" ގުޅުވައިގެން ސްރީލަންކާގެ މުސްލިމުންނަށް ނަޒަރު ހިންގާލުމަކީ ބޭނުން ކަމެކެވެ. ސްރީލަންކާގައި މުސްލިމުން ވަޒަންވެރިވާން ފެށީ ގާތްގަނޑަކަށް މީލާދީ ނުވަވަނަ ޤަރުނާ ހަމައިންކަން އެނގޭ ހެކިތައް ފެންނާން އެބަހުއްޓެވެ. މިދެންނެވި މީހުންގެ ތެރޭގައި ބަހެއް ތަރައްޤީވެ ކުރިއަށް އައިގޮތާ ބެހޭގޮތުން ލިޔުނު ލިޔުންތެރިއެއް ކަމަށްވާ މަޢުރޫފް (1976) ލިޔުއްވާފައި ވެއެވެ. "ޢަރަބި - ތަމަޅަބަސް އޭގެ އެންމެ އިހުގެ ގޮތަށް ބަލާއިރު ދިވެހިބަހާ ދާދި އެއްދުވަސްވަރެއްގައި އިސްލާމީ ނުފޫޒުގެ ތެރެއަށް އައި ބައެއްގެ ބަހާ ގާތްގޮތްތަކެއް ހުރެއެވެ."\nއެހެންކަމެއްގެގޮތުން ކާވެނީގެ ރަނާމެދު ވާހަކަދައްކަމުން މަޢުރޫފް ބަޔާންކުރައްވަނީ އޭނާ ދެކެލައްވާ ގޮތުގައި، އެއީ ސިލޯނުގެ މުސްލިމުންގެ އިހުގެ ކާވެނިކުރުންތަކާ ގާތްކަމެއް ކަމުގައެވެ. މިހާރު މިތިބަ ރާވެރީންގެ ކާބަފައިން ކަމުގައި ބެލެވޭ ތިއްޔަރުން މިރަށަށް ހިޖުރަކުރިކަމަށް ބެލެވެނީ އިންޑިޔާގެ ގޮނޑުދޮށްފަރާތް ނުވަތަ މިހާރުގެ ކެރެލާއިންނެވެ. ތާރސްޓަން (1909) ބަޔާންކުރާ ގޮތުގައި މިގްރޫޕަކީ "ނަޖިސް" ބަޔެކެވެ.\nގޯޕް (1962) އާއި އައްޔައްޕަން (1965) ތިއްޔަރުންގެ ވާހަކަ ދައްކާފައި ވެއެވެ. މިއެންމެންގެ ލިޔުންތަކަށް ބަލާއިރުވެސް މިގްރޫޕަކީ ކެރެލާގެ ދަރަޖަތައް ތަރުތީބު ކުރާއިރު ރޮނގުން ތިރީގެ ބައެއް ނުވަތަ "ނަޖިސް" ބައެއްގެ ގޮތުގައި ބަލައެވެ.\nތާރސްޓަން (1909) ތިއްޔަރުންނާމެދު ބުނެފައިވަނީ އެއީ މަލާބާރާއި ކޮއްޗެއާއި ޓްރެވަންކޯރގައި ރާބޭލުމުގެ މަސައްކަތްކުރާ މެލެޔާޅަމްގެ ބަޔެއް ކަމަށެވެ. އަދިވެސް މީނާ ބުނާގޮތުގައި މިމީހުން އިންޑިޔާއަށް ހިޖުރަކުރީ ސިލޯނުންނެވެ. މިމީހުން ސިލޯނުން އައިއިރު އެމީހުންނާއެކު ރުއް ގެނައެވެ. އަދި އެމީހުން ތިވަރުން (ރަށް) ކިޔަމުން އައިސް ތިއްޔަރުންނަށް ވީއެވެ. މިހާރުގެ ރާވެރީންގެ ކާބަފައިންނަކީ ރުއްއަރައި ރާބޭލުމުގެ މަސައްކަތްކުރި ތިއްޔަރުންގެ ދަރިފަސްކޮޅުގެ މީހުންނެވެ.\nއަބްދުﷲ ފާރޫޤް ހަސަން އާއި ކޮޅުގެގޭ (ކޭ.ޖީ)، މުހައްމަދު ޑާކުބަނގަލާގައި. ކޭޖީ އަކީ އޭރު މަލިކުގެ މަހަލް ޓްރާންސްލޭޓަރު، މުހިންމު މައުލޫމާތުތަކެއް ދެއްވި ---\nދެން މިރަށަށް ހިޖުރަކުރި ބައެއްގެ ގޮތުގައި ޤަބޫލުކުރެވޭ އަނެއް ބަޔަކީ މުސްލިމު ދިވެހީންނެވެ. މިތާނގައި ބަލަންޖެހެނީ ދިވެހިރާއްޖެ އިސްލާމްވީ ދުވަސްވަރަށެވެ. ދިވެހިރާއްޖޭގެ ބުދުދީނުގެ (ބުޑިސްޓް) ރަސްގެފާނު ސިރީބަވަނާދީއްތަ އިސްލާމްދީން ޚިޔާރުކުރެއްވީ މީލާދީން 1153 ގައެވެ. އަދި ރާއްޖޭގެ އެންމެހާ ރައްޔިތުން (މަލިކު މީހުންވެސް ހިމެނޭގޮތަށް) އިސްލާމްވިއެވެ. ޢަރަބީންގެ މަޝްހޫރު ސައްޔާޙު އިބުނު ބަޠޫޠާ މީލާދީން 1346 ގައި "މަހަލް" ގެ ރަށްތަކާމެދު ލިޔުއްވާފައިވަނީ މަލިކު މީހުންނަކީ މުސްލިމުން ކަމަށެވެ. ކަން މިހެން ހުރުމާއެކު އެމީހުން ބުދުދީނުން އިސްލާމީ ހިދާޔަތުގެ ދަށަށް ގޮސްފައިވަނީ މީލާދީން 1153 ވަނައަހަރާއި 1346 ވަނައަހަރާ ދެމެދުގައެވެ.\nކަން ކޮންމެ ގޮތަކަށް އޮތަސް މިރަށްރަށުގެ އަހުލުވެރީން އިސްލާމްވުމުގެ ކުރިން ކޮންމެވެސްވަރަކަށް ބުދުދީނުގެ އަހުލުވެރީން މިރަށްރަށުގައި އުޅެފައިވާކަން އެނގެއެވެ. މިކަން އެނގެނީ މިރަށުގެ އަހުލުވެރީން ގެދޮރު ޢިމާރާތްކުރުމަށް ކޮންނަ ކޮނުމުގައި ފެންނަ ބުއްދާއަށް ނިސްބަތްކުރެވޭ ތަކެތީންނެވެ. އަދި ބުދުދީނުގެ މީހުން ވަރަށް ޝައުޤުވެރިކަމާއެކު ހައްދައިއުޅޭ ގަހެއް ކަމަށްވާ ނިކަ މިރަށުގެ މީހުންއުޅޭ ހިސާބުގައި ހައްދާފައިހުރި ހުރުމަކީވެސް މިބަހަށް ލިބޭ ބާރެކެވެ. މިއީ ކޮން ބުޑިސްޓުންނެއްކަން ހޯދުމަކީ ފަހުން ކުރަންޖެހޭ އެހެން މަސައްކަތެކެވެ. ފަހަރެއްގައި މިމީހުން ހިޖުރަކުރީ ސީދާ ސްރީލަންކާއިން ކަމަށް ނުވަތަ ދިވެހިރާއްޖެ އިސްލާމްވުމުގެ ކުރީން ރާއްޖެއިން ކަމަށްވެސް ވެދާނެއެވެ.\nކުރުގޮތަކަށް މިއީ މަލިކު އާބާދުވެ މަލިކަށް މީހުން ހިޖުރަކުރެވުނު ގޮތުގެ ތާރީޚެވެ. މަލިކުމީހުންގެ މުޖުތަމަޢު ނުވަތަ ޖަމާޢަތް ހަމަޖެހިފައިވާގޮތް އުނގެނިގަތުމުގައި ރަށަށް ހިޖުރަކުރެވުނުގޮތުގެ ތާރީޚުގެ ބޭނުންތެރިކަން ބޮޑެވެ. މިހެން މިދެންނެވީ އެކިހިސާބުން އެކިކަހަލަ އެކި ދީންދީނުގެ މީހުން އެއްރަށަކަށް އާދެވޭގޮތްވުން އެއީ ތާރީޚީ އިއްތިފާޤަކަށް ވެދާނެކަމަށް ވާތީއާއި، މިގޮތުންއައިސް އުޅެން ދިމާވުމުން އެކިމީހުންގެ ގައިގައި ހުންނަ އެކިކަހަލަ ކަންތައްތައް ދޫކޮށް އާޖަމާޢަތެއް ހެދި އެއީ މިހާރު މިފެންނަ ޖަމާޢަތްކަމަށް ވެދާނެތީއެވެ. އެކަމަކު އަދިވެސް އެމީހުންގެ "އަޞްލު ޘަޤާފަތު" ހޯދުމަށް މަސައްކަތް ކުރަނިކޮށް ފެނިދާނެކަމަށް އުންމީދު ކުރެވެއެވެ.\nއަބްދުﷲ ފާރޫޤް ހަސަން އާއި ފެންގެންނަގޯތި (އެފް.ޖީ) މުހައްމަދު މަލިކު އަތިރިމަތީގައި. ފާރޫގާއި ސޯދިގު އެއްކުރެއްވި މައުލޫމާތުގެ އެއް މަސްދަރަކީ މަލިކުގެ އިންފޮމޭޝަން އެސިސްޓެންޓް ކަމް ފޮޓޮގްރަފަރ އެފް.ޖީ. ---\nމަލިކުގެ މީހުން މަތިންތިރިއަށް ބެހިފައިވަނީ ހަތަރު ބަޔަކަށެވެ. އެއީ މަނިކުފާނާއި ތަކުރުފާނާއި ތަކުރާއި ރާވެރިއެވެ. ޠަބަޢީގޮތުން މިގްރޫޕްތަކުގައި މާކަބޮޑު ތަފާތެއް ނެތެވެ. އިހުމީހުން ޤަބޫލުކުރާގޮތުގައި އެންމެފުރަތަމަ ބަޔާއި އެންމެފަހުބައި އައިގޮތް ރަނގަޅަށް އެނގެއެވެ. މަނިކުފާނު އައިސްފައިވަނީ ސްރީލަންކާގެ މުސްލިމުންނާއި ރާއްޖޭގެ މުސްލިމުންގެ ދަރިފަސްކޮޅުންނެވެ. ރާވެރީންގެ ދަރިފަސްކޮޅު އައިސްފައިވަނީ ތިއްޔަރުންނާއި މަލަބާރުގެ ގޮނޑުދޮށުންނާއި ހިންދޫންގެ ފަރާތުންނެވެ. އަނެއް ދެބައި އައިގޮތް ދަންނަވަން ތަންކޮޅެއް އުނދަގުލެވެ. ނަމަވެސް ބައެއް ތަކުރުންގެ ނަމާއި ގޯތީގެ ނަމާ ގުޅިފައި ހުންނަކަން (ސާހިބުނަށް) އެނގެއެވެ. މިގޮތުން "ބުއްދަކޮލިގެ" ފާހަގަކޮށްލެވެއެވެ. ޤަބޫލުކުރެވޭގޮތުގައި މިއީ އެންމެފުރަތަމަ ރަށުގައި ވަޒަންވެރިވި މީހުންނެވެ. ތަކުރުންނަކީ ފަހަރެއްގައި ބުދުދީނުގެ މީހުންގެ ގޮތުގައި ސީދާ ސްރީލަންކާއިން ނުވަތަ ރާއްޖެއިން އައި މީހުން ކަމަށްވެސް ވެދާނެއެވެ.\n"މަލިކުމީހުންގެ އިޖުތިމާޢީ އޮނިގަނޑު ތަރައްޤީވަމުން އައިގޮތުގެ މައްޗަށް ތާރީޚީ ނަޒަރަކުން ބަލައިލުން."\nވީ.ސުދަރސެން، ޑިޕާޓްމަންޓް އޮފް އެންތްރޯޕޮލޮޖީ، ޔުނިވަރސިޓީ އޮފް މެޑްރާސް\nމަތީގައިވާ ލިޔުމުން އަޅުގަނޑު ފާހަގަކުރާ މައިގަނޑު ނުކުތާތަކަކީ:\n1.\tބޮޑުތަކުރުފާނުގެ މައްސަލަ.\n2.\tދިވެހީން މަލިކަށް ހިޖުރަކުރުމާއި ދިވެހިރާއްޖެ އިސްލާމްވުން.\n3.\tތިއްޔަރުންގެ މައްސަލަ.\n4.\tމަލިކުމީހުން ބެހިފައިވާ ބައިތައް.\nމީގެތެރެއިން ބޮޑުތަކުރުފާނު މަލިކަށް ވަޑައިގެންނެވި ވަޑައިގަތުމަކީ އަޅުގަނޑު އެންމެފުރަތަމަ އަލިއަޅުވާލަން ބޭނުންވާ ނުކުތާއެވެ.\nލިޔުންތެރިޔާ ބަޔާންކޮށްފައިވާ ގޮތުގައި ބޮޑުތަކުރުފާނަކީ ސްރީލަންކާގެ މުސްލިމެކެވެ. އޭނާ އޭނާގެ "ކަޅުއޮށްފުންމި" އެވެ ކިޔުނު އޮޑީގައި މަލިކަށް ދިޔައީއެވެ. އޭރު މަލިކަކީ މީހުން ނޫޅޭ ރަށެކެވެ. އެއަށްފަހު ދެވަނަފަހަރަށް އޭނާ މަލިކަށްދަނީ އޭނާގެ ދެ އަންހެންދަރީން ކަމުގައިވާ "ކަމްބޫރަނި" އާއި "ކޮހޮރަތުކަމަންސް" ގޮވައިގެންނެވެ.\nގުޅޭ ޓެގު މަލިކު އާދަކާދަ އާއި ސަގާފަތް


BREAKING : Mali In Covid-19 Fenijje - Vaguthu\nމާލީ އިން ކޮވިޑް-19 ފެނިއްޖެ\nހުޅަނގު އެފްރިކާގައި އޮންނަ ގައުމެއް ކަމުގައިވާ މާލީ އިން ފުރަތަމަ ފަހަރަށް ކޮވިޑް-19ގެ ކޭހެއް ރިޕޯޓު ކޮށްފިއެވެ.\nއެފްރިކާ ބައްރުގެ 8ވަނަ އަށް އެންމެ ބޮޑު ގައުމު ކަމުގައިވާ މާލީގެ ސަރުކާރުން މިއަދު ހާމަކޮށްފައިވާ ގޮތުގައި އެ ގައުމުން މުޅިން އަލަށް ދެމީހަކު ވަނީ ވައިރަހަށް ފައްސި (ޕޮސިޓިވް) ވެފައެވެ.\nވައިރަހަށް ފައްސިވެފައި ވަނީ 49 އަހަރުގެ އަންހެނަކާއި 62 އަހަރުގެ ފިރިހެނެކެވެ. މި ދެ މީހުންނަކީވެސް މާލީ އަށް ނިސްބަތްވާ ދެމީހުންނެވެ. ނަމަވެސް ފާއިތުވެދިތަ ދުވަސްތަކުގައި މި ދެމީހުންވެސް ވަނީ ގައުމުން ބޭރަށް ދަތުރުކޮށްފައެވެ.\nމިގޮތުން ދެމީހުންވެސް ޒިޔާރަތް ކޮށްފައި ވަނީ މިހާރު ޔޫރަޕްގައި އެންމެ ގަދައަށް ވަައިރަސް ފެތުރެމުން އަންނަ އެއް ގައުމު ކަމުގައިވާ ފްރާންސުންނެވެ. އަދި ދެމީހުންވެސް އެނބުރި ގައުމަށް އައިސްފައި ވަނީ އެއް ހަފްތާ އެއްގައެވެ.\nމި މަހުގެ 12 އާއި 16 ގައި ދެމީހުން އެނބުރި މާލީ އަށް ދިޔައިރު އެގައުމުގެ ކަމާބެހޭ ފަރާތްތަކުން އަންނަނީ ފާއިތުވެދިތަ ދުވަސްތަކުގައި އެމީހުންނާއި ކޮންޓެކްޓުވި މީހުން ހޯދައި ވައިރަހަށް ޓެސްޓު ކުރުމުގެ މަސައްކަތް ކުރަމުންނެވެ. އަދި އެ ދެމީހުންނަށްވެސް މިހާރު އަންނަނީ ހޮސްޕިޓަލުގައި ފަރުވާ ދެމުންނެވެ.\nމުޅި ދުނިޔެއިން މިހައިތަނަށް 439،941 މީހަކު ކޮވިޑް-19 ވައިރަހަށް ފައްސިވެފައި ވާއިރު، 20،000 އާއި ގާތްކުރާ އަދަދަކަށް މީހުންގެ ފުރާނަ ވަނީ ވައިރަހުގެ ސަބަބުން ގެއްލިފައެވެ.\nމާޗް 25, 2020 20:00\nމަހީކުރީ މާލެކަމަށް ނޮޓިފިކޭށަން ފެނުނުތަނާ . ބަލާލީއިރު މާލީ\nމާޗް 25, 2020 20:48\nމަވެސް ހީކުރީ ހަމަ މާލެ ކަމަށް.


SunOnline: Gas indhumugai Ethiopia in India ge Record Muguraalaifi\nގަސް އިންދުމުގައި އިތިއޯޕިއާއިން އިންޑިއާގެ ރެކޯޑް މުގުރާލައިފި\nރުގިއްޔާ މުހައްމަދު މޫސާ 30 Jul 2019, 16:06\nއިތިއޯޕިއާގެ ބޮޑުވަޒީރު އަބީ އަހުމަދުވެސް ވަނީ ގަސް އިންދުމުގައި ބައިވެރިވެވަޑައިގެންފަ -- ފޮޓޯ: ޓުވިޓާ\nއަދިސްއަބަބާ (ޖުލައި 30): އިތިއޯޕިއާއިން އިއްޔެ 350 މިލިއަނަށް ވުރެ ގިނަ ގަސް އިންދައި، އެއް ދުވަސް ތެރޭ އެންމެ ގިނައިން ގަސް އިންދި ގައުމުގެ ރެކޯޑު މުގުރާލައިފި އެވެ.\nއިތިއޯޕިއާގެ އިނޮވޭޝަން އެންޑް ޓެކްނޮލޮޖީ މިނިސްޓަރު ގެޓަހުން މެކުރިއާ ވިދާޅުވި ގޮތުގައި އިއްޔެ އެގައުމުން ވަނީ 12 ގަޑި އިރުތެރޭ 353 މިލިއަން ގަސް އިންދާފަ އެވެ.\nއިތިއޯޕިއާގައި ގަސް އިންދުން އިތުރު ކުރުމުގެ ގޮތުން މިދިޔަ މެއި މަހު ގްރީން ލެގަސީ އިނިޝިއޭޓިވްގެ ނަމުގައި އެގައުމުން ފެށި ހަރަކާތުގެ މަގުސަދަކީ މޫސުމަށް އަންނަ ބަދަލުތަކާއި ޖަންގަލިތަކުގެ ގަސްތައް ކަނޑަމުން ދިޔުމުގެ ސަބަބުން ތިމާވެއްޓަށް ކުރާ ނޭދެވޭ އަސަރުތައް ކުޑަ ކުރުމެވެ. އަދި އެހަރަކާތުގެ އަމާޒަކީ އަންނަ އޮކްޓޯބަރު މަހާ ހަމަޔަށް އެގައުމުގައި ހަތަރު ބިލިއަން ގަސް އިންދުމެވެ.\nއެހަރަކާތުގައި އިސްކޮށް އުޅުއްވަނީ ބޮޑުވަޒީރު އަބީ އަހުމަދެވެ. އަދި ބޮޑުވަޒީރުގެ އޮފީހުން ބުނި ގޮތުގައި އެގައުމުގައި އިންދަމުންދާ ގަސްތަކުގެ އަދަދު ބަލަހައްޓަނީ އެކަމަށް ހާއްސަކޮށް ހަދާފައިވާ ސޮފްޓްވެއާއަކުންނެވެ.\nއިއްޔެ އެގައުމުގައި ގަސް އިންދުމަށް ގައުމުގެ ރައްޔިތުންނަށް ހިތްވަރު ދިނުމުގެ ގޮތުން ބައެއް ސްކޫލުތަކާއި ސަރުކާރުގެ އޮފީސްތައް ބަންދު ކުރި އެވެ. އަދި ބޮޑުވަޒީރު ވަނީ ވީހާވެސް ގިނަ މީހުން ހަރަކާތުގައި ބައިވެރިވުމަށް އެދިވަޑައިގެންފަ އެވެ.\nމީގެ ކުރިން އެއް ދުވަސް ތެރޭ އެންމެ ގިނަ އަދަދަކަށް ގަސް އިންދާފައިވާ ގައުމަކީ އިންޑިއާ އެވެ. އެގައުމުން 2016 ވަނަ އަހަރު 800،000 ދަރުމަވެރިންނާ އެކު ގަސް އިންދުމަށް ބޭއްވި ހަރަކާތެއްގައި 50 މިލިއަން ގަސް އިންދާފައިވެ އެވެ.


September 19, 2018 61\nދޫނި ޖައްސަމުން އައި ތަނަށް މިހާރު ފްލައިޓް!\nހދ. ކުޅުދުއްފުށީގައި ހެދި ރަންވޭ އަށް ޓެސްޓް ފްލައިޓް މިއަދު ޖެއްސުމުން އުފާވިތޯ ސުވާލުކުރުން މި ރަށު ހަދީޖާ އިސްމާއިލް ދިން ޖަވާބަކީ މި އެވެ؛ "ހާދަ އުފަލުންނޭ މިހިރީ. މަ ހިޔެއް ނުކުރަން ދުވަހަކު ވެސް މި ރަށަށް ފްލައިޓެއް ޖައްސާނެ ކަމަކަށް. ތިޔަ ކުޅިއަކީ ކުރިން ފާވަސް ދުވާ ތަނެއް. މިއަދު އެ އޮތީ ފްލައިޓް ޖައްސާފައި."\nއަހުސަން އޭ380 ދުއްވި މަންޒަރު ކޮކްޕިޓް ތެރެއިން\nކުޅުދުއްފުށި: ޗާޓާ ފްލައިޓްތަކަށް ތައްޔާރު\nކުޅުދުއްފުށީ އެއާޕޯޓަށް ޓެސްޓް ފްލައިޓް ޖައްސައިފި\nމަތިންދާބޯޓުގެ ވައިރަލް ވީޑިއޯ އަކީ ފޭކެއް\nއެއާޕޯޓްތަކުގައި އެންމެ ނުތާހިރީ ސެކިއުރިޓީ ޓްރޭ\nއެއާޕޯޓްތަކުގައި އެންމެ ނުތާހިރުކަން ބޮޑުވެފައި، ބަލި ފެތުރުމުގެ ފުރުސަތު ބޮޑީ ސެކިއުރިޓީ ސްކޭން ކުރުމަށް އެއްޗެހި އަޅާ ޕްލާސްޓިކް ޓްރޭ އިން ކަމަށް އާ ހޯދުމަކުން ދައްކައިފި އެވެ.\nSeptember 04, 2018 50\nވެލާނާ އެއާޕޯޓުގެ އާ ރަންވޭ ދިއްލާލައިފި\nވެލާނާ އިންޓަނޭޝަނަލް އެއާޕޯޓުގައި އަލަށް ހެދި ރަންވޭގައި ހަރުކުރި ލައިޓްތައް ޓެސްޓްކުރަން ދިއްލާލައިފި އެވެ.\nނ. މާފަރުގައި އަޅާފައިވާ އިންޓަނޭޝަނަލް އެއާޕޯޓު، ރައީސް އަބްދުﷲ ޔާމީން މިއަދު ރަސްމީކޮށް ހުޅުއްވައިދެއްވައިފި އެވެ.\nއެއާޕޯޓަށް ބާރުބޮޑު، ޗެކިން ލަސް ނުކުރޭ: އެމްއޭސީއެލް\nރާއްޖެ އާއި ރާއްޖޭން ބޭރަށް އެއާޕޯޓުން ފުރާ މީހުން ވެސް ފަހު ވަގުތަށް މަޑު ނުކޮށް، ކުރިން ޗެކިން ނިންމުމަށް މޯލްޑިވްސް އެއާޕޯޓްސް އޮތޯރިޓީ (އެމްއޭސީއެލް) އިން މިއަދު އިލްތިމާސްކޮށްފި އެވެ.\nAugust 12, 2018 41\n"ވައިގެމަގުން މަކުނުދުއަށް ދަތުރުތައް ފެށޭތޯ ބަލާނަން"\nޖިއޮގްރަފީ ގޮތުން ވަކި އަތޮޅެއްގެ ގޮތުގައި، ވަރަށް އެކަހެރިކޮށް އޮންނަ ހދ. މަކުނުދޫގައި، އިދިކޮޅު ކޯލިޝަންގެ ވެރިކަމެއްގައި، ވައިގެ މަގުން ދަތުރުކުރެވޭނެ އިންތިޒާމު ހަމަޖައްސަވާނެ ކަމަށް އެ ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) މިރޭ ވިދާޅުވެއްޖެ އެވެ.\nJuly 07, 2018 18\nއެއާޕޯޓުގައި ދެ ބޯޓެއް ޖެހި އެކްސިޑެންޓެއް ހިނގައިފި\nނ. މާފަރުގައި އަލަށް ހަދާ އެއާޕޯޓަށް ފުރަތަމަ ޓެސްޓް ފްލައިޓް އަންނަ މަހު 17ގައި ޖެއްސޭ ވަރަށް ތައްޔާރުވަމުން އަންނަ ކަމަށް ރީޖަނަލް އެއާޕޯޓްސް އިން މިއަދު ބުނެފި އެވެ.\nމަންތާ އެއާއިން 300 އެއްހާ މީހުންނަށް ވަޒީފާ ދެނީ\nމަންތާ އެއާގެ ހިދުމަތް ފަށައިގަތުމަށް ގާތްގަނޑަކަށް 300 މީހުން އެކި ވަޒީފާތަކަށް ހޯދަން ނިންމާފައިވާ ކަމަށް އެ އެއާލައިނުން މިއަދު ބުނެފި އެވެ.\nމެގަ މޯލްޑިވްސް އިން 2.9 މިލިއަން ދައްކަން ޖެހިއްޖެ\nމާލީ ގޮންޖެހުންތަކާ ހެދި އުވާލަން ނިންމާފައިވާ މެގަ މޯލްޑިވްސް އިން، ކުރިން ހޯދާފައިވާ ޚިދުމަތްތަކަކަށް 2.9 މިލިއަނަށް ވުރެ ގިނަ ރުފިޔާ އަމިއްލަ ކުންފުންޏަކަށް ދައްކަން މެގަ މޯލްޑިވްސްގެ މައްޗަށް ސިވިލް ކޯޓުން އިއްޔެ ހުކުމްކޮށްފި އެވެ.\nJune 04, 2018 23\nއާ އެއާޕޯޓުތަކާ އެކު ބޭނުން ވަނީ އެނދު\nރާއްޖޭގެ އުތުރުން ދެކުނަށް އެކި ސަރަހައްދުތަކުގައި ޑޮމެސްޓިކް އެއާޕޯޓްތަކެއް އެޅުމުގެ މަސައްކަތް އެކި ސިފަސިފައިގައި ސަރުކާރުން ވަނީ ފަށައިފަ އެވެ. ހއ. އަތޮޅުގައި އެކަހެރިކޮށް...\nއާ ޑޮމެސްޓިކް އެއާލައިނެއްގެ ޚިދުމަތް ފަށަނީ\nސީ ޕްލޭނާ އެކު، އާ ޑޮމެސްޓިކް އެއާލައިނެއްގެ ޚިދުމަތް އަންނަ އޮކްޓޯބަރު މަހު ފެށުމަށް ތައްޔާރުވެއްޖެ އެވެ.\nމިދިޔަ ހުކުރު ދުވަހު ލ. ކައްދު އަށް ދިޔަ މޯލްޑިވިއަންގެ މަތިންދާބޯޓެއްގެ ތެރޭގައި ބޯޓުގެ ކެބިން ކުރޫއާ ޒުވާބު ކުރި މައްސަލާގައި ހައްޔަރުކުރި ތިން މީހުން ހަ މަސް ވަންދެން އެ އެއާލައިންގެ އެއްވެސް ބޯޓެއްގައި ދަތުރުކުރުން، ލ. އަތޮޅު މެޖިސްޓްރޭޓް ކޯޓުން އިއްޔެ މަނާކޮށްފި އެވެ.\nލ. ކައްދު އަށް ދިޔަ މޯލްޑިވިއަންގެ މަތިންދާބޯޓެއްގައި ތިބި ބަޔަކު އެ ބޯޓުގެ ކެބިން ކުރޫއާ ދެބަސްވެ ޒުވާބު ކުރި މައްސަލައެއް ފުލުހުން ބަލަން ފަށައިފި އެވެ.\nޗެކިން ކުރުމާއި ބޯޑިން ފާސް ދޫކުރުން ވެސް ގޭގައި\nއެމިރޭޓްސް އެއާލައިނުން ދަތުރުކުރާ މީހުންނަށް، ގޭގައި ތިބެގެން ފޮށިތަންމަތި ޗެކިން ކޮށް ބޯޑިން ފާސް ވެސް ލިބޭ ހިދުމަތެއް އެ އެއާލައިނުން ފަށައިފި އެވެ.


SunOnline: Hiya flat thakuge guru negun aadheetha dhuvahu alun fashanee\nހިޔާ ފްލެޓުތަކުގެ ގުރުނެގުން އާދިއްތަ ދުވަހު އަލުން ފަށަނީ\nއައިޝަތު ފަރީޙާ 22 Apr 2021, 21:40\nހިޔާ ފްލެޓުތައް -- ސަން ފޮޓޯ: ފަޔާޒު މޫސާ\nހުޅުމާލޭ ދެވަނަ ފިޔަވަހީގައި ތަރައްގީކޮށްފައިވާ ހިޔާ މަޝްރޫއުގެ ފްލެޓުތައް ލިބުނު ފަރާތްތަކުގެ މެދުގައި ގުރުއަތު ނެގުން އަންނަ އާދިއްތަ ދުވަހު އަލުން ފަށާނެ ކަމަށް ހައުސިން ޑިވެލޮޕްމެންޓ ކޯޕަރޭޝަން (އެޗްޑީސީ) އިން ބުނެފި އެވެ.\nއެޗްޑީސީ އިން ބުނީ ހިޔާ ފްލެޓުތައް ލިބުނު މީހުންގެ ތެރެއިން ލިބެނީ ކޮން ފްލެޓެއްކަން ކަނޑައެޅުމަށް ނަގާ ގުއުއަތު ނެގުމުގެ ދެވަނަ ބުރު 25 އޭޕްރީލް ވަނަ ދުވަހު ފަށާއިރު ޑޮކްޓަރުންނާއި ނަރުހުންނަށް ހާއްސަ (H4) ކެޓަގަރީ އާއި ޓީޗަރުންނަށް ހާއްސަ (H5) ކެޓަގަރީ އަދި އެކަނިވެރި މައިންނާއި ބަފައިންނަށް ހާއްސަ (H6) ގެ އިތުރުން މާލޭ ރަށްވެހިންނަށް ހާއްސަ (H8) އަދި ކައިވެނިކޮށްގެން އުޅޭ އުމުރުން 18 އަހަރާ 41 އަހަރާ ދެމެދުގެ މީހުންނަށް ހާއްސަ (H7) ކެޓަގަރީ އާއި މާލެދަފްތަރު (H9) އަދި ސިވިލް ސާވިސް މުވައްޒަފުްނަށް ހާއްސަ ކެޓަގަރީގެ ކުރުއަތުނެގުން ކުރިއަށް ގެންދާނެ ކަމަށެވެ.\nމީގެ ކުރިން އެޗްޑީސީ އިން ވަނީ ނުކުޅެދުންތެރިކަން ހުންނަ ފަރާތްތަކުގެ ކެޓަގަރީގެ ގުރުއަތުނެގުން ކުރިއަށް ގެންގޮސްފައެވެ.\nގުރުއަތު ނެގުން އޮންނާނީ ސަރުކާރު ރަސްމީ ދުވަސްތަކުގައި ދެ ދަންފަޅި އަކަށް ބަހާލައިގެން ކަމަށާއި ފުރަތަމަ ދަންފަޅި ހެނދުނު ނުވަޔަކުން މެންދުރު 12 އަށް އަދި ދެވަނަ ދަންފަޅި މެންދުރު އެކަކުން ތިނަކަށް ކުރިއަށްގެންދާނެ ކަމަށް އެޗްޑީސީ އިން ބުންޏެވެ.\nގުރުއަތު ނަގާނީ ފްލެޓު ލިބޭކަމަށް ސަރުކާރުން ކަނޑައަޅާ، އެޗްޑީސީ އާ ހަވާލުކޮށްފައިވާ ލިސްޓުގައި ހިމެނޭ ފަރާތްތަކުގެ އައިޑީކާޑު ނަންބަރު ތަރުތީބުން ކަމަށް އެޗްޑީސީ އިން ބުންޏެވެ.\nކޮންމެ ދުވަހަކުވެސް ގުރުއަތު ނަގާނީ ކަނޑައެޅިފައިވާ ވަކި އަދަދަކަށް ކަމަށާއި ގުރުއަތު ނެގުމުގެ އެއް ދުވަސްކުރިން ޖެހިގެން އަންނަ ދުވަހު ގުރުއަތު ނަގާނެ ފަރާތްތައް އާންމު ކުރާނެ ކަމަށް އެޗްޑީސީ އިން ބުންޏެވެ.\nގުރުއަތު ނެގުން ކުރިއަށްދާގޮތް ދައުލަތުގެ މީޑިއާ ޕީއެސްއެމް އިން ލައިވް ކުރާނެ އެވެ.\nގުުރުއަތު ނަގާއިރު ނެގުނު ފްލެޓައި ފްލޯ އަދި ޓަވަރު އެނގޭނެހެން ޓީވީ ސްކްރީނުން ފެންނާނެ ކަމަށާއި ފްލެޓު ލިބޭ ފަރާތުން ހިއްސާކޮށްފައިވާ މޮބައިލް ނަންބަރަށްވެސް އެ މައުލޫމާތު ހިމެނޭ އެސްއެމްއެސް އެއް ފޮނުވާނެ ކަމަށް އެޗްޑީސީ އިން ބުންޏެވެ.\nފްލެޓު ލިބޭ ފަރާތްތައް ގުރުއަތުން ނެގުމަށްފަހު ތަޅުދަނޑި ހަވާލު ކުރުމާއި އެގްރިމެންތުގައި ސޮއިކުރުމުގެ ކަންތައް ކުރިއަށްގެންދާނެ ދުވަހެއް ފަހުން އަންގާނެ ކަމަށް އެޗްްޑީސީ އިން ބުންޏެވެ.\nއޭގެ ފަހުން އެތަންތަނަށް ވަނުމަށް ކުރަންޖެހޭ ކަންތައް ކުރަން ތިން މަސް ދޭނެ އެވެ. އެ މުއްދަތުގައި ކުލި ދައްކާކަށް ނުޖެހޭނެ އެވެ.\nހިޔާ ފްލެޓުތަކުގައި ޓައިލްސް ޖެހުމާއި ކޮޓަރި އަދި ފާހާނާ ތަކުގެ ދޮރު ހަރުކުރުމާ ބޮކި ފަންކާ ހަރުކުރުމުގެ މަސައްކަތް ކުރަންޖެހޭނީ ފްލެޓު ލިބޭ މީހުން އަމިއްލައަށެވެ.\nހިޔާ މަޝްރޫއުގެ ފްލެޓުތަކަށް ޑައުންޕޭމެންޓު ނުދައްކާވެސް ވަދެވޭނެ ކަމަށް ހައުސިން މިނިސްޓަރު މުހައްމަދު އަސްލަމް ވަނީ ވިދާޅުވެފަ އެވެ. ޑައުންޕޭމަންޓް ނުދައްކާ ނަމަ، މަހު ކުއްޔަށް 7500 ރުފިޔާ ދައްކަން ޖެހޭނެ އެވެ.\nހިޔާ ފްލެޓުތަކުގެ ގުރުއަތު ނެގުން މެދުކަނޑާލައިފި\n120 އެޕާޓްމަންޓުގެ ވަން ސެންޓުރަލް ޕާކުގެ ބިންގާ އަޅައިފި\nހިޔާ ފުލެޓުތަކުގެ ގުރުނެގުން 10 ދުވަސްތެރޭ ނިމޭނެ


vnews - KH STREET 2017 ge guru nagaifi\nއުރީދޫ ކޭއެޗް ސްޓްރީޓްސް 2017ގެ ގުރުނަގައިފި\nކުޑަ ހެންވޭރުން އިންތިޒާމުކޮށްގެން ބާއްވާ އުރީދޫ ކޭއެޗް ސްޓްރީޓްސް 2017ގެ ގުރުނަގައިފި އެވެ.\nކުޑަގޯލް މި މުބާރާތަކީ ކުޑަހެންވޭރުން މުޅި ރާއްޖެއަށް ހުޅުވާލައިގެން ކޮންމެ އަހަރަކުވެސް ބާއްވަމުން އަންނަ މުބާރާތެކެވެ. އަދި މިއީ މި މުބާރާތް ބާއްވާ ހަތްވަނަ އަހަރު ކަމަށްވެސް ކުޑަ ހެންވޭރުން މައުލޫމާތުދެއެވެ.\nމިއަހަރުގެ މުބާރާތުގައި ޖުމްލަ 32 ޓީމު ވަނީ ބައިވެރިވެފައެވެ. މުބާރާތުގެ ގުރު ނެގިއިރު، މި މުބާރާތް ކުރިއަށް ގެންދިޔުމަށް ހަމަޖެހިފައިވަނީ2ބުރަކަށް ބަހާލައިގެން ނެވެ. މުބާރާތުގެ ކުޅުން މިއަދު ފެށުމަށް ވަނީ ހަމަޖެހިފައެވެ.\nވީސްޕޯޓްސްއަށް މައުލޫމާތު ދެމުން ކުޑަ ހެންވޭރުގެ އޮފިޝަލަކު ބުނީ މިއީ ކޮންމެ އަހަރަކުވެސް ވަރަށް ފޯރިއާއެކު ބާއްވާ މުބާރާތެއް ކަމަށާއި މިއަހަރުގެ މުބާރާތަށްވެސް ވަރަށް ބޮޑު ތަރުހީބެއް ލިބިފައިވާ ކަމަށެވެ. އަދި މިއަހަރުގެ މުބާރާތުގެ ސްޕޮންސަރ ކަމަށްވާ އުރީދޫން މުބާރާތަށް ވަރަށް ބޮޑު އެހީތެރިކަމެއް ދީފައިވާ ކަމަށްވެސް އޮފިޝަލް ބުންޏެވެ.\nމިއަހަރުގެ މުބާރާތުގެ ޗެމްޕިއަން ޓީމަށް 25،000 ރުފިޔާގެ ފައިސާގެ އިނާމެއް ހުށަހަޅާފައިވާއިރު، ރަނަރަޕް ޓީމަށް 10،000 ރުފިޔާގެ ފައިސާގެ އިނާމެއް ވަނީ ހުށަހަޅާފައެވެ.


SunOnline: Finance ge imaaraathuge ehbasvun baathil nukoh kuriyah gendhan mashvaraa kuranee\nފިނޭންސް އިމާރާތުގެ އެއްބަސްވުން ބާތިލްނުކޮށް ކުރިއަށް ގެންދަން މަޝްވަރާކުރަނީ\nއައިޝަތު ފަރީޙާ 08 Jul 2020, 11:38\n25 ބުރީގެ އޮފީސް އިމާރާތް ހުންނާނެ ގޮތުގެ މޮޑެލެއް. ސަން ފޮޓޯ: ފަޔާޒް މޫސާ\nމެލޭޝިއާގެ ޑަބްލިއުޒެޑްއާރު ޕްރޮޕަޓީއާ ހަވާލުކޮށްގެން ކުރީގެ ސަރުކާރުން ފަށާފައިވާ ފިނޭންސްގެ 25 ބުރީގެ އިމާރާތުގެ ކޮންޓްރެކްޓް ބާތިލްކޮށްފި ނަމަ، ދައުލަތަށް ގެއްލުންވާނެތީ އިމާރާތުގެ ސްކޯޕަށް ބައެއް ބަދަލުތައް ގެނެސް އެ މަޝްރޫއު ފެށޭތޯ މަސައްކަތް ކުރަމުން އަންނަކަން އެޗްޑީސީއިން މިއަދު ހާމަކޮށްފި އެވެ.\nއެ އިމާރާތުގެ މަސައްކަތް ހުއްޓާލިއިރު، ޑަބްލިއުޒެޑްއާރު ޕްރޮޕަޓީއިން ކުރި މަސައްކަތްތަކަށް 22.8 މިލިއަން ޑޮލަރު ދެއްކުމަށް ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) ގެ މައްޗަށް އޭޝިއަން އިންޓަނޭޝަނަލް އާބިޓްރޭޝަން ސެންޓަރު (އޭއައިއޭސީ) ވަނީ މިހާރުވެސް އަމުރެއްނެރެފަ އެވެ.\nއާބިޓްރޭޝަނުން ނިންމި ނިންމުމާ ގުޅޭގޮތުން އެޗްޑީސީ އިން މިއަދު ނެރުނު ބަޔާނެއްގައި ބުނީ އެ މަސައްކަތް އެ ކުންފުންޏާ ހަވާލުކުރީ 2016 ވަނަ އަހަރުގެ މާޗުމަހުގެ އެއްވަނަ ދުވަހު ކަމަށާއި ފިނޭންސް މިނިސްޓްރީ އާއި ޑަބްލިއުޒެޑްއާރު އާ ދެމެދު އެއްބަސްވުމުގައި ސޮއިކުރުމަށްފަހު، މަޝްރޫއުގެ އަގެއްގެ ގޮތުގައި ކަނޑައަޅާފައިވަނީ 122.7 މިލިއަން ޑޮލަރު ކަމަށެވެ.\nމާލޭގައި ކުރިއަށް ގެންދަން ނިންމި މި މަޝްރޫއު ހުޅުމާލެއަށް ބަދަލު ކުރުމަށް ކުރީގެ ސަރުކާރުން ނިންމުމާ ގުޅިގެން، ނޮވޭޝަން އެއްބަސްވުމުގެ ދަށުން ފިނޭންސް މިނިސްޓްރީގެ މައްޗަށްވާ ހުރިހާ އިލްތިޒާމުތައް 2017 މާޗު މަހުގެ ހަތްވަނަ ދުވަހު އެޗްޑީސީގެ މައްޗަށް ބަދަލުކޮށްފައިވާކަމަށް އެޗްޑީސީ އިން ބުންޏެވެ.\nމި އެއްބަސްވުމުގައި ސޮއިކުރި އިރު، މަޝްރޫއު ކުރިއަށްގެންދަން ބޭނުންވާ ފައިސާ އެޗްޑީސީ އަށް ހަމަޖެހިފައި ނުވާ ކަމަށާއި މަޝްރޫއު ހުޅުމާލެ ދެވަނަ ފިޔަވައްސަށް ބަދަލުކުރުމާ ގުޅިގެން މަޝްރޫއުގެ އަގު 155 މިލިއަން ޑޮލަރަށް ބޮޑުވެފައިވާ ކަމަށެވެ.\nއެ މަޝްރޫއު އޭރު ކުރިއަށްގެންދަން ޖެހުނީ އެ ކުންފުނީގެ ބިޒްނަސް ޕްލޭނުގެ ބޭރުން ކަމަށާއި 155 މިލިއަން ޑޮލަރަށް މަޝްރޫއުގެ އަގު ބޮޑުވުމަކީ ކުންފުނީގެ ބެލެންސް ޝީޓަށް އިތުރުވާނެ ބިޔަ ލޯނަކަށްވެފައި، ފީޒިބިލިޓީ އަށް ބޮޑެތި ގޮންޖެހުންތަކެއް ކުރިމަތިވާނެ ކަމެއް ކަމަށް އެ ބަޔާނުގައި ބުންޏެވެ.\nމި އެއްބަސްވުން ނޮވޭޓު ކުރުމަށްފަހު، ކޮންޓްރެކްޓަރު ކޮށްފައިވާ މަސައްކަތަކަށް 30 މިލިއަން ޑޮލަރުގެ ބިލެއް އެޗްޑީސީ އަށް ހުށަހަޅާފައިވާ ކަމަށާއި ނަމަވެސް ބިލުގައިވާ އަގަކީ ކޮށްފައިވާ މަސައްކަތާ ނުބައްދަލު އަގެއްކަމަށްވާތީ ދެފަރާތުން ގުޅިގެން މަސައްކަތް ކުރުމަށްފަހު، އަގު ކުޑަކޮށްފައިވާނެ ކަމަށް އެޗްޑީސީ އިން ބުންޏެވެ.\n"އިސްވެ ދެންނެވުނު ބިލަށް ފައިސާ ހޯދުމަށްޓަކާ ކޮންޓްރެކްޓަރުގެ ފަރާތުން އެޖޫޑީސީއަށްނަށް 25 މިލިއަން ޑޮލަރުގެ އަގެއް ހުށަހަޅާފައި ވީނަމަވެސް، މައްސަލަ އެޖޫޑިކޭޓަރުގެ ފަރާތުން ދިރާސާކުރުމަށްފަހު، ކޮންޓްރެކްޓަރު ކޮށްފައިވާ މަސައްކަތަކަށް ޖެހޭ އަގެއްގެ ގޮތުގައި 22.8 މިލިއަން ޑޮލަރު ކަމަށް ވަނީ ނިންމައިފައެވެ،" އެ ބަޔާނުގައި ބުންޏެވެ.\nއެހެންކަމުން، 2020 ޖުލައި ފަސްވަނަ ދުވަހުން ފެށިގެން ހަތް ދުވަހުގެ ތެރޭގައި، ފައިސާ ދެއްކުމަށް އެޖުޑިކޭޓަރު ނިންމާފައިވަނީ ކޮންޓްރެކްޓާކުރި މަސައްކަތްތަކަށް ކަމަށް އެޗްޑީސީ އިން ބުންޏެވެ.\n"އަދި އެފަރާތާއެކު ވެފައިވާ އެއްބަސްވުން ބާތިލްކުރުމަކީ އެންމެ އެކަށީގެންވާ ކަމެއް ކަމަށް މި ކޯޕަރޭޝަނަށް ނުފެންނާތިއްޔާއި އިއާދަ ނުކުރެވޭނެފަދަ ބޮޑު ގެއްލުމަށް މި ކޯޕަރޭޝަން ސަލާމަތްކޮށް މި މަޝްރޫއުކުރިއަށް ގެންދެވޭނެ އިންތިޒާމުތައް ހަމަޖެއްސުމަށް މި ކޯޕަރޭޝަނުން މިދަނީ ކެނޑިނޭޅި މަސައްކަތް ކުރަމުންނެވެ. އެގޮތުން މި މަޝްރޫއު ދެކޮޅު ޖެހޭނެ ފަދަ ގޮތަކަށް ސްކޯޕަށް ބަދަލުތަކެއް ގެނައުމުގެ އިތުރުން ސަރުކާރާއި މި ކޯޕަރޭޝަނަށް ގެއްލުން ނުވާނެ ފަދަ އެކަށީގެންވާ ފައިނޭންޝަލް ޓާމްސްއާއެކު މަޝްރޫއު ނިންމުމަށް ބޭނުންވާ ފައިސާ ހަމަޖެއްސުމުގެ ކަންކަން ކުރުމަށް ކޮންޓްރެކްޓަރާއެކު މަސައްކަތް ކުރަމުންދާކަމުގައިވެސް ދަންނަވަމެވެ،" އެ ބަޔާނުގައި ބުނެފައިވެ އެވެ.\nއެޖުޑިކޭޓަރުގެ ނިންމެވުމާ ގުޅިގެން އެޗްޑީސީ އިން މައްސަލަ ހައްލުކުރުމަށް ފިނޭންސް މިނިސްޓްރީ އާއި ދައުލަތުގެ ކަމާބެހޭ ފަރާތްތަކާއެކު މަޝްވަރާ ކުރަމުންދާ ކަމަށްވެސް އެ ކުންފުނިން ބުންޏެވެ.


SunOnline: #SUN VAAHAKA: Vindhey thiee... - 6\nވިންދޭ ތިއީ... 6\nޔަޝްފާ ޙުސައިން 08 Sep 2020, 12:11\nތިންގަޑިއިރުގެ ދިގު ދަތުރަކަށްފަހު މަންޒިލާއި ހިސާބަށް އާދެވުނުއިރު، އަނަމްއަށް އިނީ ނިދިފަ އެވެ. ޖެހެމުންދިޔަ ފިނި ރޯޅިން ސިކުނޑި ތާޒާވުމުން ކަންނޭނގެ އެވެ. ކާރުގެ ބިއްލޫރިގަނޑުގައި ބޯ ޖައްސާލިގޮތަށް، ކާރު ހުއްޓުމުން ވެސް ނުހޭލި އެވެ.\nބާލު ޚާނާގައި ހުރި ޝާކިރުގެ މޫނުމަތިން ފެންނަމުން ދިޔައީ ނުތަނަވަސް ކަމެވެ. އޭނަގެ ދެއަތް މުށްކެވެމުން ދިޔަ ވަރަކަށް، ހުރިހާ ބާރެއް ކުރަމުން ދިޔައީ އަތުގައި އޮތް ފޯނަށެވެ. އޭނަ އެގޮތުގައި ހުންނަތާ މާ ގިނަ އިރެއްނުވެ، ފޯނު ރިންގްވާން ފެށި އަޑު އިވުނެވެ.\n"ކީއްވެ ލަސްވާންވީ؟... އަހަރެން އޭރުވެސް އެހެން ބުނީ ތިހެން ވެދާނެތީ އޭ.." ޝާކިރު ވާހަކަ ދެއްކީ، އޭނަގެ ކަންފަތުގައި ޖައްސާލާފައިވާ ފޯނަށް ގުޅައިގެން ހުރި މީހަކު ދެއްކި ވާހަކައަށް ރައްދު ދިނުމުގެ ގޮތުންނެވެ.\n"ބުނީމަ ބުނާގޮތް ނުހެދީމަ ވާނެހާ ކަންކަން ތީ... ދެން ތި ވާހަކަ ދެއްކިޔަސް ވާނެ ކަމެއް އެބަ އޮތްތަ؟..." ޝާކިރު ހިތްހަމަނުޖެހިފައި ބުންޏެވެ.\nއޭނަ ފޯނު ކަނޑާލާފައި އެނބުރުނުއިރު ފަހަތުގައި ހުރި ނަސްމާ ފެނި ސިހިއްޖެ އެވެ. އޭނަ އަވަހަށް ފޯނު ލީ ޖީބަށެވެ.\n"ކިހިނެއްވީ؟..." ނަސްމާ ހާސްވެފައި ސުވާލު ކުރި އެވެ.\n"އެއީ އޮފީސް ކަމެއް... ކޮބާ ކޮފީ ތައްޓެއް ހެދިއްޖެތަ؟..." ޝާކިރު ސުވާލުކުރީ ނަސްމާގެ ނަޒަރުން ސަލާމަތްވުމަށް، ކުރިއަށް ހިނގައިގަންނަމުންނެވެ. އޭނަ މައުޟޫޢު ބަދަލުކޮށްލިގޮތުން، ނަސްމާގެ ހިތުގައި ޝައްކު އުފެދުނެވެ.\n"ނާނާގެ ވާހަކަ ދެއްކިހެން ހީވީމަ އަހާލީ... ކޮފީ ގިރާފަ މިއައީ..." ނަސްމާ ބުންޏެވެ.\nމޫސުން ގޯސްވެ، ރާވިން ފުރަން ޓިކެޓު ނެގި ފްލައިޓް ލަސް ކުރި އެވެ. އެއާޕޯޓުގެ ތެރޭގައި އެހާ ގިނަ ވަގުތު ހޭދަކުރަން ޖެހުމުން، ރާވިން ހުރީ ފޫހިވެގެން ހަލާކުވާވަރު ވެފަ އެވެ. ފަހަރަކު ތަނެއް ބަލަބަލާފައި އޭނަ އުޅެން ފެށި އެވެ.\nރާވިން އޭނަގެ ޖީބުގައި އޮތް ފޯނު ނެގީ، އެއަށް މެސެޖެއް އައި އަޑު އިވުމުންނެވެ. މެސެޖު ކިޔައިލުމާއިއެކު އޭނަގެ މޫނުމަތީގެ ކުލަވަރު ބަދަލުވާން ހިނދުކޮޅެއްވެސް ނުނެގި އެވެ.\n"ޕެޓްރޯލް ގުދަނުގަ ހުޅުޖަހާ އަންދާލާފަ ފިލޭނެ ކަމަށްތައް ހީކުރީ؟... އަހަންނަށް އެނގޭ އެކަން ކުރީ ކަލޭ ކަން... އަހަރެން އަތުގަ ހެކިވެސް އެބަހުރި... ކަލޭވެސް އަންދާލާނީ ހަމަ އެ އަލިފާނުގަ..."\nއިންޒާރުގެ އެ ނުރައްކާތެރި މެސެޖު ކިޔައިލުމާއިއެކު، ރާވިންއަށް ވަށައިގެން ހޯދައި ބަލައިލެވުނެވެ. ކޮންމެވެސް ސަބަބަކާއިހުރެ، އެ ވާހަކަ ދެއްކި މީހަކު ހުރީ އޭނަ ފެންނަ ހިސާބެއްގައި ކަމަށް އޭނަގެ ހިތް ބުންޏެވެ. އެތަނުގައި ތިބި ކޮންމެ މީހެއްގެ މޫނަށް އޭނަ ވަކިވަކީން ބަލައިލި އެވެ.\n"ކާކު؟.." ރާވިން ކުރު މެސެޖެއް ލިޔެފައި ފޮނުވައިލި އެވެ.\nޖަވާބެއް ނައެވެ. އެންމެފަހުން ހާސްވެގެން އޭނަ ދެކޮޅަށް ހިނގަން ފެށި އެވެ.\nކާރުން ފޭބިގޮތަށް އައިވަން ގޮސް ކުރީ ޝީޓުގެ ދޮރު ހުޅުވައިލި އެވެ. ތަފުސީލު ދޭށޭ ބުނާފަދަ ނަޒަރަކުން ނޫމާން އާއި ދިމާއަށް ބަލަން އޭނަ ހުއްޓެވެ. ހުންގާނުގައި ބާރަށް ހިފަހައްޓާލައިގެން އިން ނޫމާންއަށް އައިވަން އާއި ދިމާއަށް ބަލައިލެވުނީ ކުށްވެރިއަކު ފަދައިންނެވެ. އޭނަ މަޑުމަޑުން ކާރުން ފޭބުމާއިއެކު އައިވަން އޭނަގެ ކޮނޑުގައި އަތް އަޅުވައި ގަޔާއި ކައިރިިއަށް ދަމާލައިފި އެވެ.\n"ކޮން ކަމެއް؟..." ލޮލުގެ އިޝާރާތުން އަނަމް ދައްކައިލަމުން އައިވަން ސުވާލު ކުރި އެވެ.\n"މަ ދޯ މި ގޯސްވީ... މަށެއްނު ތި ސުވާލު ކުރަން ޖެހޭނީ..." އައިވަންގެ އަތުގެ ތެރެއިން ދެމިގަންނަން މަސައްކަތް ކުރަމުން ނޫމާން ބުންޏެވެ.\n"އޯހޯ... ތިބުނީ އެއީ އަހަރެން ކުރި ކަމެކޭތަ؟..." ކުރިއަށްވުރެ ބޮޑަށް ނޫމާންގެ ކަނދުރާއަށް ބާރުކޮށްލަމުން އައިވަން އަހައިލި އެވެ. އޭނަ އަތް ދޫކޮށްލީ، ނޫމާން ތެޅިފޮޅިގަތުމުންނެވެ.\n"އާޚްއާޚް... ތަދުވެއްޖެއޭ..." ކަނދުރާގައި ފިރުމައިލަމުން ނޫމާން ވާހަކަ ދެއްކި އެވެ. "ކަލޭ ދޯ އޭނަޔާ ތަތްވެގެން އުޅުނީ..." އޭނަ އަތުގެ އިޝާރާތުން އަނަމް ދައްކައިލުމުން، އައިވަން ވަގުތުން ބޯ ހޫރާލައިފި އެވެ.\n"ބުނަން ވާހަކައެއް... ނުހާއަށް މިކަން އެނގިއްޖެއްޔާ، އަހަރެން ނޮޅާލާފަ، ކުދިކުދިކޮށް ކޮށާފަ، ބުޅަލަށް ކާންދޭކަށް ވެސް ފަހެއް ނުޖެހޭނެ... އަންހެނެއްގެ ކަމެއް ވިއްޔާ، ޝައްކު ބަލިން ފޯވެފަ އޭނަ ހުންނާނީ..." ދެކޮޅަށް ހިނގަހިނގައި ހުރި ނޫމާން ހާސްވެގެން ދާހިއްލަން ފެށި އެވެ. ނުހާ އަކީ އޭނަގެ އަނބިމީހާ އެވެ.\n"ދެން ކިހިނެއް ހެދޭނީ؟..." އައިވަން ސުވާލު ކުރި އެވެ.\n"ކަލޭ އޭނަޔާ ހަވާލުވާން ޖެހޭނީ..." ނޫމާންގެ ޖަވާބު އަވަހެވެ.\n"އެއީ ކީއްވެ؟... ކަލޭ އޭނަ ގޮވައިގެން ތިއައީ އަހަރެން ބުނެގެންތަ؟..." އައިވަން އަވަސް އަވަހަށް ބުންޏެވެ. ނޫމާން އޭނަގެ ބޮލުގައި އަތުން ޖަހައިލި އެވެ.\n"ކާރުގަ ބައިންދަންވީނު... އުހުނ!... ކުލީ ކޮޓަރިއަކަށް ލާންވީނު... ޕިސް!... މިގަޑީ ތަނެއް ހޯދަންވެސް ކިހިނެއް އުޅޭނީ.." ނޫމާންއަށް ކިޔޭ އެއްޗެއް ވެސް ނޭނގުނެވެ.\n"ކޮންމެ ގޮތެއް ވިޔަސް، ތިއޮތީ އޭނަ ކިޑްނެޕް ކުރެވިފަ... ކިޑްނެޕިންގެ ކުށަށް އަންނާނީ ކިތައް އަހަރުގެ ޖަލު ހުކުމެއްބާ؟..." އަތުގެ އިނގިލިތަކުން ފަހަރަކު އިނގިއްޔެއް ލަންބައިލަމުން އައިވަން ބެލީ، ހާސްވެފައި ހުރި ނޫމާން އާއި ދިމާކުރެވޭތޯ އެވެ.\n"ހެވޭ ދެން، ހުއްޓާ..." ނޫމާން ބުންޏެވެ.\nއައިވަން ހެމުން ގޮސް އަނަމް އިން ދިމާއިން ކާރުގެ ބިއްލޫރިގަނޑާއި ދިމާއަށް ގުދުވެލި އެވެ. ނިދިފައި އޮތް އެ އަންހެން ކުއްޖާގެ މޫނު ދާދި ކައިރިން ފެނުމުން، ކުރިން ވީ ކަންތައް އޭނަގެ ލޯ ކުރިމަތީގައި ސިފަވި ކަހަލަ އެވެ. ކުރެވެން ފެށި ތަފާތު އިހުސާސަކުން އައިވަން އަވަސް އަވަހަށް ތެދުވެ އޭނަގެ ހަށިގަނޑު ސީދާކޮށްލައިފި އެވެ.\nކާރުގެ ޑިކީ ހުޅުވާލައިގެން ނޫމާން ހުރީ، އަނަމްގެ ފޮށިތަކަށް ބަލަހައްޓައިގެން އެއަށް ހަދަންވީ ގޮތެއް ނޭނގިފަ އެވެ. އައިވަން އޭނާގެ ފޮށި ގޯތިތެރެއަށް ވައްދާފައި އައި އިރުވެސް، އޭނަ އެގޮތަށް ހުއްޓެވެ.\n"ކަލޭގެ ކަންތަކޭ..." އައިވަންގެ ގައިގައި ބޮނޑިއެއް އަޅައިލަމުން ނޫމާން ބުންޏެވެ.\nހާސްވެ ގޮތް ހުސްވެފައި ހުރި ނޫމާން ފެނި، އޭނަގެ ކައިރިއަށް ހިނި އަންނަން އުޅުނެވެ.\n"ކަލޭ ހުރޭ ހޭން... ކޮންކަހަލަ މުސީބާތަކާ ކަމެއް ނޭނގެ މި ލައްވާލީ... ބޯ ހަލާކު..." ނޫމާން އޭނަގެ ބޮލުގައި އަތުން ޖަހައިލި އެވެ.\nއައިވަން އޭނާގެ އަތުގެ އިޝާރާތުން ނޫމާންގެ ކައިރީގައި އޭނަގެ ގާތަށް އައުމަށް އެދުނެވެ. ނޫމާން ކައިރިވެލުމުން، ކަންފަތް ދަށުގައި ސިއްރެއް ބުނުމަށް ގުދުވެލައިފި އެވެ.\n"ވެދާނެ ތި ގެނެވުނީ ޖިންނިއެއް ކަމަށްވެސް..." އައިވަން ބުނި އެއްޗަކުން ނޫމާން ސިހިފައި އޭނަ އާއި ދުރަށް ޖެހިލި އެވެ.\nއައިވަންގެ ފުރަގަހުގައި ހުރި އަނަމް އޭނައަށް ފެނުނީ އެވަގުތު އެވެ. އެ ކުއްޖާ ހުރި ގޮތުން އޭނަ އިތުރަށް ސިހޭގޮތް ވިއެވެ. ހަޅޭއްލަވައިގަނެފައި ފަހަތަށް ޖެހިލައިފި އެވެ. ނޫމާންގެ އެ އަމަލުން ސިހުން ލިބުނު އައިވަންއަށް ވެސް ފަސްއެނބުރި ބަލައިލެވުނެވެ. ދާދި ގާތުގައި ހުރި އަނަމް ފެނި، އޭނަވެސް ސިހޭގޮތްވެ ފަހަތަށް ޖެހިލައިފި އެވެ.\nދެބުމަ ގޮށްޖަހައިގެން އަނަމް ހުރިއިރު، އެ ނަޒަރު އަމާޒުވެފައި ވަނީ ސީދާ އައިވަންގެ ދެލޮލަށެވެ. ބުޅި އިސްތަށިގަނޑުގެ ތަރުތީބު ގެއްލި ބައެއް އިސްތަށިތައް ވަނީ މައްޗަށް އުފުލިފަ އެވެ. ދެލޯ ފަވާލާފައިވާ އަނދުންތައް ފޭދި، ދެލޯ ކައިރި ކަޅުވެފައި ހުއްޓެވެ. ތުންފަތުގައި ޖައްސާފައިވާ ކުލަތައް މުޅި މޫނުގައި ހޭކިފައިވާ ގޮތުންވެސް މީހަކު ނުސިހޭ ވަރެއް ނޫނެވެ.\nއަނަމް ހުރި ހާލު ފެނުމުން ނޫމާންގެ ހިނިގަނޑު ފަޅައިގެންދާން އުޅުނެވެ. އޭނަގެ އަނގަމަތީގައި އަތް އެޅީ، ހިނިގަނޑު އޮއްބައިލަން މަސައްކަތް ކުރަމުންނެވެ.\n"ޑްރައިވަރ!... އަހަރެންގެ ފޮށިތައް ގޭތެރެއަށް ވައްދާ... ވަރަށް ވަރުބަލިވެފަ މިހުރީ..." އައިވަންގެ މޫނުން، ނޫމާންގެ މޫނަށް ނަޒަރު ހުއްޓައިލަމުން އަނަމް ބުންޏެވެ.\nއަނަމް ހަލުވި ފިޔަވަޅުތަކެއްގައި ގޮސް ގޭތެރެއަށް ވަނީ، ނޫމާން އެއްޗެއް ބުނަން އަނގަ ހުޅުވައިލުމުން ވެސް މަޑުކޮށްލުމެއް ނެތި އެވެ.\n"ޑްރައިވަރު؟..." ނޫމާންގެ މޫނުމަތި ވަނީ ބަނަވެފަ އެވެ. "އަޅެ އަހަރެން ވައްތަރީ ޑްރައިވަރަކާތަ؟..."\nއަނަމް ގޭތެރެއަށް ވަދެގެން ދިޔައިރު، ނުހާ ހުރީ ފިހިގަނޑެއް ހިފައިގެން ކުނިކަހާށެވެ. ބަދިގޭގައި ކައްކަންވެގެން އޭޕްރޯން އެޅި ގޮތަށް އޭނަ ހުރީ، އެ ބާލަން ހަނދާން ނެތިފަ އެވެ. ނުހާ ފެނިފައި އަނަމް ހީކުރީ އެއީ ގޭގައި ގެންގުޅޭ މީހެއް ކަމަށެވެ. އޭނަ ގޮސް ނުހާގެ ކުރިމަތީގައި ހުއްޓުނެވެ.\n"މިގަޑީ އެއްވެސް ކާ އެއްޗެއް ތައްޔާރު ކުރާނެ ކަމެއް ނެތް... އަހަރެން ބޭނުން އެއްގަޑިއިރު ވަންދެން ނިދާލަން... މްމްމް... އެކަމަކު އަހަރެން ފެންވަރަން ވާއިރަށް ފުރުޓް ސެލެޑެއް ހަދާލާތި... ކޮބާ ރޫމް؟..." ވަށައިގެން ހޯދައިލަމުން އަނަމް ސުވާލު ކުރި އެވެ.\nހައިރާންވެގެން ބުނާނެ އެއްޗެއް ނޭނގިފައި ހުރި ނުހާއަށް ހުރި ތަނުން ގުޑިލާކަށް ވެސް ނޭނގުނެވެ. ކާކު ކަމެއް ނޭނގޭ އެ އަންހެން ކުއްޖާ އުޅެން ފެށި ގޮތަކުން އޭނައަށް ބަލަން ހުރެވުނީ އެވެ. އޭރު ޝައްކުގެ ވަސްވާސްތަކުން އެހިތް ފުރެމުން ދިޔަ އެވެ. ނުހާ އެއްޗެއް ނުބުނުމުން އަނަމް ގޮސް ފަހަރަކު ކޮޓަރިއެއްގެ ދޮރު ހުޅުވައިގެން ބަލަން ފެށި އެވެ. އެންމެފަހުން އޭނަ ވަނީ އައިވަންއަށް ތައްޔާރުކޮށްފައި ހުރި ކޮޓަރި އަށެވެ.\nއަނަމް ދިޔަ ދިމާއަށް ބަލަން ހުރި ނޫމާންގެ ހިއްވަރު އެލުނެވެ. އިރުކޮޅަކު ވިސްނަން ހުރެފައި އޭނަ ގޮސް ޑިކީއިން ފޮށިތައް ބާލަން ފެށި އެވެ.\n"ކިހިނެއް ހަދަން ތިއުޅެނީ؟..." އައިވަން ސުވާލު ކުރި އެވެ.\n"މިއެއްޗެހި ވައްދަން... މަ މިހިފައިގެން ވަންނަ ތަނުން އަންހެނުން ވަރިއަށް އެދޭވަރު ނުވެއްޖެއްޔާ ވާ ރަނގަޅު... ހިނގާ މިއެއްޗެހި އެތެރެއަށް ވައްދަން... ނުވެއްދިއްޔާ އަދި މާ ގޯސް ވާނީ..." އައިވަންއަށް ފޮށްޓެއް ދިއްކޮށްލަމުން ނޫމާން ބުންޏެވެ.\nއައިވަން ބޯ ޖަހާލާފައި ފޮށިތައް ވެއްދުމައިގެން އަވަސްވެގަތެވެ.\n"އޭ!... އޭ!.. އަދި މަޑުކޮށްބަލަ... ނުހާ ކައިރީ މަ ކީކޭތަ ބުނާނީ؟..." ނޫމާން ހާސްވެފައި އަހައިލި އެވެ.\n"މަށަކަށް ނޭނގެ.." އައިވަން ޖަހައިލީ ހިނިގަނޑެކެވެ.\n"ކަލެއަށް އެނގެއެއްނު ނުހާގެ ގޮތް... އެ އަންހެން ކުއްޖާއަކީ ކަލޭގެ ބިޓޭ ބުންޏަސް، ނޯންނާނެ ސަލާމަތެއް..." އައިވަންގެ ފަހަތުން ގޮސް އެއްވަރު ކުރަމުން ނޫމާން ބުންޏެވެ.\nދެމީހުން އެކުގައި ގޭތެރެއަށް ވަންއިރު، ނުހާ ހުރީ ސިޓިންގްރޫމުގައި ހަށަމް ބަނދެލައިގެންނެވެ. ދެބުމަ ގޮށްޖަހާލައިގެން ހުރިގޮތުން ނޫމާންއަށް ބަލައިލެވުނީ އައިވަން އާއި ދިމާއަށެވެ.\nކޮށިގަނޑަށް ހާޒިރުކުރެވިފައިވާ ކުށްވެރިއެއް ފަދައިން ނުހާގެ ކުރިމަތީގައި ނޫމާން ހުރީ އިސްޖަހާލައިގެންނެވެ. އައިވަން ގޮސް އިށީނީ، ނޫމާން އާއި ނުހާގެ ފަސް އަހަރުގެ ދަރިފުޅު ވިޝްކާގެ ކައިރީގަ އެވެ.\n"މަށަށް އަމުރުކުރަން، ކޮން އަންހެން ގޮވައިގެން ތިއައީ؟..." ނުހާ ސުވާލު ކުރީ ހަރުކަށި ރާގަކަށެވެ.\n"އެއީ އެއީ... އޭނަ ވަަގުކަލޭގެ އަންހެނުން..." ހާސްވެގެން ގޮސް ނޫމާންއަށް ކިޔުނު އެއްޗެއްވެސް ރޭކައިލީ އެ ޖުމްލަ ބޭރުވީ ފަހުންނެވެ.\n"އޭނ؟..." އައިވަން ފުންމައިގެން ތެދުވީ ނޫމާން އެބުނީ އޭނަގެ ވާހަކަ ކަން އެނގުމުންނެވެ. ނުވެސް ވިސްނާ ހުއްޓައި، އަނތްބެއްގެ މަޤާމަށް މީހަކު ލުމުން، ނުސިހޭނީ ކާކު ހެއްޔެވެ؟ އައިވަން ކޮށި އެރިއެވެ. ދެލޯ ބޮޑުކޮށްގެން ނޫމާންއަށް ބަލަން އޭނަ ހުއްޓެވެ. އައިވަން މާ ގަދަޔަށް ކެއްސަން ފެށުމުން، ނުހާ އަވަސްވެގަތީ ފެންތައްޓެއް ގެނެސްދިނުމަށެވެ.\nނޫމާން އަވަސް އަވަހަށް އައިވަންގެ ކައިރިިއަށް ޖެހިލާފައި އޭނަގެ ފައިދަށަށް ތިރިވި އެވެ. ދެއަތް ޖޯޑުކޮށްލަމުން އެދުނީ އޭނަ ދެއްކި ވާހަކައަށް އެއްބަސްވެދިނުމަށެވެ. އައިވަން ދެކޮޅުހެދި އެވެ. އެކުވެރިއަކަށްޓަކައި ވެސް އެވަރުގެ ކަމެއް ނުކުރެވޭނެ ކަމަށް ބުންޏެވެ.\n"އޯކޭ އެހެންވިއްޔާ... ކަލޭ ބުނި މައުލޫމާތު އަމިއްލައަށް ހޯދާ..." އައިވަން ދެކޮޅުހެދުމުން ނޫމާން ބޭނުން ކުރީ އޭނަގެ އަތުގައި އޮތް އެންމެ ވަރުގަދަ ހަތިޔާރެވެ.\nނުހާ އަންނަން ފެށުމުން، ނޫމާން އަވަސް އަވަހަށް ތެދުވި އެވެ. އައިވަން ފެންތަށީގައި ހިފުމުން، އޭނަ އެދުނީ، އޭނައަށް ވެސް ފިނި ފެންތައްޓެއް ގެނެސްދިނުމަށެވެ.\n"އަމިއްލަޔަށް ގޮސް އަޅަންވީނު..." ހިތްހަމަނުޖެހިފައި ހުރުމުން ނުހާ ބުންޏެވެ.


India in han;duluge emergency shipment eh Sri Lanka ah fonuvanee - vNews.mv\nއިންޑިއާއިން ހަނޑުލުގެ އިމަޖެންސީ ޝިޕްމަންޓެއް ސްރީލަންކާއަށް ފޮނުވަނީ\nސައިފް އަޒްހަރު 02 April 2022, 13:46\nއިންޑިއާއިން ސްރީލަންކާއަށް އިމަޖެންސީކޮށް ހަނޑޫ ފޯރުކޮށްދިނުމުގެ މަސައްކަތް ފަށައިފިއެވެ.\nއިންޑިއާއިން ސްރީލަންކާއަށް ހަނޑޫ ފޮނުވައިދޭން މި ފަށަނީ، އިންޑިއާ ސަރުކާރުން ސްރީލަންކާއަށް ދިން އެއްބިލިއަން އެމެރިކާ ޑޮލަރުގެ ކްރެޑިޓްލައިންގެ ތެރެއިންނެވެ.\nއެއް ބިލިއަން ޑޮލަރުގެ ކްރެޑިޓްލައިންގެ ތެރެއިން އިންޑިއާއިން ފޯރުކޮށްދޭން ހަމަޖެހުނީ އެންމެ އަސާސީ ތަކެއްޗެވެ. އޭގެ ތެރޭގައި ތެލާއި، ކާބޯތަކެއްޗާއި ބޭސްވެސް ހިމެނެއެވެ.\nއިންޑިއާއިން ސްރީލަންކާއަށް ފޮނުވަން މިއަދު ލޯޑްކުރަން ފެށި ޝިޕްމަންޓްގައި ހިމެނެނީ 40،000 ޓަނުގެ ހަނޑުލެވެ.\nމިޝިޕްމަންޓް ކޮންޓެއިނަރތަކަށް އަޅައި ނިމުމާއެކު ވަރަށް އަވަހަށް ބޯޓަށް އަރުވައި ސްރީލަންކާއަށް ފޮނުވާނެ ކަމަށް، ސްރީލަންކާއަށް ހަނޑޫ ފޮވުމުގެ މަސައްކަތާ ހަވާލުވެފައިވާ އިންޑިއާގެ ޕައްތަބީ އެގްރޯ ފޫޑްސްއިން ބުނެފައި ވެއެވެ.\nއިންޑިއާގައި ދުނިޔޭގައި އެންމެ ގިނައިން ހަނޑޫ އެކްސްޕޯޓްކުރާ ގައުމެވެ.\nއިންޑިއާއިން ފޮނުވާ ފުރަތަމަ ޝިޕްމަންޓްގެ ސަބަބުން ސްރީލަންކާގައި މިހާރު ވަރަށް ބޮޑަށް މައްޗަށް ގޮސްފައިވާ ހަނޑުލުގެ އަގު ތިރިކުރުމަށް ސްރީލަންކާ ސަރުކާރަށް އެހީއަކަށް ވާނެއެވެ.\nފޮރިން އެކްސްޗޭންޖް ރިޒާވް 70 އިންސައްތައަށް ވެއްޓި، ސްރީލަންކާއަށްވަނީ ބޭރުން އަސާސީ މުދާ އެތެރެކުރުމަށް ބޮޑެތި ހުރަސްތަކާ ކުރިމަތިވެފައެވެ. އެހެންވެ، ސްރީލަންކާއިން މަސައްކަތް ކުރަމުންދަނީ ދަރަންޏަށް ފައިސާއާއި މުދާދޭނޭ ފަރާތްތަކުގެ އެހީ ހޯދުމަށެވެ.\nއިގްސާދު ހީނަރުވެ، ތެލާއި ބޭހާއި، ކާބޯތަކެތީގެ އަގު އިންތިހާއަށް މައްޗަށްގޮސް، ރައްޔިތުން މަގުތަކަށް ނުކުމެ މުޒާހަރާ ކުރާން ފެށުމުން، ސްރީލަންކާގެ ރައީސް ގޮޓަބާޔަ ރާޖަޕަކްސަ ރޭގައިވަނީ މުޅި ގައުމުގައި ކުއްލި ނުރައްކަލުގެ ހާލަތު ހިންގަވާފައެވެ.\nސްރީލަންކާގެ ރައީސް މުޅި ގައުމުގައި އިމަޖެންސީ ހިންގަވައި، ސަލާމަތީ ބާރުތަކަށް ބޮޑެތި ބާރުތަކެއް މިދެއްވީ، ރުޅިއައިސްފައިވާ އެތައްސަތޭކަ އާންމުން އިއްޔެ ކޮޅުނބުގައި ހުންނަ ރައީސްގެ ގެކޮޅަށް ހަމަލާދީ، ގެކޮޅަށް ވަދެގަތުމަށް މަސައްކަތް ކޮށްފައި ވަނިކޮށެވެ.\nސްރީލަންކާގެ އާންމުން ގެންދަނީ، ރައީސް ގޮޓަބާޔައާއި، ބޮޑުވަޒީރު މަހިންދަ ރާޖަޕަކްސަގެ އިސްތިއުފާއަށް ގޮވާލަމުންނެވެ.


އަންހެނުންނަށް ގޮނޑިތައް ހާއްސަކުރާތީ ސުޕްރީމް ކޯޓަށް ހުށަހެޅި މައްސަލަ ބޭރުކޮށްލައިފި – Haftha\nThu,2April, 2020, 12:52 am\nރަށު ކައުންސިލްތަކާއި ސިޓީ ކައުންސިލްތަކަށް އިންތިހާބުކުރެވޭ މެންބަރުންގެ ތެރެއިން 33 ޕަސެންޓް އަންހެނުންނަށް ހާއްސަކޮށް ސިޓީ ކައުންސިލްގެ ބައެއް ދާއިރާތަކަށް ފިރިހެނުންނަށް ވާދަނުކުރެވޭ ގޮތަށް ރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް ގެނައި އިސްލާހު ބާތިލްކުރުމަށް އެދި ސުޕްރީމް ކޯޓަށް ހުށަހެޅި މައްސަލަ އެ ކޯޓުން ބަލައިނުގަނެ ބޭރުކޮށްލައިފިއެވެ.\nމި މަހުގެ 13 ވަނަ ދުވަހު މި މައްސަލަ ސުޕްރީމް ކޯޓަށް ހުށައެޅުއްވީ ޖުމްހޫރީ ޕާޓީގެ ޒުވާނުންގެ ގޮފީގެ ކުރީގެ ރައީސް މޫސާ އަންވަރެވެ.\nއޭނާ ހުށަހެޅި މައްސަލައިގައި އެދިފައިވަނީ ލާމަރުކަޒީ ގާނޫނަށް ގެނައި އިސްލާހުތަކަކީ ގާނޫނުއަސާސީއާ ހިލާފު ބާތިލު އިސްލާހުތަކެއް ކަމުގައި ކަނޑައަޅައިދިނުމަށެވެ.\nނަމަވެސް އެ މައްސަލަ ބަލައިގަނެވެން ނެތް ކަމަށް އަންގައި ސުޕްރީމް ކޯޓުގެ ރަޖިސްޓްރާ ފޮނުވި ލިޔުމުގައިވާ ގޮތުން އެ މައްސަލަ އެކޯޓުން ބަލައިނުގަތީ ގާނޫނެއްގެ ނުވަތަ ގާނޫނެއްގެ ބައެއް ގާނޫނުއަސާސީއާ ތައާރަޒުވާ ކަމަށް ބަޔާންކޮށް ހުށަހަޅާ މައްސަލަތައް ފުރަތަމަ މަރުހަލާގައި ބެލުމުގެ އިހްތިސާސް ހައިކޯޓަށް ލިބިގެންވާ ކަމަށް ދިވެހިރާއްޖޭގެ ކޯޓުތަކުގެ ގާނޫނުގެ 37 ވަނަ މާއްދާގެ (ހ) އިން އެނގެން އޮންނާތީ، އެ މައްސަލަ ބަލައިގަނެވެން ނެތް ކަމަށް ބުނެފައިވެއެވެ.\nކައުންސިލްތަކުގެ 33 ޕަސެންޓު އަންހެނުންނަށް ހާއްސަކޮށް، އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނު ރައްޔިތުންގެ މަޖިލީހުން ފާސްކޮށްފައިވަނީ މިދިޔަ ޑިސެމްބަރު މަހުގެ ފަސްވަނަ ދުވަހުއެވެ. ލޯކަލް ކައުންސިލް އިންތިހާބުގައި ސިޓީ އަދި ރަށު ކައުންސިލުތަކުން އަންހެނުންނަށް ޖުމްލަ 384 ގޮނޑި ވަނީ ޔަގީން ވެފައެވެ.


Volley team ah libunu supportun coach ah hiyhamajehun | Mihaaru\nރޭގެ މެޗުގެ ތެރެއިން ގައުމީ ކޯޗު ކާއްޓެ: އޭނާ ވަނީ ކުޅުންތެރިންގެ ކުޅުމާއި ސަޕޯޓަރުން ދިން ހިތްވަރާ މެދު ހިތްހަމަޖެހޭ ކަމަށް ބުނެފައި.-- ފޮޓޯ: ނިޝާން އަލީ/ މިހާރު\nވޮލީ ޓީމަށް ލިބުނު ސަޕޯޓުން ކޯޗަށް ހިތްހަމަޖެހުން\n14 އޯގަސްޓް 2019 - 09:372comments\nއެކުވެރިކަމުގެ މެޗުގައި ރޭ ސްރީ ލަންކާގެ ގައުމީ ވޮލީބޯޅަ ޓީމު އަތުން ރާއްޖޭގެ ގައުމީ ޓީމު 3-1 ސެޓުން ބަލިވި ނަމަވެސް މެޗު ބޭއްވުމުގެ މަގުސަދުތަކުގެ ތެރެއިން އެއް ކަމެއް ހާސިލްވާނެ ކަމުގެ އިހުސާސްކުރެވުނު ކަމަށް ގައުމީ ވޮލީ ޓީމުގެ ކޯޗު މުހައްމަދު ސާޖިދު (ކާއްޓެ) ބުނެފި އެވެ.\nސްޕޯޓްސް މިނިސްޓަރު އަހުމަދު މަހުލޫފްގެ ދައުވަތަކަށް ލަންކާ ގައުމީ ޓީމު މާލެ އައިސް ކުޅެމުންދާ މި މެޗުތަކުން ކޯޗު ކާއްޓޭގެ ނަޒަރުގައި މިއީ ދެ ކަމެއް ހާސިލްކުރެވޭނެ މެޗެކެވެ. އެއީ އަންނަ ހަފްތާގައި ނޭޕާލުގައި ފަށާ ސެންޓްރަލް ޒޯން މުބާރާތަށް ތައްޔާރުވުމުގެ އިތުރުން ގެއްލިފައި އޮތް ވޮލީގެ ފޯރި އަލުން ގެންނަން ލިބޭ ރަނުގެ ފުރުސަތެކެވެ.\nރޭގެ މެޗަށް ފަހު ކާއްޓޭ ބުނީ އޭނާ އަށް ސަޕޯޓަރުންނާއި ވޮލީ އާއިލާގެ ތެރެއިން ފެނުނީ އުއްމީދީ މަންޒަރުތަކެއް ކަމަށެވެ.\n"ވޮލީގައި ގެއްލިފައި އޮތް ފޯރި އާއި ވޮލީގެ ނުފެނި ހުރި މޫނުތަކާ އެއްޗެހި މިތަނުންް ފެނިއްޖެ. ހަމަ އާ ރޫހެއްގައި ވޮލީ ފަށައިގަނެވުނު ވަރުގެ ފީލް އެއް މުޅި ޓީމަށާއި އަޅުގަނޑުމެންނަށް ވެސް ކުރެވުނު،" ރޭގެ މެޗަށް ފަހު ކާއްޓޭ ބުންޏެވެ.\nލަންކާއާ ދެކޮޅަށް ރާއްޖޭން ތިން މެެޗެއް ކުޅެން ރާވާފައި އޮތްއިރު ފުރަތަމަ މެޗުން ހޯމަ ދުވަހު ވަނީ ތިން ސެޓުން ބަލިވެފަ އެވެ. ރަސްމީ މެޗެއްގެ ގޮތުގައި ހާއްސަވެފައި އޮތް ރޭގެ މެޗުން ރާއްޖެ ކުޅުން ރަނގަޅުކުރި ނަމަވެސް ބަލިވީ އެވެ. ކާއްޓޭ ބުނީ މި މެޗުން ބަލިވި ނަމަވެސް ޓީމުން ނެރުނު ހިތްވަރާއި ކުރި މަސައްކަތާ މެދު ވަރަށް ބޮޑަށް ހިތްހަމަޖެހޭ ކަމަށެވެ.\n"މިދިޔަ ހަ މަސް ދުވަހުގެ ތެރޭގައި ވަރަށް ބޮޑު ބަދަލެއް އައިސްފި. ޓީމުގައި މިހާރު އެ ކުޅެނީ ފުދޭ ވަރަކަށް މި ލެވަލަށް ޔަންގް (ޒުވާން) ކުޅުންތެރިން ގިނަވާނެ. ޓީމުގެ 70 ޕަސެންޓަކީ ޖޫނިއާ ކުދިން އެ ކުޅެނީ މި ލެވެލަށް. ވިޝާމަކީ ވެސް މި ލެވެލަށް ބަލާއިރު މާ ބޮޑު އެކްސްޕީރިއަންސެއް ލިބިފައިވާ ސެޓަރެއް ނޫން. ކުޅުންތެރިން ދެއްކި ކުޅުމާ ދޭތެރޭ ވަރަށް ހިތްހަމަޖެހޭ،" ކާއްޓެ ބުންޏެވެ.\nރޭގެ މެޗު ނިމިގެންދިޔައީ ވޮލީ އަށް ހިތާމަވެރި އެހެން ހަބަރަކާ އެކު އެވެ. އަންނަ ސެންޓްރަލް ޒޯން މުބާރާތަށް ފަހު ގައުމީ ޓީމުގައި މި ވަގުތު ހުރި އެންމެ ތަޖުރިބާކާރު ކުޅުންތެރިޔާ އަހުމަދު އަބްދުލް ކަރީމް (ލޯންގޭ) ރިޓަޔާކުރާ ހަބަރެވެ. މެދުނުކެނޑި 15 އަހަރު ގައުމީ ޓީމަށް ކުޅުނު ލޯންގޭ ދިއުމުން އެ މަގާމަށް ކުޅުންތެރިއަކު އުފައްދަން ޖެހޭއިރު، ކާއްޓޭގެ ނަޒަރުގައި އެ ކަމުގައި ލޯންގޭ ވެސް ބައިވެރިވާނެ އެވެ.\n"ލޯންގޭ އަކީ 12 ނޫނީ 15 ވަރަކަށް އަހަރު ތެރޭގައި ރާއްޖެ އަށް ވޮލީގައި ހޯދި އެންމެ ބޮޑެތި ކާމިޔާބީގައި އެންމެ ބޮޑު ހިއްސާއެއް އަދާކުރި އެކަކު. ހަގީގަތަކީ އެއްގޮތަކުން ބަލާއިރު ވަރަށް ދެރަވެސްވޭ. އަނެއް ގޮތަކުން ބަލާއިރު އުފާވަނީ އޭނާ މުޅިން ވޮލީއާ ދުރެއް ނުވާނެ. ގައުމީ ޓީމުގެ ކުޅުންތެރިއެއްގެ ގޮތުގައި ނުފެނުނަސް އަޅުގަނޑަށް ވަރަށް އުއްމީދު އެބައޮތް ކޯޗިން ސްޓާފެއްގެ ގޮތުގައި ފެންނާނެ ކަމުގެ،" ކާއްޓެ ބުންޏެވެ.\nކާއްޓޭ ބުނީ ލަންކާއާ ދެކޮޅަށް ވެސް ފެނުނު އެންމެ ބޮޑު މައްސަލަ އަކީ ސެޓުތައް ނިންމާލަންޖެހޭ ހިސާބުގައި ހެދޭ ގޯސްތައް ކަމަށެވެ. އަދި އެކަން ރަނގަޅުކުރަން ގިނަ މަސައްކަތްތަކެއް ކުރާނެ ކަމަށް ބުންޏެވެ.\nމިރޭގެ މެޗު އިތުރަށް ފޯރިގަދަކުރަނީ\nމީގެ ކުރިން ރޭވިފައި އޮތީ ލަންކާއާ ދެކޮޅަށް ކުޅޭ ތިން މެޗުގެ ތެރެއިން ރޭގެ މެޗު ރަސްމީ މެޗެއްގެ ގޮތުގައި ގެންދާށެވެ. އޭގެ ކުރީ ރޭގެ މެޗާއި މިރޭގެ މެޗު ޓްރެއިނިން މެޗެއްގެ ގޮތުގައި ބާއްވާށެވެ. އެކަމަކު މިހާރު މިރޭ ކުޅޭ މެޗު އިތުރަށް ފޯރިގަދަކުރަން ވަނީ ރާވައިފަ އެވެ. ރޭގެ މެޗަށް ސްޕޯޓްސް މިނިސްޓްރީ މެދުވެރިކޮށް ވ. އަތޮޅާއި މާލެ އަތޮޅުން އަދި ރިސޯޓްތަކުން އަންނަން ހަމަޖެހިފައި އޮތް ސަޕޯޓަރުންނަށް ނާދެވުނީ މޫސުން ގޯސްވުމުގެ ސަބަބުންނެވެ. އެކަމަކު މިހާރު ވަނީ މިރޭ އެ ސަޕޯޓަރުންނާ އެކު ފޯރިގަދަ މެޗެއް ކުރިއަށްގެންދިއުމަށް ރާވަމުންނެވެ.\nރޭގެ މެޗަށް ފަހު ސްޕޯޓްސް މިނިސްޓަރު މަހުލޫފް އިންޓަވިއުދެނީ.-- ފޮޓޯ: ނިޝާން އަަލީ/ މިހާރު\nސްޕޯޓްސް މިނިސްޓަރު އަހުމަދު މަހުލޫފް ވިދާޅުވީ ރޭގެ މެޗުގައި ނުފެނުނު ވަރުގެ ސަޕޯޓެއް މިރޭ ފެންނާނެ ކަމަށް އުއްމީދުކުރާ ކަމަށެވެ.\n"އިރާދަކުރެއްވިއްޔާ އެ މަސައްކަތް މި ކުރަނީ ހަމަ އެ ފޯރިގައި ފަހު މެޗަށް. މި މެޗުގައި ވީހާވެސް ގިނަ ރައްޔިތުން އައިސް އަޅުގަނޑުމެން ޓީމަށް މި ކިކުގައި ސަޕޯޓް ކޮށްދިނުން އެދެން. ކުޅިވަރަކީ މޮޅާ ބައްޔާ އޮންނާނެ އެއްޗެއް. ކުރިން ވެސް ބުނަމުން މިއައީ ރާއްޖޭގައި ވޮލީގައި ނެތް ލަންކާ އަތުން މޮޅުވެފައެއް. ފުރަތަމަ މެޗުން ތިން ސެޓުން ބަލިވީ. ދެ ވަނަ މެޗުން އެއް ސެޓު ހޯދައިފި. މެޗު ވާންކޮށް ގޮސްފި. މި އިނގެނީ މަސައްކަތްކޮށްފިއްޔާ ކާމިޔާބުވާނެކަން. މި ހިސާބުން ނުނިންމައި ދެން ވެސް މަސައްކަތްކުރަންވީ،" މަހުލޫފް ވިދާޅުވި އެވެ.\nމިނިސްޓަރު އިސްވެ މިހާތަނަށް ވަނީ ވޮލީ އަށް ގިނަ މަސައްކަތްތަކެއް ކޮށްދީފަ އެވެ. އެ ގޮތުން ދާދި ފަހުން އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގެ ކުރިން ސާބިއާގައި މަތީ ފެންވަރުގެ ޓްރެއިނިން ކޭމްޕެއް ފުރިހަމަކުރުމުގެ ފުރުސަތު ދިނެވެ. މިއީ ރާއްޖޭގެ ޓީމެއް ޔޫރަޕްގައި ތަމްރީންތަކެއް ހެދި ފުރަތަމަ ފަހަރެވެ. ސެންޓްރަލް ޒޯނުން ރަން މެޑެއްޔަކަށް ވޮލީ ޓީމު ޓާގެޓްކޮށްފައިވާއިރު، މަހުލޫފް ވިދާޅުވީ އެ މުބާރާތަށް ފަހު ވެސް ވޮލީ ޓީމަށް އެހީތެރިވުމުގެ ވިސްނުންތަކެއް އެބަހުރި ކަމަށެވެ.\n"ސެންޓްރަލް ޒޯނަށް ފަހު ވަގުތު އޮތް ވަރުން ސާފް ގޭމްސް އަށް ވެސް ކޮށްދެވެން އޮތް މަސައްކަތެއް ކޮށްދޭނަން. ކުރަން ހުރި ކަންތައްތައް ވަރަށް ގިނަ ރާވަން ހުރި ކަންތައްތައް ވެސް ހިމެނޭ. ވަރަށް މަސައްކަތްކުރާނަން ސެންޓްރަލް ޒޯން ނިންމާފައި ރަނގަޅު ކޭމްޕެއް ދިނުން ނުނީ އިންވިޓޭޝަނަލް މުބާރާތެއް ބޭއްވުން މިއީ ވެސް ވިސްނުމުގައި ހުރި ކަންތައްތައް. އެންމެންގެ މަޝްވަރާއާ އެކު ކުރިއަށްދާނީ،" މަހުލޫފް ވިދާޅުވި އެވެ.\nގައުމީ ޓީމު ސެންޓްރަލް ޒޯނަށް ފުރާނީ މާދަމާރޭ އެވެ. މުބާރާތުގައި ހަތް ޓީމު ވާދަކުރާއިރު، ރާއްޖެ ހިމެނެނީ ނޭޕާލާއި ކިރްގިސްތާނާ އެކު ތިން ޓީމު ވާދަކުރާ ގްރޫޕުގަ އެވެ.\nއިތުރު ލިޔުންތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ގައުމީ ވޮލީ ޓީމް


Gaanoonu asaaseee badhal kuran MDP ge4member aku vote eh nudhevvi | Mihaaru\n(ކ-ވ) މަޑަވެލި ދާއިރާގެ މެމްބަރު ހުސައިން ފިރުޝާން، މައްޗަންގޮޅި އުތުރު ދާއިރާގެ މެމްބަރު މުހައްމަދު ރަޝީދު، އުނގޫފާރު ދާއިރާގެ މެމްބަރު މުހައްމަދު ވަހީދު އަދި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ: ގާނޫނު އަސާސީ ބަދަލުކުރުމުގެ ބިލް ބަލައިގަންނަން މި މެމްބަރުން ވޯޓެއް ނުދެއްވާ\nގާނޫނުއަސާސީ ބަދަލުކުރުމުގެ ވޯޓުގައި އެމްޑީޕީގެ ހަތަރު މެމްބަރަކު ވިޕްލައިނާ ޚިލާފުވެއްޖެ\n28 މެއި 2020 - 11:39 54 comments\nސަރުކާރުގެ ފަރާތުން ބިލެއްދޫ ދާއިރާގެ މެމްބަރު އަހުމަދު ހަލީމް (ދޮންބިލަތް) ހުށަހެޅުއްވި ބިލު ބަލައިގަންނަން ފެނޭތޯ ރޭ ވޯޓު ނެގި އިރު ޖަލްސާގައި ތިއްބަވައި، ވޯޓު ނުދެއްވީ މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ (އިންތި) އާއި މަޑަވެލީ ދާއިރާގެ މެމްބަަރު ހުސައިން ފިރުޝާނާއި މައްޗަންގޮޅި އުތުރު ދާއިރާގެ މެމްބަރު މުހައްމަދު ރަޝީދު އަދި އުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑެ) އެވެ.\nގާނޫނުއަސާސީ ބަދަލުކުރުމުގެ ބިލަށް އެ ހަތަރު މެމްްބަރުން ވޯޓު ނުދެއްވައި ތިއްބެވި އިރު އެމްޑީޕީގެ ޕާލަމެންޓްރީ ގްރޫޕުން އިއްޔެ ރޭ ފާސްކޮށްފައި ވަނީ އެ ބިލް ބަލައިގަނެ، އެއްވެސް އިތުރު ބަދަލެއް ނުގެނެސް އޮތް ގޮތަށް ފާސްކުރުމަށެވެެ. އެކަމަށް ތްރީލައިން ވިޕެއް ނެރުނެވެ.\nތްރީލައިން ވިޕާ ޚިލާފުވާ މެމްބަރުންނާ މެދު ފިޔަވަޅު އެޅުމަކީ ކޮންމެ ޕާޓީއަކުން ވެސް ގެންގުޅޭ އުސޫލެކެވެ.\nއުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑޭ) ވިދާޅުވީ ވިޕަކީ ޕާޓީގެ އުސޫލުތަކާއި އަމާޒުތައް ހިފަހައްޓަން ނެރޭ އެއްޗެއް ކަމަށާއި ގާނޫނުއަސާސީ މި ހާލަތުގައި ބަދަލުކުރުމާއި ރައްޔިތުން އިިންތިހާބުކޮށްފައިވާ މަގާމެއް އެނޫން ގޮތަކުން ބަދަލު ކުރުމަކީ އެމްޑީޕީން އަަބަދުވެސް އެކަމާ ދެކޮޅު ކަންތައްތައް ކަމަށެވެ.\nSarukaarun hushahelhi gothah Gaanoonu Asaasee islaahukuran MDP in nimmaifi\n"އަޅުގަނޑުމެން އަބަދުވެސް ދެކެ ތިބި ހަމަ އެއް މިއީ އަބަދުވެސް އަޑު އުފުލަމުން އައި ކަމެއް މިއީ ރައްްޔިތުންގެ ވޯޓުން ހޮވާ ބައެއްގެ ދައުރު ވޯޓުން ނޫން ގޮތަކަށް އިތުރެއް ނުކުރެވޭނެ،" ވައްޑޭ ވިދާޅުވި އެވެ.\nއޭނާ ވިދާޅުވީ އެނޫން ގޮތަކަށް ކަންތައް ކުރަން އުޅުނު ކޮންމެ ފަހަރަކު އެމްޑީޕީން މީގެ ކުރިން މުޒާހަރާ ކޮށްފައިވާނެ ކަމަށާއި އެ މުޒާހަރާތަކުގައި އޭނާ ވެސް ބައިވެރިވެފައި ވާނެ ކަމަށެވެ.\nވައްޑެ ވިދާޅުވި ގޮތުގައި، ޑިމޮކްރަޓިކް އުސޫލުން އެ ސަރަހައްދެއްގެ ކަންތައްތައް ހިންގާނެ ބަޔަކު އިންތިހާބު ކުރަނީ އެ ސަރަހައްދެއްގެ ރައްޔިތުންނެވެ. އެގޮތަށް އިންތިހާބުކޮށްފައިވާ ދައުރު އިތުރެއް ނުުކުރެވޭނެ ކަމަށް ވެސް ވައްޑޭ ވިދާޅުވި އެވެ.\n"މިސާލަކަށް ހުޅުދުއްފާރު ކައުންސިލް ހިންގާނެ ބަޔަކު ހުޅުދުއްފާރު ރައްޔިތުން އިންތިހާބު ކުރީ ތިން އަހަރު ދުވަހަށް. ދެން އެ ތިން އަހަރު ހަމަވީމާ އެ ހަމަވީ. ދެން އިތުރެއް ނުކުރެވޭނެ،" އެނާ ވިދާޅުވި އެވެ.\nގާނޫނުއަސާސީ އަށް ބަަދަލު ގެނެސް ކައުންސިލަރުންގެ ދައުރު ދަންމައިލަން ސަރުކާރުން ހުށަހެޅީ ކޮވިޑް-19 ފެތުރޭތީ ރައްކާތެރިކަމުގެ ގޮތުން އެޅި ފިޔަވަޅުތަކާ ހެދި އިންތިހާބު ނުބޭއްވިގެންނެވެ. މިދިޔަ މަހު ބާއްވަން އޮތް އެ އިންތިހާބު ނުބޭއްވި، މިހާރު ތިބި ކައުންސިލަރުންގެ ދަައުރު އަންނަ މަހުގެ3ވަނަ ދުވަހު ނިމޭނެ އެވެ.\nVote dheynee sarukaarai party in angaa gothakah noon: Inthi\nވައްޑޭ ވިދާޅުވީ އެކަމަށް ހޯދޭނެ ހައްލުތައް އެބަހުރި ކަމަށާއި ގުދުރަތީ ކަމަކާ ހެދި އިންތިހާބު ނުބޭއްވުމުން ކައުންސިލްތައް ވަގުތީ ގޮތުން ހިންގާނެ ބަޔަކު އައްޔަން ވެސް ކުރެވިދާނެ ކަމަށެވެ.\nގާނޫނުއަސާސީ އެގޮތަށް ބަދަލުކުރަން ދެކޮޅު ހައްދަވާ އަނެއް ސަބަބަކީ އޭނާ ވިދާޅުވި ގޮތުގައި، އިޚުލާސްތެރި ނޫން ބަޔަކު ވެރިކަމުގައި ތިބޭ ހާލަތެއްގައި އިންތިހާބީ މަގާމުތަކުގެ ދައުރު ދަންމައިލަން ގެންގުޅޭ އުކުޅަކަށް އެކަން ހަދައިފާނެތީ އެވެ.\n"އަޅުގަނޑު މި ދަންނަވަނީ މިހާރު އެހެން އެކަން ކުރަނީއެކޭ ނޫން. އެކަމަކު ހަމަ އައިސްދާނެ އިހުލާސްތެރި ނޫން ބަޔަކު. ދެން އެފަދަ ހާލަތެއްގައި ހަމަ މަގާމުތަކުގެ ދައުރު ދަންމައިލަން ވީމާ ކުރާ ކަމަކަށްް ހަދާފާނެ މި އުސޫލު،" އޭނާ ވިދާޅުވި އެވެ.\nގާނޫނުއަސާސީ ބަދަލުކުރުމުގެ ބިލް ބަލައިގަންނަން ވޯޓް ނުދެއްވި ހަތަރު މެމްބަރުންގެ ތެރެއިން އިންތި މަޖިލީހުގެ އިއްޔެ ޖަލްސާގައި ވަނީ ވޯޓު ނުދެއްވާނެ ކަން އިއުލާނު ވެސް ކުރައްވައިފަ އެވެ.\nއޭނާ ވިދާޅުވީ ގާނޫނުއަސާސީ އިސްލާހު ކުރެވިދާނެ ހާލަތު އޮތްތޯ ސުވާލު އުފެދިފައިވާ މި ވަގުތުގައި ވޯޓް ދެއްވާނީ އަމިއްލަ ނަފުސަށް އެއީ ރަނގަޅު ގޮތް ކަމަށް ގަބޫލުކުރެވިފައިވާ ގޮތަށް ކަމަށެވެ.\n"ގާނޫނުއަސާސީ އިސްލާހުކުރެވިދާނެތޯ މި ވަގުތުގައި މިއީ ގާނޫނުއަސާސީ ހުއްދަކުރާ ކަމެއްތޯ، ގާނޫނުއަސާސީގެ ރޫހާ އެއްގޮތް ކަމެއްތޯ، ޚިލާފުކަމެއް ކަމުގެ ސުވާލު އުފެދިފައިވާ ވަގުތެއްގައި އަޅުގަނޑުގެ ނަފުސަށް އަޅުގަނޑަށް ކޮންވިންސް ވެފައިވާ ގޮތަކަށް އަޅުގަނޑު އަމަލުކުރާނީ، އެއީ ޕާޓީއަކުން އަންގާ ގޮތަކަށެއް ނޫން. ސަރުކާރަކުން އަންގާ ގޮތަކަށެއް ނޫން،" އޭނާ ވިިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސަރުކާރު ރައްޔިތުންގެ މަޖިލިސް އެމްޑީޕީ ޕާލަމެންޓްރީ ގްރޫޕް ރާއްޖޭގެ ގާނޫނުއަސާސީ ލޯކަލް އިންތިހާބު ލޯކަލް ކައުންސިލްތަކުގެ އިންތިޚާބު 2020


މަކަރާއި ހީލަތުން ފައިސާ ހޯދަމުންދިޔަ މީހެއްގެ ޝިކާރައަކަށް އިތުރު ބަޔަކު ވެފައިވޭތޯ ބަލަނީ\nއާދިއްތަ ،25 އޮކްޓޯބަރ 2020 / 13:45\nމަތީގައިވާ ފޮޓޯއިން ފެންނަ ޅ. ހިންނަވަރު، ޢަންބަރީގެ، އިބްރާހީމް ނަޒީދު (37އ) އަކީ، ސައްހަނޫން އެއްބަސްވުންތަކެއް ހަދައިގެން ގިނަ އަދަދެއްގެ ބަޔަކަށް އެޕާޓްމަންޓް ކުއްޔަށްދީ މަކަރާއި ހީލަތުން ގިނަ އަދަދެއްގެ ފައިސާ ހޯދަމުންދިޔަކަމަށް ތުހުމަތުކުރެވޭ މީހެކެވެ.\nވީމާ، އިބްރާހީމް ނަޒީދުގެ ފުށުން އެފަދަ އަމަލެއްގެ ޝިކާރައަކަށްވެފައިވާ އިތުރު ފަރާތެއްވާނަމަ، އެ މައްސަލައެއްގެ މަޢުލޫމާތު ފުލުހުންގެ އިކޮނޮމިކް ކްރައިމް ޑިޕާޓްމަންޓްގެ ނަމްބަރު 9790048 އަށް ގުޅުއްވައި ހިއްސާ ކުރެއްވުން އެދެމެވެ.\nތަފާތު ގޮތްގޮތަށް މަކަރާއި ހީލަތުން ފައިސާ ހޯދުމުގެ މައްސަލަތަކަކީ މިހާރަކަށް އައިސް މުޖުތަމަޢުގައި އިތުރު ވަމުންދާ މައްސަލަތަކަކަށްވާތީ، ފައިސާއާއި އަގުބޮޑޫތަކެތި ހިމެނޭ މުއާމަލާތްތައް ކުރާއިރު އެކުރެވޭ މުއާމަލާތަކީ ސައްހަ މުއާމަލާތެއްތޯ ކަށަވަރުކުރުމަށް ސަމާލުކަންދެއްވުމަށް އިލްތިމާސްކުރަމެވެ. އަދި ސައްހަނޫން މުއާމަލާތެއް ހިންގުމަށް މަސައްކަތްކުރާކަމަށް ޝައްކުކުރެވޭނަމަ، ލަސްނުކޮށް އެ މުއާމަލާތެއްގެ މައުލޫމާތު މޯލްޑިވްސް ޕޮލިސް ސާވިސްއަށް އަންގަވައިދެއްވުން އެދެމެވެ.\nރާއްޖޭގައި ހިނގާ މިފަދަ ކުށްތައް ހުއްޓުވުމަށްޓަކައި ފުލުހުން ކުރަމުންދާ މަސައްކަތަށް ރައްޔިތުންގެ ފަރާތުން ލިބެމުންދާ އެއްބާރުލުން ފާހަގަކޮށް މިފުރުސަތުގައި ޝުކުރު ދަންނަވަމެވެ.


ކިއުއެނަންއަށް ނިސްބަތްވާ ގެއްލުންދެނިވި ނަޒަރަިއްޔާތުތައް ފަތުރާ މީހުން ޓްވިޓަރ އިން ބޭރުކުރީ ކީއްވެ؟ | Sandhaanu\nކިއުއެނަންއަށް ނިސްބަތްވާ ގެއްލުންދެނިވި ނަޒަރަިއްޔާތުތައް ފަތުރާ މީހުން ޓްވިޓަރ އިން ބޭރުކުރީ ކީއްވެ؟\nކިއުއެނަން ހަރަކާތަކީ އެއްއިރެއްގައި ސައިންސް ފިކްޝަން ސީރީސްއެއްގޮތަށް އޮންލައިންކޮށް ހިންގި ހަރަކާތެކެވެ. މި ނުރައްކާތެރި ހަރަކާތްވަނީ ޓްރަމްޕްގެ ސަރުކާރުގެ ކުރީގެ އޮފީޝަލުނަނާއެކު ތަފާތު ޓްރެްންޑެއްގެ ގޮތުގައި މަގުބޫލުކަން ހޯދަން ފަށާފައެވެ.\nޓްވިޓަރއިން ވަނީ ކިއުއެނަންއަށް ނިސްބަތްވާ ގެއްލުންދެނިވި ނަޒަރަިއްޔާތުތައް ފަތުރާ މީހުންނާއި ދެކޮޅަށް ފިޔަވަޅު އެޅުމަށް މަސައްކަތް ފަށާފައެވެ. އެ ގޮތުން މިފަދަ 7000 އެކައުންޓް ބަންދުކޮށް، މިހަރަކާތް ކުރިއަރުވާ، ޓްރެންޑްކުރަން ދުނިޔޭގެ އެކި ކަންކޮޅުތަކުގައި ބޭނުންކުރާ ވެބް ލިންކާއި ހެޝްޓެގްތައް ދަނީ ނަގަމުންނެވެ.\nއެމެރިކާގެ ރައީސް ޑޮނަލްޑް ޓްރަމްޕް އަށް ތާއީދުކުރާ މީހުންގެ ތެރޭގައި ހިމެނޭ، ކިއުއެނަން އަށް ތަބާވާ މީހުން، އެއްވެސް ހެއްކެތް ނެތި، ގަބޫލު ކުރަނީ ދުނިޔެ ހިންގަނީ ޝައިތާނާއަށް އަޅުކަންކުރާ މަތިވެރިބައެއް ހިމެނޭ ޖަމާއަތަކުން ކަމަށާއި، އެ މީހުންނަކީ ދީނީ ކަންކަމުގައި ގުރުބާންކުރުން އިތުރު އަދި ކުޑަކުދިންނާއި އަޅައިގަނެގެން އުޅޭ މީހުންކަމަށެވެ.\nމި ނުރައްކާތެރި ނަޒަރިއްޔާތުގައި ބުނެފައިވާ ވަރުގަދަ ޝަޚުސިއްޔަތު ތަކުގެ ތެރޭގައި ބިލިއަނަރު ފިނޭންޝިއަރ ޖޯޖް ސޮރޮސް އާއި ޓްރްމްޕަށްވުރެ ކުރިން ރައީސްކަންކުރެއްވި ބަރަކް އޮބާމާއާއި، 2016 ގައި އޮބާމާއާއި ވާދަކުރެއްވި ހިލަރީ ކްލިންޓަން ހިމެނެއެވެ. މި ނުރައްކާތެރި ނަޒަރިއްޔާތަށް ތަބާވާ މީހުން ގަބޫލު ކުރާގޮތުގައި ޓްރަމްޕް މަސައްކަތް ކުރައްވަނީ މިއަނދިރި ދައުލަތް ހަރަކާތްކުރުވާ މީހުންނާއި ހަނގުރާމަކުރުމަށެވެ.\nމި ހަރަކާތުންވަނީ ކުރިން ހިންގި ޕިއްޒާގޭޓް ފަދަ ގާނޫނާއި ޚިލާފު ހަރަކާތްތައް މަޑުޖައްސާލާފައެވެ. ޕިއްޒާގޭޓް ހަރަކާތުން ބުނާ ގޮތުން ޑިމޮކްރެޓް އަޑީދައުލަތުގެ ހަރަކާތްތެރިންވަނީ އިޓަލީގެ ކާތަކެތީގެ ނަން ކަމަށްވާ، ޕިއްޒާ، ޕާސްޓާ އަދި ޗީޒް ސޯސް ފަދަ ކޯޑުތައް ބޭނުންކޮށްގެން މުޢާމަލާތުކޮށް، ކުޑަކުދިންނަށް ގޯނާކޮށް، އެތައް ބަޔަކު މަރާލުމުގައި ބައިވެރިވެފައެވެ.\n“ކިއުއެނަން” މިނަން އުފެދުނީ ކާކުކަން ނޭނގޭ ފަރާތަކުން4ޗަން އަދި 8 ޗަންގެ ނަމުގައި މެސެޖް ބޯޑެއްގައި ލިޔުނު މާނަފުން ޕޯސްތަކަކަށް ނިސްބަތްކޮށެވެ. މި ޕޯސްޓް ތައް ބުނާގޮތުން އެމީހުންނަށް އެމެރިކާގެ ސަރުކާރުގެ ކިއު ފެންވަރުގެ ރުހުންވަނީ ލިބިފައެވެ. އަދި އަޑީސަރުކާރުގެ ހަރަކާތްތަކުގެ މަޢުލޫމާތުވެސް ލިބިފައިވެއެވެ. އަދި ކުޑަކުދިންނާއި އަޅަިގަނެގެން އުޅޭ ޝައިތާނުންނާއި ކުރިމަތިލާނެ ބާރުވެސް ލިބިފައިވެއެވެ.\nކިއު އިން ލަފާކުރިގޮތަށް މީހުން ހައްޔަރުކުރުމާއި މެރުން ފަދަ ކަމެއް ހަގީގަތަށް ނުވިއަސް، އެ ހަރަކަާތްދަނީ އިތުރަށް މަޝްހޫރުވެ ފުޅާވަމުންނެވެ.\nއެމެރިކާގެ ޚަބަރު ފަތުރާ ވަސީލަތްތަކުން ކިއުއެނަންގެ ވާހަކަތައް ދޮގުކޮށް ފާޑުކިޔަމުންދާއިރު، ޓްރަމްޕްގެ ކުރީ ގައުމީ ސަލާމަތީ އެޑްވައިޒަރު ޖެނެރަލް މައިކަލް ފްލީން އާއި ކުރިއަށް އޮތް 2020ގެ އިންތިޚާބުގައި ކުރިމަތިލައްވާފައިވާ 11 ރިޕްބަލިކަން ކެންޑިޑޭޓުންވަނީ ކިއުއެނަންއަށް ތާއީދުކޮށް ވާހަކަދައްކާފައެވެ.\nއެމެރިކާގެ ފުލުސް އޮފިސަރުންވަނީ ކިއު ނިޝާންޖެހި ހެދުންލައިގެން ތިއްބާ ފޮޓޯތަކަށް އަރާފައެވެ. އަދި މިފަދަ މަންޒަރުތައް ޓްރަމްޕްގެ ކެމްޕޭނު ހަރަކާތްތަކުން ދަނީ ފެންނަމުންނެވެ. އެފް.ބީ.އައި އިން ސިފަކުރާގޮތުގައި ކިއުއެނަން ހަރަކާތަކީ ގައުމަށް އޮތް ނުރައްކަލުގެ އިންޒާރެކެވެ. މި ނުރައްކާތެރި ނަޒަރަިއްޔާތު ބަލައިގަނެ، ފޮލޯކުރާމީހުންވަނީ ނިރުބަވެރި އަމަލުތަކުގައި ބައިވެރިވެފައެވެ.\nކިއުއެނަންގެ ގަބޫލުކުރުންތައް ގަބޫލު ކުރާ ކެނެޑާގެ މީހަކުވަނީ އޭނާގެ ކާރު ބޮޑުވަޒީރު ޖަސްޓިން ޓްރޫޑާގެ ގެކޮޅުގައި ޖެއްސުމުގެ ސަބަބުން ހައްޔަރުކޮށްފައެވެ. މިމީހާއަކީ ސިޔާސީމީހަކަށް ރައިފަލަކުން ހަމަލާދީ މަަރާލުމަށް އުޅުނުކަމުގެ ތުހުމަތު ކުރެވޭ މީހެކެވެ. 2019ގައި ނިއުޔޯކް ސިޓީގައި ހަމަނުޖެހުން ހިންގި ޖަމާއަތެއްގެ ވެރިއަކު މަރާލިކަމަށް ތުހުމަތުކުރެވޭ މީހަކު ބުނެފައިވާ ގޮތުގައި، އޭނާ އެމީހާ މަރާލީ ، އެމީހާއަކީ އަޑީދައުލަތަށް ނިސްބަތްވާ މީހަކަށްވާތީއެވެ. ކިއުއެނަން އަށް ތަބާވާ މީހުން ބުނާގޮތުގައި އަޑީދައުލަތުން ކުދިންނަށް ގޯނާކުރާ ނެޓްވޯކު ހިންގައެވެ.


Mee raajjeygai invest kuran emme ragalhu vaguthu: Raees Yameen | Mihaaru\nޗައިނާގެ އިންވެސްޓަރުންނާއެކު މިއަދު ބޭއްވި ބައްދަލުވުމުގައި ރައީސް ޔާމީން ވާހަކަފުޅު ދައްކަވަނީ. - ފޮޓޯ: ރައީސް އޮފީސް\nމިއީ ރާއްޖޭގައި އިންވެސްޓް ކުރަން އެންމެ ރަނގަޅު ވަގުތު: ރައީސް ޔާމީން\n07 ޑިސެމްބަރ 2017 - 14:05 13 comments\nރާއްޖޭގައި އިންވެސްޓް ކުރަންވީ ވަގުތު މިހާރު ޖެހިފައިވާ ކަމަށާއި ރާއްޖެއިން އަބަދުވެސް ބޭރުގެ އިންވެސްޓްމެންޓުތަކަށް މަރުހަބާ ކިޔާނެ ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nރައީސް ޔާމީންގެ ދެކަނބަލުން ޗައިނާ އަށް މިހާރު ކުރައްވަމުން ގެންދަވާ ފުރަމާނަ ދަތުރުފުޅުގައި، ބޭއްވި ބިޒްނަސް ލީޑާސް ފޯރަމްގައި ވާހަކަފުޅު ދައްކަވަމުން ރައީސް ވިދާޅުވީ ރާއްޖެ އޮތީ ފޮރިން ޑައިރެކްޓް އިންވެސްޓްމެންޓްތަކަށް (އެފްޑީއައި) ފުރުސަތު ހުޅުވާލާފައި ކަމަށެވެ. އަދި މިއީ ރާއްޖޭގައި އިންވެސްޓް ކުރަންވީ އެންމެ ރަނގަޅު ވަގުތު ކަމަށް އެމަނިކުފާނު ވިދާޅުވި އެވެ.\nޗައިނާގެ ވިޔަފާރިވެރިންނަށް ޚާއްސަ ކޮށްގެން، އެ ގައުމުގައި ހުންނަ ރާއްޖޭގައި އެމްބަސީން ބޭއްވި ބައްދަލުވުމުގައި ރައީސް ޔާމީން ވިދާޅުވީ ރާއްޖޭގައި އިންވެސްޓް ކުރަން ޝައުގުވެރިވާ މީހުންގެ އަދަދު އަހަރުން އަހަރަށް އިތުރުވަމުން އަންނަ ކަމަށެވެ.\nރައީސް ވިދާޅުވި ގޮތުގައި ރާއްޖެ އަށް އިގްތިސާދީ ގޮތުން ބަދަލުތަކެއް އަންނައިރު، ހުޅުމާލެ ޔޫތު ސިޓީއެއްގެ ގޮތުގައި ތަރައްގީ ކުރުމަކީ ސަރުކާރުގެ އެއް އަމާޒެވެ. އަދި ސްޕެޝަލް އިކޮނޮމިކް ޒޯންގެ ގޮތުގައި ރާއްޖޭގެ ސަރަހައްދެއް ތަރައްގީ ކުރުމަށް ޚާއްސަ ސަމާލުކަމެއް ދޭ ކަމަށް ވެސް އެމަނިކުފާނު ވިދާޅުވި އެވެ.\nގިނަ އަދަދެއްގެ ވިޔަފާރިވެރިން ބައިވެރިވި ބައްދަލުވުމުގައި ރައީސް ޔާމީން ވިދާޅުވީ ފޮރިން އިންވެސްޓްމެންޓް ގާނޫނާއި ސްޕެޝަލް އިކޮނޮމިކް ޒޯންގެ ގާނޫނުގެ ސަބަބުން އިންވެސްޓްމެންޓުތަކަށް ފުރިހަމަ ހިމާޔަތެއް ލިބޭނެ ކަމަށެވެ. އަދި އިގްތިސާދު ބަދަލުކޮށްލާނެ އިންވެސްޓްމެންޓުތަކަށް މަރުހަބާ ކިޔާނެ ކަމަށް ވިދާޅުވި އެވެ.\nރައީސްގެ ވާހަކަފުޅުގައި ރާއްޖޭގެ އިގްތިސާދަށް ހެޔޮ ބަދަލެއް ގެނައުމުގައި ޗައިނާ އިން އަދާކުރަމުން އަންނަ ދައުރު ފާހަގަކުރެއްވި އެވެ. އަދި ޗައިނާ އިން ވަމުން އަންނަ އެހީތެރިކަމަށް، އެ ގައުމުގެ ރައީސް ޝީ ޖިންޕިންގެ ސަރުކާރާއި ރައްޔިތުންނަށް ޝުކުރު އަދާކުރެއްވި އެވެ. އަދި ރާއްޖެ އާއި ޗައިނާއާ ދެމެދު އޮތް ގުޅުން އިތުރަށް ބަދަހި ކުރަން ބޭނުންވާ ކަމަށް ވެސް ރައީސް ޔާމީން ވިދާޅުވި އެވެ.\nރައީސް ޔާމީންގެ ދެކަނބަލުން ޗައިނާ އަށް އިއްޔެ ވަޑައިގަތީ، އެ ގައުމުގެ ރައީސް ޝީ ޖިންޕިންގެ ދައުވަތަކަށެވެ. މި ދަތުރުފުޅުގައި، ރާއްޖެ އާއި ޗައިނާގެ އިސްވެރިންގެ މެދުގައި މަޝްވަރާތައް ބާއްވަވައި، ދެ ގައުމުގެ ދެމެދުގައި ގުޅުން ބަދަހިކުރުމާ ބެހޭ އެއްބަސްވުންތަކުގައި ސޮއިކުރެއްވުމަށް ވަނީ ހަމަޖެހިފަ އެވެ.\nރައީސް ޔާމީން އިއްޔެ ވަނީ ޗައިނާގައި ދިރިއުޅޭ ދިވެހިންނާ ބައްދަލު ކުރައްވައިފަ އެވެ. އަދި ރާއްޖެ-ޗައިނާގެ ސިޔާސީ ގުޅުމަށް 45 އަހަރު ފުރުން ފާހަގަކުރުމަށް އެ ގައުމުގައި ބޭއްވި ހަފްލާގައި އެމަނިކުފާނު ބައިވެރިވެވަޑައިގެންނެވި އެވެ.\nއިތުރު ލިޔުންތައް އިގްތިސާދު އިންވެސްޓަރުން ޗައިނާ ރާއްޖޭގެ އިގްތިސާދު ރާއްޖެ-ޗައިނާ ރައީސް އަބްދުﷲ ޔާމީން\nރާއްޖެ- ޗައިނާ ވިޔަފާރީގެ އެއްބަސްވުމުގައި ސޮއިކުރަނީ


"Viruhaai, Eyge Vaccine Akee Capitalistunge Viyafaarieh" - Meege 10 Aharu Kurin Gaddafi - Vaguthu\n"ވައިރަހާއި، އޭގެ ވެކްސިނަކީ ކެޕިޓަލިސްޓުންގެ ވިޔަފާރިއެއް" - މީގެ 10 އަހަރު ކުރިން ޤައްޒާފީ\nދުނިޔޭގެ ޤައުމުތަކުގައި ފެތުރޭ ބައެއް ވައިރަސް ތަކަކީ ބާރުގަދަ ކެޕިޓަލިސްޓް މަހުޖަނުންގެ ވިޔަފާރި ފައިދާ އަށްޓަކައި އެމީހުން އުފައްދާ އެއްޗެއް ކަމަށް ދޭހަވާ ގޮތަށް މީގެ 11 އަހަރު ކުރިން ލީބިޔާގެ އަވަހާރަކޮށްލާފައިވާ ކުރީގެ ޒަޢީމް، ކާނަލް މުޢައްމަރުލް ޤައްޒާފީ ވާހަަކަފުޅު ދެއްކެވި ވީޑިއޯއެއް މީސްމީޑިއާގައި ދައުރުވާން ފަށައިފިއެވެ.\nދެހާސް ނުވަވަނަ އަހަރުގެ ސެޕްޓެމްބަރު މަހުގެ ތެރޭގައި އ.ދ ގެ އަހަރީ އާއްމު އެސެމްބްލީގައި ޤައްޒާފީ ދެއްވި ތަޤުރީރަކީ ވަރަށް ތާރީޙީ ތަޤުރީރެކެވެ. ޤައްޒާފީގެ ވާހަކަފުޅު ގާތްގަނޑަކަށް2ގަޑިއިރަށް ދެމިގެންދިޔައިރު، އޭނާ ވަނީ ދުނިޔޭގެ ތަފާތު ގިނަ ދާއިރާތަކާއި، މައްސަލަތަކާއި ގުޅޭގޮތުން ވާހަކަފުޅު ދައްކަވާފައެވެ. ވާހަކަފުޅުގެ އެކި ހިސާބުތަކުން ޤައްޒާފީ ވަނީ އޭނާ ގެންގުޅުނު ނޯޓެއް ވެސް ވީދައި، ކުދިކުދިކޮށް ވައިގެ ތެރެޔަށް އުކާލާފައެވެ.\nހުޅަނގުގެ ނުފޫޒުގަދަ ޤައުމުތަކުން އ.ދ ގެ މިންގަނޑުތަކާއި ޙިލާފަށް ޤައުމުތައް އިސްތިޢުމާރު ކުރުމާއި، ވިޔަފާރީގައި ދަތިކުރުމާއި، ވީޓޯ ކުރުމުގެ ބާރު އޮންނަ5ޤައުމު ކަމަށްވާ؛ އެމެރިކާ، ފްރާންސް، ރަޝިއާ، އިންގްލެންޑް، ޗައިނާ އިން ދުނިޔޭގެ މަޝްރަހުގައި ހިނގަމުންދާ މުހިއްމު ކަންތައްތަކާއި ގުޅޭގޮތުން ނިންމަންޖެހޭ އެކަށީގެންވާ ނިންމުންތައް ނުނިންމާތީ އެކަމަށްވެސް އެޤައުމުތަކަށް ޤައްޒާފީ ފާޑުވިދާޅުވެފައެވެ.\nޤައްޒާފީ އެދުވަހު ވާހަކަ ދެއްކެވި އެއް ދާއިރާ އަކީ އެދުވަސްކޮޅު ދުނިޔޭގައި ހަލުވިކަމާއެކު ފެތުރެމުން ދިޔަ 'އެޗް.1.އެން.1' ވައިރަސް ނުވަތަ ސްވައިން ފްލޫ ވައިރަހާއި ބެހޭގޮތުންނެވެ. ޤައްޒާފީ ވަނީ އެ ވައިރަހަކީ ބަޔަކު ޤަސްދުގައި އުފެއްދި ވައިރަހެެއް ކަމަށް ދޭހަވާ ގޮތަށް ވާހަކަފުޅު ދައްކަވާފައެވެ.\n"މަގުފޭރުމާއި، ނިރުބަވެރިކަން އަހަރެމެން މާނަ ކުރަނީ ގޯސްކޮށް، މިއަދު އެބައޮތް ސްވައިން ފްލޫ. ފަހަރެއްގައި މާދަމާ މަސް ފްލޫ އޮންނާނެ. ބައެއް ފަހަރު ވައިރަސް އެބައުފައްދާ، އެ ކޮންޓްރޯލް ކުރެވޭ ގޮތަށް. މިއީ ބޮޑު ވިޔަފާރިއެއް. ކެޕިޓަލިސްޓް ކުންފުނިތަކުން ވައިރަސް އުފައްދަމުން އެބަގެންދޭ، އެމީހުން އެ ވައިރަހަށް ތައްޔާރުކުރި ވެކްސިން ވިއްކައިގެން ބޮޑު ފައިދާ ލިބޭ ގޮތަށް." ޤައްޒާފީ ވިދާޅުވިއެވެ.\nޤައްޒާފީ އެދުވަހު ވަނީ ވައިރަހަކީ ކެޕިޓަލިސްޓް ކުންފުނިތަކުގެ "ބޮޑު ވިޔަފާރި" އެއް ކަމަށް ސިފަކޮށް، އަދި އެކަމަކީ ވަރަށް ދަށުދަރަޖައިގެ ޢަމަލެއް ކަމަށް ވިދާޅުވެ، ވާހަކަފުޅު ދައްކަވާފައެވެ. ބޭހާއި، ވެކްސިނަކީ ހުރިހާ އެންމެންނަށްވެސް ހިލޭ ލިބެންޖެހޭ އެއްޗެއް ކަމަށް ޤައްޒާފީ ފާހަގަކުރެއްވިއެވެ.\nކެޕިޓަލިސްޓު ކުންފުނިތަކުން ވައިރަސް އުފައްދައިގެން ވިޔަފާރި ބޭނުމުގައި އާއްމުންނަށް ވެކްސިން ހިލޭ ފޯރުކޮށް ނުދީގެން އުޅެނީ ކީއްވެގެންތޯ ޤައްޒާފީ ތަކުރާރުކޮށް އާއްމު މަޖިލީހުގައި އެދުވަހު ސުވާލު އުފެއްދިއެވެ. ޤައްޒާފީ ވިދާޅުވީ އެއްވެސް ގޮތަކުން ވެކްސިން ވިއްކައިގެން ނުވާނެ ކަމަށެވެ.\nއެ ވީޑިއޯ އަށް ކޮމެންޓު ކޮށް، މީސްމީޑިއާ އެކައުންޓްތައް މެދުވެރިކޮށް އެ ވީޑިއޯ 'ޝެއަރ' ކުރަމުންދާ ގިނަ ބަޔަކު ވަނީ މިހާރު ދުނިޔޭގައި ފެތުރިގެން އުޅޭ ކޮވިޑް-19 ވައިރަހަކީ ވެސް ބާރުގަދަ ބަޔަކު ގަސްދުގައި އުފެއްދި ވައިރަހެއް ކަމަށް ބުނަން ފަށާފައެވެ.\nނިމިދިޔަ އަހަރުގެ ޑިސެމްބަރު މަހުގެ ފަހުކޮޅު ޗައިނާގެ ވުހާންގެ މަސްމާރުކޭޓަކުން އެންމެ ފުރަތަމަ ފެނިފައިވާ ކޮވިޑް-19 ވައިރަސް ދުނިޔޭގެ އެކި ކަންކޮޅުތަކުގައި ފެތުރި، 194 ޤައުމަކުން، 424،863 މީހުން މި ވައިރަހަށް ފައްސިވެ، ވައިރަހުގެ ސަބަބުން މިހާތަނަށް 19،000 އެއްހާ މީހުން ވަނީ މަރުވެފައެވެ.\nއެމެރިކާ އާއި، އޮސްޓްރޭލިއާ، އިނގިރޭސިވިލާތާއި، ކެނެޑާ، ޗައިނާ، އިންޑިއާ ފަދަ ޤައުމުތަކުގެ ސައިންސްވެރިންނާއި، ސިއްޙީ މާހިރުންގެ ޓީމުތަކުން މިހާރު ގެންދަނީ ކޮރޯނާ ވައިރަހުގެ މި އާ ޕެންޑެމިކަށް ވެކްސިނެއް އުފެއްދުމުގެ މަސައްކަތް ކުރަމުންނެވެ. ނަމަވެސް، ކޮވިޑް-19 ވައިރަހަށް ކާމިޔާބު ވެކްސިނެއް އުފައްދައި، އާއްމުންނާއި ހަމަޔަށް އައުމަށް އަދި މަދުވެގެން 18 ވަރަކަށް މަސް ނަގާނެ ކަމަށް ބައެއް ސިއްހީ މާހިރުން ވަނީ ލަފާކޮށްފައެވެ.\nމާޗް 25, 2020 18:04\nލީބިޔާގެ 'އަވަހާރަކޮށްލާފައިވާ' ކުރީގެ ޒަޢީމް، ކާނަލް މުޢައްމަރުލް ޤައްޒާފީ.\nމާޗް 25, 2020 19:48\nމިއީ ލީޑަރުންނަކީ އިންސާނިއްޔަތަށްޓަކާ ގިނަގުނަ ރަނގަޅު ބަސްތަކެއްވިދާލުވި ރަނގަޅުމަގުދެއްކެވި އިސްލާމީ އުއްމަތް އެކަތިގަނޑަކަށް ހެއްދެވުމަށް މަސަތްކަތްކުރެއްވި އެހެން ނަމަވެސް ދުނިޔޭގެ ބާރުގަދަ ބަޔަކު މިބޭފުޅާ އެއީ އަނިޔާވެރިޔެއްކަމަށް ނިންމި ، އަދި އަސްލު އަނިޔާވެރިންގެ އަނިޔާތަށްލިބި މިދުނިޔެއަށް އަލްވަދާއުކީ ، މިފަދަބޭފުޅެއް ރައީސް ޔާމިނަކީ ވެސް އަނިޔާވެރި ބަޔެއްގެ އަނިޔާ މިއަދު ރައީސް ޔާމީނަސް އެލިބެނީ ހައްގަކާނުލައި ، ޔާﷲ ރައީސް ޔާމިނަށް ރައްކާތެރިކަމާއި ކެއްތެރިކަން މިންވަރުކުރައްއްވާށި އާމީން\nމާޗް 25, 2020 20:38\nމިހާރު ބޭސް ވިއްކުމަކީވެސް ކެޕިޓަލިސްޓުން ކުޅޭ ކުޅިވަރެއް. އެމެރިކާ އަކީ ދުނިޔޭގެ އެންމެ ނަން މަޝްހޫރު ކެޕިޓަލިސްޓް ގައުމު. އެމެރިކާގައި އިންސިޔުލިންގެ ޑޯސްއެއް އުޅެނީ 300 ޑޮލަރަށް ވުރެ އަގުބޮޑުކޮށް. ވިޔަފާރިވެރިންވަނީ އިންސިޔުލިން އުފެއްދޭ ހުރިހާގޮތްތަކެއް ޕޭޓެންޓްކޮށް އިންތިހާއަށް އަގުބޮޑުކޮށްފަ. ހަމަ މިގޮތަށް އެޗްއައިވީގެ ފަރުވާއަަކަށް ބޭނުންކުރާ ބޭހެއް ވަނީ 14 ޑޮލަރަށް އިންދާ 750 ޑޮލަރަށް އަގުބޮޑުކޮށްފައި. އެމެރިކާ ބޭނުންވަނީ ގައްޒާފީ ވިދާޅުވިހެން ބޭސް އަގުބޮޑުކޮށް ވިއްކާ ފައިދާހޯދަން. އިތުރަށް ފައިދާ ހޯދަންވެގެން ބަޔޮލޮޖިކަލް ހަތިޔާރު ބޭނުން މިކުރަނީ.\nމާޗް 26, 2020 01:55\nމި ރާއްޖޭގަ މިޖަހާ ވެކްސިން ތަކަކީވެސް މިބަޔަކު މިކަމެއްގަ ހިންގާ ޖަރީމާ އެއް\nމާޗް 26, 2020 02:57\nދުނިޔޭގަ ތިބި މިފަދަ ޖެހިލުން ކުޑަ މުސްލިމުންގެ ދިފާޢުގަ ބަސްބުނި މުސްލިމުންގެ ދިފާޢުގަ މަސައްކަތްކުރި ހުރިހާ ލީޑަރުން ޔަހޫދީން ވަނީ ޤަތުލުކޮށްފަ ކޮންމެވެސް ބަހަނާއެއްދައްކައި އެ ޤައުމުތަކުގެ ރައްޔިތުންގެ ބޮލަށް ސަވާރުވެގެން އެ ޤައުމުތަކަށް އަރައި ހުޅަގުގެ ޔަހޫދީންގެ ހަން ހުރިހާ ޤައުމުތަކަށްވަނީ ފަތުރާފަ ޔަހޫދީން ބޭނުމެއްނުވާނެ މިފަދަ ލީޑަރުން ބައިތިއްބާކަށް މީ ފެންނަންހުރި ޙަޤީޤަތްތަކެއް މިހާރު ދުނިޔޭގަ މުސްލިމުންގެ ދިފާޢޫގަ ބަސްވުނާ ހަމަ އެކަނި ލީޑަރަކީ ތުރުކީގެ ރައީސް މިފަދަ ލީޑަރުންދެކެ ޔަހޫދީން ވަރަށް ބިރުގަންނާނެ ޤަައްޒާފީއަކީ ދެ ރައްޔިތުންގެ ޙައްޤުގައި މުޅި ހުރިހާ ޔަހޫދީ ދައްލަތްތަކާ ދެކޮޅަށް އެތަށް ޤުރުބާނީއެއްވެވަޑައިގެން ލީޑަރެއް ބަހާ ޢަމަލްފުޅާ ދިމާވާ މުސްލިމު ލީޑަރެއް މާތްﷲ ޤައްޒާފީގެ ފުރާނަފުޅަށް ހެޔޮ ރަޙުމަތް ލައްވާށި=އާމީން=\nމި ޒަމާނުގައި އިޚްލާސްތެރިން ވަނީ އަނިޔާވެރިންގެ ޓެގް އަޅުވާ އަގުވައްޓާލާ ނި ކަމެތި ކޮށްފާ


ދިވެހިރާއްޖޭގެ ސަރުކާރު ހިންގުމުގެ ނިޒާމު - ވިކިޕީޑިއާ\nދިވެހިރާއްޖޭގެ ސަރުކާރު ހިންގުމުގެ ނިޒާމު\n2 ފުރަތަމަ ޖުމްހޫރިއްޔާ އުފެދުމުގެ ކުރިން ސަރުކާރު ހިންގުމުގެ ނިޒާމް އޮތްގޮތް:\n3 ރާއްޖޭގައި ފުރަތަމަ ދުސްތޫރީ ނިޒާމް އުފެދުން:\n4 ރާއްޖޭގައި ފުރަތަމަ ފަހަރަށް ޖުމްހޫރީ ވެރިކަމެއް އުފެދުން:\n5 ފުރަތަމަ ޖުމްހޫރީ ސަރުކާރު އުވާލުން:\nދިވެހިރާއްޖެއަކީ އާބާދީ މަދު، ބިންތިރި، ކުޑަ ގައުމަކަށް ވިޔަސް ގަދީމީ ތާރީޚެއް އޮތް ގައުމެކެވެ. ޕޯޗުގީޒުންގެ ބާރުގެ ދަށުގައި ފަނަވަރަކަށް އަހަރު ހޭދަކުރަން ޖެހުނަސް، މަލާބާރީންގެ އަނިޔާވެރިކަމުގައި ދެތިންމަސްދުވަހު އުޅެން ޖެހުނަސް އަދި އިނގިރޭސީންގެ ހިމާޔަތުގައި އަހަރުތަކެއް ވަންދެން އޮންނަން ޖެހުނަސް މިނިވަން ގައުމެކެވެ. އަމިއްލަ ވެރިކަމެއް ކުރަމުން އައި އަމިއްލަވަންތަ ބަޔަކު ދިރިއުޅޭ ގައުމެކެވެ. މިހެންވުމުން ޒަމާނުއްސުރެ ސަރުކާރު ހިންގުމުގެ އުސޫލުތަކެއް އޮންނާނެކަމަށް ބެލެވެއެވެ. ރާއްޖޭގައިވެސް ވެރިކަމުގެ ތަފާތު އިދާރާތަކާއި އުސޫލުތައް ހުންނާނެކަމީ ބުއްދި ގަބޫލުކުރެވޭ ކަމެކެވެ. މިގޮތުން މިމަޒުމޫނުގައި މިބަލައިލަނީ ފުރަތަމަ ޖުމްހޫރިއްޔާ އުފެދުމުގެ ކުރިން ރާއްޖޭގެ ސަރުކާރު ހިންގުމުގެ ނިޒާމު އޮތް ގޮތާއި ރާއްޖޭގައި ފުރަތަމަ ޖުމްހޫރިއްޔަތެއް އުފެދުނު ގޮތާއި އެ ޖުމްހޫރިއްޔަތު އުވެން މެދުވެރިވި ސަބަބުތަކަށެވެ.\nފުރަތަމަ ޖުމްހޫރިއްޔާ އުފެދުމުގެ ކުރިން ސަރުކާރު ހިންގުމުގެ ނިޒާމް އޮތްގޮތް:[އުނިއިތުރު ގެންނަވާ]\nދިވެހިރާއްޖޭގެ ތާރީޚުން އެނގޭ ގޮތުގައި ޒަމާނުއްސުރެ ރާއްޖޭގައި އޮތީ ރަސްކަމެވެ. ރާއްޖޭގެ އެންމެ އިސް ވެރިޔަކީ ރަސްގެފާނެވެ. ދައުލަތުގެ ހުރިހާ ބާރެއް އޮންނަނީ ރަދުންނަށެވެ. ނަމަވެސް ރަދުންނަށް ކުރިމަތިވާ ބޮޑެތި ކަންކަމުގައި ލަފާހޯދާ ކޮމެޓީއެއް ރަދުން އުފައްދަވާފައި އޮވެއެވެ. މިކޮމެޓިގައި ތިބޭނީ ރަދުންގެ ގާތްމީހުންނާއި ރައްޓެހި ރަހުމަތްތެރީންނެވެ.\nމީލާދީން 1890 ވަނަ އަހަރާ ހަމައިން ފެށިގެން ސަރުކާރު ހިންގުމުގެ ހުރިހާ ކަމެއް ރާވާ ހިންގަނީ ބަނޑޭރިގެއިންނެވެ. ރާއްޖޭގެ އަތޮޅުތަކާއި ރާއްޖޭން ބޭރާ ބެހޭ ހުރިހާ ކަމެއް ވެސް ހިންގަނީ ބޮޑު ބަނޑޭރިގެއިންނެވެ. ބަނޑޭރިގޭގައި އެކަމަށް ޚާއްޞަ ކުރެވިފައި ހުންނަ މޭޒުތަކުންނެވެ. ސަރުކާރު ހިންގުމުގެ އެންމެ އިސް ވެރިޔަކީ ބޮޑުވަޒީރެވެ. ރަސްގެފާނަށް އޮންނަނީ ބޮޑުވަޒީރު ސަރުކާރު ހިންގެވުމުގައި ލަފާ އެއްސެވުމުން ލަފާ ދެއްވުމެވެ. މިގޮތަށް ކަންތައް އޮތްނަމަވެސް އަދުލު އިންސާފު ގާއިމު ކުރަނީ ރަސްގެފާނު އިސްކުރައްވާ ބައެކެވެ. ވީމާ ފަނޑިޔާރުންނަކީ ރަދުން އިސްކުރައްވާ ބައެކެވެ.\nއަބްދުﷲ ޒަމީރު(ޝާއިއުނުކުރާ ލިޔުމެއް) ހާމަކުރާ ގޮތުގައި 1890ގެ އަހަރުތަކަށް ވުރެ ކުރިއަށް ޖެހިލާއިރު، ރަސްގެފާނުގެ ފަރާތްޕުޅުން ނެރުއްވާ އަމުރުތައް ނެރުއްވަނީ ހަނދޭގިރިން މެދުވެރި ކުރައްވައިގެނެވެ. މިދުވަސްވަރު ވެސް އަތޮޅުތަކަށާއި ރަށްރަށް ރަސްގެފާނުގެ އަމުރުފުޅުތައް މަދުމަދުން ފޮނުއްވައެވެ. މާގިނަ ލިޔުންތަކެއް ނުހުރެއެވެ. ރަސްގެފާނުގެ އަމުރުފުޅަށް ރަށްރަށަށް އަމުރައިގެން ފޮނުއްވުމުން ފަތްތޫރަ ހިންގަވަނީ ދެވަނަ އިއްޒަތް ދެއްވާފައިވާ ބޭފުޅުންނެވެ. މިގޮތުން އަތޮޅުތަކާއި ރަށްރަށަށް އަމުރު ފޮނުއްވަނީ ވާރު ނެގުމަށާއި ބޭރުގެ ނުރައްކަލެއް މެދުވެރިވެގެން އަޅަންވީ ފިޔަވަޅުތައް އެންގެވުމަށާއި ބޮޑު ބަލިމަޑުކަމެއް ޖެހުމުން އެކަމުގެ ޚަބަރު ފޮނުއްވުން ފަދަ ޚާއްޞަ ކަންތައްތަކުގައެވެ. މިގޮތުން ރަށްރަށަށް ފޮނުއްވާ ބޭފުޅުން މާލެ ވަޑައިގެންފައި އެކަމުގެ މައުލޫމާތު ހަނދޭގިރިން މެދުވެރިކޮށް ރަސްގެފާނަށް އަރުވައެވެ.\nރާއްޖޭގެ ސަރުކާރު ހިންގުމުގެ ނިޒާމުގައި ބޭނުން ކުރެމުން އައި ނަންތަކުގެ ތެރެއިން ބައެއް ނަންތަކަކީ މީގެ އެތައް ގަރުނެއްގެ ކުރިން އުފެދިފައިވާ ނަންތަކެކެވެ. ނަމަވެސް މިހާރާ ގާތްކުރާ ގޮތަކަށް ވެރިކަން ހިންގުމުގެ ނިޒާމް ތައާރަފު ވާން ފެށީ 19 ވަނަ ސައްތައިގެ ތެރޭގައެވެ. އިހުގެ މަގާމުތަކަށް ބަލާއިރު ދޮށިމޭނާ ކިލެގެ އަކީ ރަދުންގެ އަމުރުފުޅުގެ ދަށުން ދިވެހި ލަޝްކަރުގެ ވެރިޔާއެވެ. މިހާރުގަ ނަމަ ޑިފެންސް މިނިސްޓަރެވެ. ހަނދޭގިރިއަކީ ދާޚިލިއްޔާގެ ވެރިޔާއެވެ. ވެލާނާއަކީ ޚާރިޖިއްޔާގެ ވެރިޔާއެވެ. ފާމުލަދޭރިއަކީ ސިއްހަތާބެހެ ވެރިޔާއެވެ. ހަކުރާއަކީ މިހާރުގެ ނަމަ ޕަބްލިކް ވާރކްސް މިނިސްޓަރެވެ. ބޮޑުބަނޑޭރިއަކީ ފިނޭންސް މިނިސްޓަރެވެ. މާބަނޑޭރިއަކީ ރަދުންގެ ކަންކަން ބަލަހައްޓާ ވެރިޔާއެވެ.\nރާއްޖޭގައި ފުރަތަމަ ދުސްތޫރީ ނިޒާމް އުފެދުން:[އުނިއިތުރު ގެންނަވާ]\nރާއްޖޭގެ ސަރުކާރު ހިންގުމުގެ ނިޒާމު ބޮޑުބަނޑޭރިގޭ އުސޫލުން އޮތުމަށް ފަހު ނުވަތަ ބޮޑުބަނޑޭރިގެއިން ހުރިހާ ކަމެއް ހިންގުމުގެ އުސޫލު އޮތުމަށް ފަހު، ފާހަގަ ކުރެވޭ އެންމެ ފުރަތަމަ ބަދަލަކީ، ރާއްޖޭގައި ގާނޫނުއަސާސީއެއް އުފެދުމެވެ. މިގޮތުން 22 ޑިސެމްބަރު 1932 (23 ޝަޢުބާން 1351 ހ.) ގައި ރާއްޖޭގެ ފުރަތަމަ ގާނޫނުއަސާސީ އިއުލާނު ކުރެވުނެވެ. މިގާނޫނުއަސާސީ ބުނާ ގޮތުން ރާއްޖޭގައި އޮންނަންވާނީ ވިރާސީ އިންތިޚާބީ ރަސްކަމެކެވެ.\nމިގާނޫނުއަސާސީއާ ގުޅިގެން ރާއްޖޭގައި ފުރަތަމަ ފަހަރަށް ވުޒާރާ ނުވަތަ މިނިސްޓްރީތައް ގާއިމު ކުރެވުނެވެ. މިވުޒާރާތަކުން ކުރަންޖެހޭ ކަންތައްތަކާއި ވަޒީރުންގެ މަސްއޫލިއްޔަތުތަކާއި އެމީހުންގެ އިޚުތިޔާރުތަކާއި މިކަންކަން ގާނޫނުއަސާސީގައި ބަޔާންކޮށްފައި ވެއެވެ. ސަރުކާރުގެ ރަސްމީ ލިޔެކިޔުންތައް ހުންނަން ޖެހޭ ގޮތް ފަދަ ކަންކަން ބަޔާންކޮށްފައިވެއެވެ. މިކަންކަން ބަޔާންކޮށްފައިވަނީ ގާނޫނުއަސާސީގެ އަޙްކާމްއާންމުގައެވެ.\nރާއްޖޭގެ ފުރަތަމަ ގާނޫނުއަސާސީއާ ގުޅިގެން ގާއިމު ކުރެވުނު ވުޒާރާ (މިނިސްޓްރީ) ތަކުގެ އަދަދަކީ 12 އެވެ. އެ ވުޒާރާތަކުގެ ނަންތައް ތިރީގައި އެވަނީއެވެ.\n1.\tވަޒީރުލް އަޢުޡަމްގެ މަޙްކަމާ\t( ޕްރައިމްމިނިސްޓަރ )\n2.\tވަޒީރުލް ޢަސްކަރިއްޔާގެ މަޙްކަމާ\t( ޑިފެންސް )\n3.\tވަޒީރުލް ޙައްޤާނިއްޔާގެ މަޙްކަމާ ( ޖަސްޓިސް )\n4.\tވަޒީރުލް މާލިއްޔާގެ މަޙްކަމާ ( ފިނޭސް )\n5.\tވަޒީރުލް ދާޚިލިއްޔާގެ މަޙްކަމާ ( ހޯމް އެފެއާޒް)\n6.\tވަޒީރުލް ޚާރިޖިއްޔާގެ މަޙްކަމާ ( ފޮރިން އެފެއާޒް )\n7.\tވަޒީރުއް މަޢާރިފްގެ މަޙްކަމާ ( އެޑިޔުކޭޝަން )\n8.\tވަޒީރުއް ތިޖާރާގެ މަޙްކަމާ ( ޓްރޭޑް )\n9.\tވަޒީރުއް ޞިއްޙާގެ މަޙްކަމާ ( ޙެލްތް )\n10.\tވަޒީރުލް އަޝްޣާލްގެ މަޙްކަމާ ( ޕަބްލިކް ވާރކްސް )\n11.\tވަޒީރުލް އައުޤާފްގެ މަޙްކަމާ ( ޕަބްލިކް އެންޑައުމެންޓް )\n12.\tވަޒީރުއް ޒިރާޢަތުގެ މަޙްކަމާ\t( އެގްރިކަލްޗަރ )\nމި ބާރަ ވުޒާރާގެ އިތުރުން މުހިންމު އެހެން މަގާމެއް އެދުވަހު އިއުލާން ކުރިއެވެ. ނާއިބުލް ޢުމޫމީގެ މަގާމެވެ. ނުވަތަ ދައުލަތުގެ ބަންޑާރަނައިބުގެ މަގާމެވެ. ވަރަށް ކުރީއްސުރެ ރާއްޖޭގައި ބަންޑާރަނައިބުންގެ ޚިދުމަތް (ބަންޑާރަނައިބުގެ ނަމުގައި ނޫނަސް) ކުރައްވަމުން އައިސްފައިވެއެވެ. ނަމަވެސް 1932 ޑިސެމްބަރު 22 ވަނަ ދުވަހު ރާއްޖޭގެ ފުރަތަމަ ގާނޫނުއަސާސީ އިއުލާން ކުރުމުން ދައުލަތުގެ ނާއިބުލް ޢުމޫމީގެ މަސްއޫލިއްޔަތުތައް ކަނޑައެޅުނެވެ. ގާނޫނުއަސާސީ ބުނާ ގޮތުން، ނާއިބުލް ޢުމޫމީ (ބަންޑާރަނައިބު) އަކީ ވަޒީރުލް ޙައްޤާނިއްޔާއަށާއި މަޙްކަމަތުއް ޝަރްޢިއްޔާގެ ޝަރީޢަތް ކުރާ ވެރިންނަށް ޝަރީޢަތާއި ގާނޫނީ ގޮތުން ނަސޭހަތްތެރިވެ މަޝްވަރާދޭ މީހާއެވެ. ދައުލަތުގެ ފަރާތުން ޝަރީޢަތްތަކުގައި ވަކާލާތު ކުރާނޭ މީހަކީ ވެސް ދައުލަތުގެ ނާއިބުލް ޢުމޫމީއެވެ.\nކޮންމެއަކަސް ރާއްޖޭގައި ފުރަތަމަ ފަހަރަށް ދުސްތޫރީ ހުކޫމަތު ގާއިމު ކުރެވުމާ ގުޅިގެން ސަރުކާރު ހިންގުމުގެ ނިޒާމަށް ބޮޑެތި ބަދަލުތަކެއް އަންނަމުން ދިޔައެވެ. ނަމަވެސް މިގޮތުން އުފެދުނު ބައެއް ގާނޫނުތަކަކީ ރައްޔިތުންނަށް މާ ކަމުދާ ގާނޫނުތަކަކަށް ނުވިއެވެ. މިހެން ވާންވާން ދިމާވި ސަބަބެއް ކަމަށް ބެލެވެނީ ރައްޔިތުން ހޭލުންތެރިނުވުމެވެ. ނުވަތަ ރައްޔިތުން ހޭލުންތެރި ކުރެވިފައި ނުވުމެވެ. މިހެންވުމުން ގާނޫނާ އެއް ގޮތަށް އަމަލު ކުރަން ރައްޔިތުންނަށް ދަތިވީއެވެ. ބައެއް ގާނޫނުތައް ގަބޫލު ނުކުރެވި، ގާނޫނުތަކާ ދެކޮޅު ހަދަންފެށިއެވެ. ސިއްހަތާ ބެހޭ ގާނޫނާއި ހިތިވިލޭރޭގެ ގާނޫނާއި ސަމާ ގާނޫނު ފަދަ ގާނޫނުތަކާއި ފުރަބަންޑާރަ ލަކުޑީގެ ގާނޫނަކީ މިފަދަ ގާނޫނުތަކެވެ.\nއުފައްދާ ފާސްވަމުން ދިޔަ ބައެއް ގާނޫނުތަކަކީ ރައްޔިތުންނަށް ބަލައިގަންނަން ފަސޭހަ އެއްޗިއްސަށް ނުވުމުގެ ނަތީޖާއެއްގެ ގޮތުން ރައްޔިތުން ނުކުމެ ގާނޫނު އަސާސީގެ ބާރު ކަނޑުވާލިއެވެ. މިކަން ހިނގީ ހިޖުރައިން 20 ރަޖަބް 1352 ގައެވެ. މިކަމުގައި އިސްފަރާތްތަކެއްގެ ހިއްސާވާކަމަށް ބައެއް ލިޔުންތެރިން ދެކެއެވެ. މިކަމުގައި (ގާނޫނުއަސާސީ ވީދާލުމުގައި) އެންމެ އިސް ދައުރެއް އަދާކުރެއްވީ މުޙައްމަދު ޝަމްސުއްދީން 3ވަނަ (އޭރު ހުންނެވި ރަދުން) ކަމަށް މޮޓަރުބޯޓު ގަޑުބަޑު(1966). މިފޮތުގައި ހާމަކޮށްފައިވެއެވެ.\nފުރަތަމަ ގާނޫނުއަސާސީ އިއުލާން ކުރުމާ ގުޅިގެން ސަރުކާރު ހިންގުމަށް އައި ބަދަލުތަކަށް ފަހު ގާނޫނުއަސާސީ އުވާލުމުން ދުވަސްކޮޅަކު ރަސްގެފާނު ހިންގާ ވެރިކަމެއްގެ ގޮތުގައި އޮތެވެ. ނަމަވެސް ފަހުން ކުރީގެ ގާނޫނުއަސާސީއަށް ކުދިކުދި ބަދަލު ގެނައުމަށް ފަހު އަލުން ބޭނުން ކުރަން ފެށިއެވެ. މިއަށް ފަހު ސަރުކާރު ހިންގުމުގެ ނިޒާމަށް އައި އެންމެ ބޮޑު ބަދަލަކީ ރާއްޖެގައި ފުރަތަމަ ހަފަރަށް ޖުމްހޫރީ ވެރިކަމެއް ގާއިމު ކުރެވުމެވެ.\nރާއްޖޭގައި ފުރަތަމަ ފަހަރަށް ޖުމްހޫރީ ވެރިކަމެއް އުފެދުން:[އުނިއިތުރު ގެންނަވާ]\nރާއްޖޭގައި ފުރަތަމަ ފަހަރަށް ޖުމްހޫރިއްޔަތެއް އިއުލާން ކުރީ 01 ޖެނުއަރީ 1953މ. ގައެވެ. ޖުމްހޫރިއްޔަތެއް އުފެދެން މެދުވެރިވި އެންމެ ބޮޑު އެއް ސަބަބަކީ، އޭރު ރައްޔިތުންގެ ރުހުމާއި ލޯބި ލިބިފައި ހުރި، އަދި 1951 އޮކްޓޯބަރު 20 ވަނަ ދުވަހު ރަސްގެފާނުގެ ގާއިމް މަގާމެއްގެ ގޮތުން ވަލިއްޔުލް އަމްރުގެ ގޮތުގައި ހުރި މުޙައްމަދު އަމީން ރަސްކަން ގަބޫލު ނުކުރުމެވެ.\nދިވެހިރާއްޖޭގެ ތަހުތަށް އިންތިޚާބުކޮށްފައި ހުންނެވި ޢަބްދުލް މަޖީދު ރަންނަބަނޑޭރި ކިލެގެފާނު، 21 ފެބުރުއަރީ 1952 ގައި އަވަހާރަވުމުން ރަސްކަމުގެ ތަހުތު މުޅިން ހުސްވިއެވެ. ރަސްކަން ހަވާލުކުރުމަށް ރައްޔިތުން އެންމެ ބޭނުންވި ފަރާތަކީ މުޙައްމަދު އަމީނެވެ. ނަމަވެސް މުޙައްމަދު އަމީން ރަސްކަމެއް ގަބޫލެއް ނުކުރިއެވެ. މާނައަކީ ރަސްކަލެއްގެ ގޮތުގައި ހުންނާކަށް މުޙައްމަދު އަމީން ގަބޫލެއް ނުވިއެވެ. ނަތީޖާއަކަށްވީ ރާއްޖޭގައި އޮންނަން ފެންނަ ވެރިކަމަކާ ބެހޭގޮތުން ހިޔާލު ތަފާތުވުމެވެ. ރައްޔިތުންގެ މަޖުލީހުން މަޝްވަރާ ކޮމެޓީއެއް އުފައްދައި، ކޮމެޓީގައި މިކަމާ މެދު މަޝްވަރާކޮށް ގޮތެއް ނިންމިއެވެ. މިކޮމެޓީގައި މުޙައްމަދު އަމީން ވެސް ހިމެނެއެވެ. މި ކޮމެޓީއަށް ފެނުނީ ރާއްޖޭގައި ޖުމްހޫރީ ވެރިކަމެއް ގާއިމު ކުރާށެވެ. މިނިންމުމަކީ ކޮމެޓިގެ ނިންމުމަކަށް ވުރެ ބޮޑަށް ވައްތަރީ މުޙައްމަދު އަމީނުގެ ނިންމުމަކާއެވެ. އެހެނީ އެކޮމެޓީގައި މުޙައްމަދު އަމީނު ހިމެނިފައި، އަމީނު ރަސްކަން އޮތުމަށް ނޭދޭއިރު، ރައްޔިތުން މުޙައްމަދު އަމީން ވެރިކަމުގައި ހުންނަން އެދޭތީ، އަމީން ބޭނުންވި ގޮތަށް ކޮމެޓީގެ އެހެން މެންބަރުން ދޫކޮށްލުމީ ވެދާނެ ގޮތެއް ކަމަށް ގަބޫލު ކުރެވޭތީއެވެ.\nކޮމެޓީން ނިންމި ގޮތާ ބެހޭ ގޮތުން 1952 އެޕްރިލް 16 ވަނަ ދުވަހު ޚާއްސަ މަޖުލީހުގައި މަޝްވަރާ ކުރެވުނެވެ. މަޖުލީހަށް ފެނުނީ އެކަމުގައި ރައްޔިތުންގެ ހިޔާލު ހޯދުމަށެވެ. މިގޮތުން ރައްޔިތުންގެ ހިޔާލު ހޯދުމުގެ ވޯޓު ނެގުން އޮތީ އެޕްރިލް 17 އަދި 18 މިދެދުވަހު މާލޭގައެވެ. "ވޯޓު ނެގީ ހަމަ އެކަނި ޖުމްހޫރީ ވެރިކަމެއް އޮންނަން ފެނޭތޯ ނުވަތަ ނޫންތޯއެއް ނޫނެވެ. ރައީސާއި ނައިބު ރައީސަކަށް ހުންނަން ފެންނަނީ ކާކުތޯ ވެސް ވޯޓު ނެގިއެވެ." (މުޙައްމަދު ވަޙީދު ނަދުވީ.2006). މިވޯޓު ލުމުގައި ބައިވެރިވީ މާލޭގެ ހަތަރު އަވަށުގެ މީހުންނާއި މާލެއައިސް ތިބި ރަށްރަށުގެ މީހުންނެވެ. މި ވޯޓުން ފާސްވީ ރާއްޖޭގައި ޖުމްހޫރިއްޔަތެއް އޮންނަން ފެންނަކަމަށެވެ. ރައީސަކަށް ހޮވުނީ މުޙައްމަދު އަމީނެވެ. ނާއިބު ރައީސަކަށް ހޮވުނީ ވެލާނާގޭ މުޙައްމަދު އިބްރާހީމް ދީދީއެވެ. މިނެގުނު ވޯޓުގެ ނަތީޖާއާ ގުޅިގެން ރާއްޖޭގައި ޖުމްހޫރީ ވެރިކަމެއް ގާއިމު ކުރެވުނެވެ. ނަމަވެސް ރައްޔިތުން މިގޮތަށް ވޯޓު ދިނީ ޖުމްހޫރީ ނިޒާމަކީ ރައްޔިތުންގެ ބައިވެރިވުން އެންމެ ބޮޑު، ރައްޔިތުންނަށް އެންމެ ފައިދާ ހުރި ވެރިކަމުގެ ނިޒާމުކަން ރައްޔިތުންނަށް އެނގިގެން، ޖުމްހޫރީ ވެރިކަމެއް އޮތުމަށް ރައްޔިތުން ބޭނުންވެގެން ކަމަކަށް ގަބޫލެއް ނުކުރެވެއެވެ. އެހެނީ އޭރު ރާއްޖޭގެ ރައްޔިތުންގެ އެފަދަ ހޭލުންތެރިކަމެއް ނެތެވެ.\nކޮންމެއަކަށް ރާއްޖޭގައި ޒަމާނުއްސުރެ ހިންގަމުން އައި ރަސްކަމުގެ ނިޒާމު އުވާލައި، ރާއްޖޭގައި އަލަށް ޖުމްހޫރިއްޔަތެއް އުފެދުމަކީ ސަރުކާރު ހިންގުމުގެ އުސޫލުތަކަށް ނުވަތަ ނިޒާމަށް ވަރަށް ބޮޑު ބަދަލެއް އައި ކަމެކެވެ. ޖުމްހޫރީ ނިޒާމެއްގައި ހިމެނޭ އުސޫލުތައް ތައާރަފު ކުރެވެމުން ދިޔައެވެ. "ޖުމްހޫރީ ނިޒާމެއްގެ ހުރިހާ އުސޫލުތަކެއް ތައާރަފުކޮށް، އެނިޒާމުގައި ހުންނަ ހުރިހާ އިދާރާތައް ވެސް ހެދިއެވެ. އެކަމަކު ނަމެއްގައެވެ." (މުޙައްމަދު ވަޙީދު ނަދުވީ.2006). ރައްޔިތުންގެ މަޖުލީހެއް އޮތެވެ. އެމަޖުލީހުގެ ދެ ގެ އުފެއްދިއެވެ. އެއީ ސެނެޓާއި ރައްޔިތުންގެ ގެ އެވެ. ސެނެޓްގައި ކެބިނެޓް މިނިސްޓރުންގެ އިތުރުން ސްޓޭޓް މިނިސްޓަރުން ވެސް ތިއްބެވެ. އެކަމަކު ފަނޑިޔާރު މަނިކުފާނާއި ބަންޑާރަ ނައިބުން ކެބިނެޓަކު ނުހިމެނެއެވެ. ސެނެޓްގެ މެންބަރުންގެ ގޮތުގައި ހަތަރު އަންހެނުން ވެސް ހިމެނެއެވެ. މީގެ ކުރިން ރާއްޖޭގައި އަންހެނުން މިފަދަ މަގާމުތަކުގައެއް ނުތިބެއެވެ. މިއީ ޖުމްހޫރިއްޔަތާ ގުޅިގެން ކުއްލިއަކަށް އައި ވަރަށް ބޮޑު ބަދަލެކެވެ.\nޖުމްހޫރީ ނިޒާމް ގާއިމުކުރަން ހަމަޖެހުމާ ގުޅިގެން އާ ގާނޫނުއަސާސީއެއް ފާސް ކުރިއެވެ. މި ގާނޫނުއަސާސީއަކީ ވެސް ވަރަށް ތަފާތު ބޮޑު ގާނޫނުއަސާސީއެކެވެ. 30 މާއްދާގެ މައްޗަށް އެކުލެވޭ މިގާނޫނުއަސާސީގައި ރައްޔިތުންގެ ހައްގުތަކުގެ ވާހަކަ އެއްގޮތަކަށް ވެސް ނެތެވެ. މިގާނޫނުއަސާސީގެ މައިގަނޑު ބައިތަކަށް ބަލާއިރު ފެންނަނީ ވަލިއްޔުލް އަމްރުގެ ވާހަކައާއި އޭނައިގެ ނައިބުގެ ވާހަކައާއި ވުޒާރާއާއި ވަޒީރުންގެ ވާހަކައެވެ. ރައްޔިތުންގެ މަޖުލީހުގެ ދެ ގޭގެ (ރައްޔިތުންގެއާއި ސެނެޓްގެ) ވާހަކައެވެ. (ޢަބްދުﷲ ޒަމީރު.1998). މިގާނޫނު އަސާސީގެ ދަށުން ތަފާތު ގާނޫނުތަކާއި ގަވާއިދުތައް ހަދައި ފާސްކުރެވުނެވެ. މީގެ ތެރޭން ބައެއް ގާނޫނުތަކަކީ އޭރު ދިވެހިން ތިބި ހާލަތުން ބަލައިގަންނަން އުނަގޫ ގާނޫނުތަކަކަށް ވިއެވެ. މީގެ ތެރޭން އެންމެ ފާހަގަ ކޮށްލެވެނީ ދުންފަތާ ބެހޭ ގާނޫނެވެ. މިގާނޫނު ފާސްވުމުން ދުންފަތް އެތެރެކުރުމާއި ބޭނުން ކުރުން މަނާވިއެވެ. "އުތުރު ގަޑުބަޑޭ" ކިޔާ ހަރަކާތް އުފެދުމުގެ އަސްލަކަށް ވަނީ މިގާނޫނުކަމަށް ތާރީޚް ލިޔާމީހުންގެ ލިޔުންތަކުން ފެނެއެވެ. ނަމަވެސް ފާހަގަކޮށްލެވޭ ކަމަކީ "އުތުރު ގަޑުބަޑުގެ" މީހުން އައީ ހަމައެކަނި މިގާނޫނާ ގުޅިގެން އުފެދުނު ހިތްހަމަ ނުޖެހުމެއްގައި ނޫންކަމެވެ. އޭގެ އިތުރަށް އޭރު ކުރިމަތިވެފައިވާ ތަދުމަޑުކަމުން ސަލާމަތް ކޮށްދިނުމަށް އެކަށީގެންވާ ކަންތައްތަކެއް ސަރުކާރުން ކޮށްދޭކަމަށް ނުފެންނާތީ، އެމީހުންނަށް ދަތިވެފައިވާ ކަންތައްތަކެއް ސަރުކާރަށް ދެންނެވުމުގެ ބޭނުމުގައިވެސް މެއެވެ. މިހިސާބުން ޖުމްހޫރީ ނިޒާމުގެ ފުރަތަމަ ރައީސްގެ ހިންގުތެރިކަމާމެދު ދިވެހިންގެ ހިތްތަކުގައި ޝައްކު އުފެދި ނުރުހުމުގެ ޝުއޫރުތައް ހިނގަންފެށިއެވެ. ތަދުމަޑުކަމުން ސަލާމަތް ވެވޭނެ ގޮތެއް ނުފެނި ގިނަދުވަސް ވަމުން ދިޔަ ވަރަކަށް މި ނުރުހުންތެރިކަން ދިޔައީ އިތުރުވަމުންނެވެ.\nފުރަތަމަ ޖުމްހޫރީ ސަރުކާރު އުވާލުން:[އުނިއިތުރު ގެންނަވާ]\nރާއްޖޭގެ ފުރަތަމަ ޖުމްހޫރިއްޔާ އުފެދުނުތާ އެންމެ ހަތް މަހާއި ވިހި ދުވަހުން އެ ޖުމްހޫރިއްޔާ އުވާލަން ޖެހޭނީ ކޮންމެވެސް ސަބަބުތަކެއް ހުރެގެން ކަމަށް ގަބޫލު ކުރެވެއެވެ. ބައެއް ލިޔުންތެރިން ދެކޭ ގޮތުގައި ޖުމްހޫރީ ނިޒާމް އުވާލަން ޖެހުނީ އެނިޒާމަކީ ކޮންކަހަލަ ނިޒާމެއްކަން ރައްޔިތުންނަށް ނޭގޭތީއެވެ. ކޮންމެއަކަސް މިބައިގައި މިހުށައަޅާލަނީ ޖުމްހޫރީ ނިޒާމް އުވާލަން މެދުވެރިވި ސަބަބުތައް ކަމަށް ބެލެވޭ ސަބަބުތަކެވެ.\nޢަބްދުލް ޙަކީމް ޙުސައިންމަނިކު.(1997) ހާމަކުރާ ގޮތުގައި "އަމީނުގެ ސިއްހީ ހާލުކޮޅަކަށް ޓަކައި ބޭސްފަރުވާއަކަށް ސިލޯނަށް ވަޑައިގަތް ވަގުތުގެ ބޭނުން ހިފައި ވެރިކަމުގައި ތިއްބެވި ބޮޑުންގެ މެދުގައި މަޝްވަރާ ބައްދަލުވުންތަކެއް ބޭއްވުމަށް ފަހު، ވަރުގަދަ ރޭވުމެއްގެ މަތީން، ނާއިބުރައީސް ( ވެލާނާގޭ އިބްރާހީމް މުޙައްމަދު ދީދީ) އިސްރޯލެއް އަދާކުރައްވާ އިންގިލާބު ގެންނެވީއެވެ. ... ރައްޔިތުންގެ ނުރުހުމާއި ރުޅި އިންތިހާއަށް ދިޔަ ތަންވަޅުގައި އަމީނުދީދީގެ ގައިކޮޅަށް އަރައިގަތުމުގެ ފުރުސަތު ރައްޔިތުނަށް ތަނަވަސްކޮށް ދިނީއެވެ." މިބުނުމާ މެދު ވިސްނާލާއިރު ފާހަގަކުރެވޭ ކަމަކީ ރައްޔިތުން އިންތިހާއަށް ލޯބިވާ ވެރިޔަކާ ދެކޮޅަށް އެފަދަ ބޮޑުކަމަކައިގެން ތެދުވާނީ އޭނާގެ ފަރާތުން ރައްޔިތުންނަށް ކަބޫލުކުރަން ދަތި ކަންތައްތަކެއް ފެނިފައިވާތީއެވެ.\nޢަބްދުﷲ ޒަމީރު.(1998) ހާމަކުރާ ގޮތުގައި ޖުމްހޫރިއްޔަތާ ގުޅިގެން އުފެދެމުން ދިޔަ ގާނޫނުތަކާއި މުއައްސަސާތައް ގަބޫލު ކުރެވޭ ފަދަ ފެންވަރެއް އޭރުގެ ރައްޔިތުންގެ ކިބައިގައި ނެތުމާއި ޖުމްހޫރީ ނިޒާމު ފުރިހަމަކުރުމަށް ގެންގުޅުނު އަވަސް ސްޕީޑަކީ ވެސް މިނިޒާމު އުވެންމެދުވެރިވި ސަބަބެކެވެ. މިއީ ވެދާނެ ގޮތެއް ކަމަށް ގަބޫލު ކުރެވެއެވެ. އެހެނީ އޭރު ރާއްޖޭގެ ތައުލީމީ ހާލަތު ވަރަށް ދަށެވެ. ހޭލުންތެރިކަން އެހާ ކުޑައެވެ. ދަތުރުފަތުރާއި މުއާސަލާތީ ހިދުމަތްތައް އެހާ ދަށެވެ. ބޭސްފަރުވާގެ ކަންތައްތައްވެސް އެހާ ދަށެވެ. ރައްޔިތުންގެ އެންމެ އަސާސީ ބޭނުންތައްވެސް ފުއްދާ ނުލެވެއެވެ. ކާބޯތަކެއްޗެއް ނުލިބެއެވެ. ދެވަނަ ބޮޑުހަނގުރާމަ ނިމުނުތާ އަށެއްކަ އަހަރުވިއަސް ހަނގުރާމައިގެ ދުވަސްވަރެކޭ - ތަދުމަޑުކަމުގެ ގޮތުން- ތަފާތެއް ނެތެވެ.\nމިކަންތައްތައް ހުރީ މިފަދަ ގޮތަކަށް ކަމުގައި ވިއަސް ޖުމްހޫރީ ނިޒާމާ ގުޅިގެން އާ ކަންތައްތަކެއް ތައާރަފު ކުރެވެމުން ދިޔައެވެ. ބައެއް ކަންތައްތަކަކީ ދިވެހިންގެ އޭރުގެ ގަބޫލުކުރުންތަކާއި އާދަކާދައާ ފުށުއަރާ ކަންތައްތަކެވެ. މިގޮތުން ފާހަގަކޮށްލެވޭ ބައެއް ކަންތައްތަކަކީ އަންހެނުން ވަޒީފާތަކަށް ނެރެން ފެށުމެވެ. އިންތިހާބުތަކުގައި އަންހެނުންނަށް ވޯޓު ދިނުމުގެ ހައްގު ލިބިފައި ނެތްނަމަވެސް، ރައްޔިތުންގެ ކަންކަން ނިންމާ ރައްޔިތުންގެ މަޖުލީހުގައި އަންހެން މެންބަރުން ތިއްބެވެ. ރައީސްގެ ޕްރައިވެޓް ސެކްރެޓަރީންނަށް ވެސް ތިބެނީ ޒުވާން އަންހެނުންނެވެ. އަންހެނުންގެ ރީތީގެ މުބާރާތެއް ފުރަތަމަ ފަހަރަށް ރާއްޖޭގައި ބޭއްވިއެވެ. މިފަދަ ކަންތައްތަކަކީ ދިވެހިންގެ އާދަކާދައިގެ ތެރޭގައި ނުހިމެނޭ ކަންތައްތަކަކަށް ވުމުން މިއީ ދިވެހިންނަށް ގަބޫލު ކުރަން ފަސޭހަ ކަމަކަށް ނުވިއެވެ. މިކަމުންވެސް ބައެއް ދިވެހިންގެ ހިތުގައި ހިތްހަމަ ނުޖެހުމުގެ ޝުއޫރުތައް އުފެދުނެވެ.\nކުރިންވެސް ދެންނެވިފަދައިން ޖުމްހޫރީ ނިޒާމު ގާއިމު ކުރުމާ ގުޅިގެން ހެދުނު ބައެއް ގާނޫނުތަކަކީ ރައްޔިތުންނަށް ބަލައިގަންނަން ފަސޭހަ އެއްޗެއްސެއް ނޫނެވެ. މިގޮތުން ދުންފަތް މަނާކުރުމުގެ ގާނޫނު މިއީ އެންމެ ފާހަގަ ކުރެވޭ އެއް ގާނޫނެވެ. ދުންފަތުގެ އިސްތިއުމާލު ކުރުމަކީ ސިއްހަތަށް ގެއްލުން ހުރި ކަމެއް ނަމަވެސް ދިވެހިން އެކަމަށް އާދަވެފައިވަނީ ކުއްލިއަކަށް އެކަން ހުއްޓާލެވޭ ވަރަކަށް ނޫނެވެ. މިކަން މިހެން އޮއްވާ އެކަމުގެ ހޭލުންތެރިކަމެއް ނެތް ބަޔަކަށް، ކުއްލިއަކަށް އެކަން މަނާކުރުން ވެގެން ދިޔައީ ބަނޑުހައި ހޫނުކަމުގައި ތިބި ރައްޔިތުންގެ ހިތުގައި އިތުރަށް ނަފުރަތު އުފެދުނު ކަމަކަށެވެ. މިކަހަލަ ކަންތައްތަކުގެ ސަބަބުން ރައްޔިތުންނަށް ދިޔައީ އުނދަގޫތަކާ ކުރިމަތިވަމުންނެވެ. މިހެންވުމުން "ޖުމްހޫރީ ނިޒާމަކީ ރައްޔިތުންނަށް ޓަކައި ރައްޔިތުން ހިންގާ، ރައްޔިތުންގެ ވެރިކަމަކަށް ވިޔަސް، ރައްޔިތުންނަށް ޖުމްހޫރީ ނިޒާމު ގަބޫލު ކުރެވޭ ގޮތެއް ނުވިއެވެ." (ޢަބްދުﷲ ޒަމީރު.1998). އެމީޙުންނަށް ފެނުނީ އެނިޒާމުގެ އުނިކަންތައްތަކެވެ. މިކަމުގެ އާޚިރު ނަތީޖާއަކަށްވީ 1953 އޯގަސްޓް 21 ވީ ހުކުރު ދުވަހު ރައްޔިތުން ނުކުމެ، ރާއްޖޭގެ ފުރަތަމަ ޖުމްހޫރިއްޔާ އުވާލުމެވެ. އެދުވަހު ގުޅަކުޅޭ ފަސްގަނޑަށް ރައްޔިތުން ނިކުމެ އެހިންގި އަމަލަކީ ޖުމްހޫރީ ނިޒާމާއެކު ތައާރަފުކުރެވުނު އާ ކަންތައްތައް ރައްޔިތުންނަށް ބަލައިނުގަނެވުމުގެ ސަބަބުން ހިނގި ކަމެކެވެ.\nމަތީގައި ބަޔާންކުރެވުނު ކަންތައްތަކުން އެނގުނު ގޮތުގައި ރާއްޖޭގައި ފުރަތަމަ ފަހަރަށް ޖުމްހޫރީ ސަރުކާރެއް އުފެދުނީ ރައްޔިތުން ޖުމްހޫރީ ވެރިކަމެއް ބޭނުންވެގެން ކުރެވުނު މަސައްކަތަކުން ނޫންކަމެވެ. އަދި ޖުމްހޫރިއްޔަތަކީ ރައްޔިތުންނަށް އެންމެ ފައިދާހުރި، އެންމެ ފުރިހަމަ ވެރިކަމުގެ ނިޒާމްކަން އެނގިގެނެއްވެސް ނޫންކަމެވެ. އެދުވަސްވަރު ވެރިކަމަށް އެންމެ އެކަށޭނަ މީހަކީ މުޙައްމަދު އަމީނުކަމށް ރައްޔިތުން ދެކޭތީ އޭނާއަށް ވެރިކަން ދޭން ބޭނުންވެގެން ކަމެވެ. އެއީ މުޙައްމަދު އަމީން ވެރިއަކަށް ވާން އެއްބަސްވިއަސް ރަސްކަލަކަށް ހުންނަން ގަބޫލު ނުވީތީއެވެ. މުޙައްމަދު އަމީނު ބޭނުންވީ ރާއްޖޭގައި ޖުމްހޫރީ ވެރިކަމެއް އޮންނަން ކަމަށް ވީތީއެވެ.\nހަމަ އެފަދައިން ޖުމްހޫރީ ސަރުކާރު އުވާލީ އޭރު އިސްކޮށް ތިބި މީހުން ވެރިކަން ބޭނުންވެގެންނެއް ނޫނެވެ. ނުވަތަ ވެރިކަން ބޭނުންވެގެން ޖުމްހޫރީ ނިޒާމުގެ އުނިސިފަތައް ރައްޔިތުންނަށް ކިޔައިދީ، ނިޒާމު ކަމުނުދާކަމަށް ރައްޔިތުންނަށް ވިސްނައިދީގެނެއްވެސް ނުމެނޫންމެއެވެ. އެއާ ޚިލާފަށް ރައްޔިތުންނަށް ތަހައްމަލު ކުރަން ދަތި އުނދަގޫ ތަކަކާ ކުރިމަތިވުމުންނެވެ. އެމީހުންނަށް ބަލައިގަންނަށް އުނދަގޫ އާ ކަންތައްތަކެއް، ކުއްލިއަކަށް ތައާރަފް ކުރުމުންނެވެ. އެކަންކަމާ ގުޅުގެން ރައްޔިތުންގެ ހިތުގައި އުފެދުނު ނުރުހުންތެރިކަމެއްގެ ސަބަބުންނެވެ. ރައްޔިތުންގެ އަސާސީ ބޭނުންތައް ފުއްދައިދިނުމަށް ސަރުކާރު ނުކުޅެދުމުންނެވެ.\nވީމާ، ރާއްޖޭގެ ފުރަތަމަ ޖުމްހޫރިއްޔާ އުފެދުނީވެސް އަދި އުވާލެވުނީވެސް ރައްޔިތުންނަށް ޖުމްހޫރިއްޔަތަކީ ކޮންއެއްޗެއް ކަން ނޭނގިގެނެއް ނޫނެވެ. ޖުމްހޫރިއްޔަތު ގެނައި އިރުވެސް ޖުމްހޫރީ ނިޒާމަކީ ކޮބައިކަމެއް ރައްޔިތުންނަކަށް ނޭނގެއެވެ. އަދި އުވާލިއިރުވެސް ޖުމްހޫރިއްޔަތަކީ ކޮބައިކަމެއް ރައްޔިތުންނަކަށް ނޭނގެއެވެ. އެމީހުން ޖުމްހޫރީ ސަރުކާރު އުވާލީ ޖުމްހޫރީ ނިޒާމުގައި މައްސަލަހުރެގެނެއް ނޫނެވެ. އެނިޒާމުގެ ދަށުން އުފެދުނު ސަރުކާރަށް ރައްޔިތުންގެ އިހްސާސްތައް ނުވިސްނުމުން ރައްޔިތުންނަށް ތަހައްމަލު ކުރަން ޖެހުނު ތަދުމަޑުކަމާއި ދަތިތަކެއް ހައްލު ނުކުރެވުމުގެ ސަބަބުންނެވެ.\n1-\tޢަބްދުﷲ ޒަމީރު. (1998) ފުރަދާނަ. މާލެ؛ މިނިސްޓްރީ އޮފް އިންފޮރމޭޝަން އާޓްސް އެންޑް ކަލްޗަރ\n2-\tޢަބްދުﷲ ޒަމީރު. (ޝާއިއުނުކުރާ) ރާއްޖޭގެ އާންމު ޚިދުމަތް: ދިވެހިންގެ ބޭނުންތަކަށް އިޖާބީ ޚިދުމަތެއް. މާލެ؛\n3-\tޢަބްދުލް ޙަކީމް ޙުސައިންމަނިކު. (1997) ގައުމުދެކެ ލޯބިވާ އަށެއްކަ މީހުންގެ ޚިދުމަތް. އިއްޔެ. މާލެ؛\n4-\tމުޙައްމަދު އިސްމާޢީލްދީދީ. (1966) މޮޓަރުބޯޓު ގަޑުބަޑު. މާލެ؛ ނޮވެލްޓީ ޕްރެސް\n5-\tމުޙައްމަދު ވަޙީދު ނަދުވީ. (2006) ލެކްޗަރ ނޯޓްސް.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4މާރޗް 2010، 01:27 ގައެވެ.


މެޖިސްޓްރޭޓް ކޯޓުތަކަށް ޗީފް އެޑްމިނިސްޓްރޭޓަރުން ހޯދުމާ ގުޅޭ\nމި ޑިޕާޓްމަންޓުގެ ނަންބަރު 2020/20،23/އޭ-198 (26 ޖަނަވަރީ 2020) އިޢުލާނުން ޗީފް އެޑްމިނިސްޓްރޭޓަރުންގެ މަޤާމަށް ފުރުޞަތު ހުޅުވާލުމުން، އެކަށީގެންވާ މިންވަރަށް އެޕްލިކޭޝަން ލިބިފައިނުވާތީ، އެ އިޢުލާނުގައި ހިމެނޭ ތިރީގައި މިދަންނަވާ ރަށްތަކަށް އަލުން އެ މަޤާމުތަކަށް މީހުން ހޯދުމަށް ފުރުސަތު ހުޅުވާލައި އިޢުލާން ކުރީމެވެ.\nހއ. ހޯރަފުށީ މެޖިސްޓްރޭޓް ކޯޓު\nދ. ކުޑަހުވަދޫ މެޖިސްޓްރޭޓް ކޯޓު\n2020 ފެބުރުވަރީ 16 ވާ އާދީއްތަ ދުވަހުގެ 13:30ގެ ކުރިން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ހުށަހެޅުއްވުން އެދެމެވެ.